
PROLOGO

Iufoje kiam Mumintrolo estis tre malgranda, lia patro ekhavis malvarmumon meze de la plej varmega somero. La patro ne volis trinki varman lakton kun cepo kaj sukero, kaj li ne volis enlitiĝi. Li sidis sur la ĝardena pendolilo viŝante la nazon kaj dirante ke la cigaroj gustas terure, kaj la tuta gazono estis plena de liaj naztukoj kiujn la patrino de Mumintrolo forportis per korbeto.

Kiam la malvarmumo iĝis eĉ pli turmenta la patro migris en la verandon kaj sidiĝis sur la balancoseĝon kun plejdoj ĝis super la nazo, kaj la patrino donis al li bonan rumpunĉon. Sed tiam estis tro malfrue. La rumpunĉo gustis same malbone kiel cepa lakto, do la patro rezignis ĉiun esperon kaj enlitiĝis en la norda subtegmenta ĉambro. Li neniam antaŭe estis malsana kaj prenis la aferon terure serioze.

Kiam plejege doloris al la gorĝo de la patro, li igis la patrinon venigi al li Mumintrolon kaj Snufmumrikon kaj Snif'on, kaj oni starigis ilin ĉiujn en vico ĉirkaŭ la lito. Poste li admonis ilin neniam forgesi ke ili vivis sian vivon kun vera aventurulo kaj petis ke Snif alportu la tramon el marŝaŭmo kiu staris sur la salona komodo. Sed la patro estis tiel raŭka, ke neniu komprenis kion li volas diri.

Ili zorge envolvis lin kaj bedaŭris kaj konsolis kaj donis al li bombonojn kaj aspirinon kaj amuzajn librojn, kaj poste ili reiris eldomen en la sunbrilon.

La patro restis incitita ĝis li endormiĝis. Kiam li vekiĝis vespere la gorĝo estis iomete pli bona, sed li daŭre restis incitita. Li sonorigis la manĝosonorilon kiu staris apudlite, kaj la patrino de Mumintrolo tuj venis supren laŭ la ŝtuparo por demandi kiel li fartas.

Mi fartas aĉe, diris la patro. Sed tio ne gravas. Ĝuste nun tre gravas ke vi interesiĝu pri mia tramo el marŝaŭmo.

La salona ornamaĵo? diris la patrino surprizite. Kio pri ĝi?

La patro eksidis surlite. Ĉu vi vere ne scias ke ĝi ludis tre gravan rolon en mia junaĝo? li demandis.

Jes, ĝi ja estis ia loteria gajno aŭ io simila, ĉu ne? diris Muminpanjo.

La patro kapneis, viŝis la nazon kaj suspiris.

Jen kion mi kredis, li diris. Nun imagu se mi mortus pro malvarmumo ĉi-matene. Tiuokaze neniu el vi scius ion ajn pri la historio de la tramo. Kredeble estas same pri amaso da aliaj gravaj aferoj. Mi rakontis al vi ĉiuj pri mia junaĝo, sed vi kompreneble forgesis ĉion.

Eble detaleton jen kaj jen, konfesis la patrino. La memoro ja iĝas iom necerta post longa tempo... Ĉu vi nun deziras vian vespermanĝon? Estas somera supo kaj fruktsuka kaĉo.

Mizere, diris la patro malgaje. Li turnis sin al la muro kaj tusis obtuze.

La patrino de Mumintrolo rigardis lin dum kelka tempo. Poste ŝi diris: Sciu, mi trovis grandan skribkajeron kiam mi ordigis en la subtegmentejo antaŭ kelkaj tagoj. Eble vi verku libron pri via junaĝo?

La patro nenion diris sed ĉesis tusi.

Tio konvenus tre bone nun kiam vi tamen malvarmumas kaj ne povas iri eldomen, daŭrigis la patrino. Ĉu oni ne nomas tion biologio aŭ io tia, kiam oni verkas pri sia vivo?

Ne, biografio, diris la patro.

Kaj poste vi povus laŭtlegi al ni kion vi verkis, diris la patrino de Mumintrolo. Ekzemple post la matenmanĝo kaj vespermanĝo.

Tiel rapide tio ne okazas, ekkriis la patro kaj reaperis el la plejdoj. Ne kredu ke oni verkas libron tiel senĝene. Mi ne laŭtlegos eĉ unu vorton antaŭ ol tuta ĉapitro estos preta, kaj unue mi legos ĝin nur al vi, kaj poste al la ceteraj.

Jes, vi sendube pravas, diris la patrino. Ŝi iris en la subtegmentejon kaj elserĉis la kajeron.

Kiel li fartas? demandis Mumintrolo.

Pli bone, respondis lia patrino. Kaj nun vi restu vere silentaj, ĉar hodiaŭ via patro ekverkos siajn memorojn.

ANTAŬPAROLO

[image: http://www.geocities.ws/muminvalo/memor/m9.jpg]

Mi, la patro de Mumintrolo, ĉi-vespere sidas ĉe mia fenestro rigardante la lampirojn brodi sekretajn signojn en la velura mallumo de l' ĝardeno. Efemeraj hieroglifoj de vivo mallonga sed feliĉa!

Familiestro kaj domposedanto, mi kun melankolio rememoras la ŝtorman junaĝon kiun mi nun priskribos, kaj la rakontplumo hezite tremas en mia mano.

Sed mi kuraĝigas min per la rimarkinde saĝaj vortoj, kiujn mi trovis en la memoroj de alia granda persono kaj jene citas: "Ĉiuj, el kiu ajn klaso, kiuj plenumis ion bonan en la mondo aŭ ion kio vere ŝajnas bona, devus, se ili estas veramaj kaj bonaj, propramane priskribi sian vivon, tamen ne komencante tiun belan entreprenon antaŭ ol atingi la aĝon de kvardek jaroj."

Ŝajnas al mi ke mi plenumis sufiĉe multe kio estas bona kaj eĉ pli multe kio ŝajnas al mi bona. Kaj mi estas sufiĉe bona kaj preferas la veron se ĝi ne estas tro teda (mian aĝon mi forgesis).

Jes, mi cedas al la persvadoj de l' familio kaj al la tento rakonti pri mi mem, ĉar mi volonte konfesas, ke estas granda logo esti legata en la tuta Muminvalo!

Ke miaj modestaj notoj kaŭzu al ĉiuj mumintroloj kaj precipe al mia filo ĝojon kaj scion. Mia iam bona memorkapablo ja iĝis iomete nebula. Sed escepte de kelkaj etaj troigoj kaj interŝanĝoj kiuj sendube nur plifortigos la lokan koloron kaj flamon, ĉi tiu membiografio estos absolute vera.

Pro respekto al la sentoj de ankoraŭ vivantaj personoj mi jen kaj jen interŝanĝis ekzemple filifjonkojn al hemuloj aŭ gafsojn al erinacoj kaj tiel plu, sed la talenta leganto sendube tamen komprenos kiel ĉio efektive okazis.

Krome li trovos en Kalmulo la misteran patron de Snufmumriko kaj senhezite akceptos ke Snif devenas de Kapriulo.

Vi malsaĝa infaneto, kiu en via patro vidas dignan kaj seriozan personon, legu ĉi tiun historion pri la spertoj de tri patroj kaj poste pripensu, ke unu patro ne tre multe diferencas de alia (almenaŭ kiam li estas juna).

Mi ŝuldas al mi mem, mia epoko kaj miaj posteuloj priskribon pri nia mirinda junaĝo ne vaka de aventureco. Kaj mi pensas ke multaj dum la legado de ĝi penseme levos sian nazon por ekkrii: kia mumintrolo! aŭ: jen vera vivo! (jen mi sentas min vere terure solena).*

*Se vi nun vere tralegas miajn memorojn mi proponas ke vi rekomencu de la komenco.

Fine mi volas direkti varman dankon al ĉiuj kiuj siatempe kontribuis formi mian vivon kiel la artaĵon kiu ĝi evidente iĝis, ne laste al Fredrikson, al la hatifnatoj kaj al mia edzino, la unika patrino de Mumintrolo.

Muminvalo en aŭgusto,
La aŭtoro

UNUA ĈAPITRO

en kiu mi rakontas pri mia senkomprena infanaĝo, pri la unua Evento en mia vivo kaj la skua nokto de fuĝo kaj krome priskribas la historian renkontiĝon kun Fredrikson.

En iu teda kaj venta aŭgusta vespero antaŭlonge oni trovis simplan vendoplacan sakon sur la ŝtuparo de la orfejo por trovitaj mumintroloj. En la sako kuŝis neniu alia ol mi, sufiĉe malzorge volvita en ĵurnala papero.

Kiom pli romantike estus ekzemple meti min sur muskojn en bela korbeto!

Ĉiuokaze la hemulo kiu fondis la orfejon interesiĝis pri astrologio (por propra uzo) kaj ŝi estis sufiĉe prudenta por noti la stelojn kiuj regis je mia alveno sur la teron. Ili indikis la naskiĝon de tre malkutima kaj talenta mumintrolo, kaj la hemulo do timis ke ŝi havos problemojn pri mi (oni ja ĝenerale konsideras geniojn malsimpatiaj, sed almenaŭ mi mem neniam sentis ĝenon pro tio).

La pozicio de la steloj estas mirinda afero! Se mi naskiĝus kelkajn horojn pli frue mi iĝus sovaĝa pokerludanto, kaj ĉiuj kiuj naskiĝis dudek minutojn post mi sentis devon aliĝi al la volontula muzika korpuso de la hemuloj (patroj kaj patrinoj ne povas esti sufiĉe zorgemaj kiam ili venigas infanojn en la mondon, kaj mi rekomendas al ĉiu la plej zorgajn kalkulojn.)

Bone, kiam oni levis min el la vendoplaca sako mi trifoje ternis tre decide. Tio sendube signifis ion!

La hemulo sigelis mian voston kaj stampis tiun per la magia nombro dek tri, ĉar ŝi jam antaŭe havis dek du orfojn. Ili ĉiuj estis same seriozaj, obeemaj kaj bonkondutaj, ĉar la hemulo bedaŭrinde lavis ilin pli ofte ol brakumi ilin (ŝi havis la formon de firma karaktero al kiu mankas ĉiuj delikataj nuancoj). Kara leganto, imagu mumindomon kie ĉiuj ĉambroj situas laŭ zorgaj vicoj, kvarangulaj kaj farbitaj en unu sama bierbruna koloro. Vi ne kredas min? Vi diras ke mumindomoj devas esti plenaj de la plej surprizaj anguloj kaj sekretaj ĉambroj, ŝtuparoj, balkonoj kaj turoj. Sed ĉi tiu ne! Kaj eĉ pli aĉe; neniu rajtis ellitiĝi nokte por manĝi, babili aŭ promeni! (apenaŭ ni rajtis iri necesejen!)

Mi ne rajtis kunporti ĉarmajn bestetojn hejmen por teni ilin sub la lito! Mi devis manĝi kaj lavi min je regulaj horoj! Salutante mi devis teni la voston je kvardekkvingrada angulo! Ho, kiu povas paroli pri tia afero sen faligi larmojn!?

Mi kutimis stari antaŭ la eta vestibla spegulo por rigardi profunde en miajn malĝoje bluajn okulojn dum mi klopodis penetri la sekretojn de mia vivo. Kun la kapo enmane mi suspiris: Sola! Kruela Mondo! La Destino estas mia Loto! kaj aliajn tristajn vortojn ĝis ĉio ŝajnis iomete pli facila.

Mi estis tre sola mumininfano, kiel ofte estas la okazo pri apartaj talentuloj. Neniu komprenis min, malpleje mi mem. Kompreneble mi notis la diferencon inter mi kaj la ceteraj muminidoj. Ĝi konsistis ĉefe el ilia priplorinda nekapablo scivoli kaj surpriziĝi.

Mi ekzemple foje demandis la hemulon kial ĉio estas kia ĝi estas kaj ne male.

Tio vere estus bela! tiam diris la hemulo. Ĉu ne estas bone ĉi tiel? Ŝi neniam donis al mi verajn klarigojn kaj mi ekhavis pli kaj pli decidan opinion ke ŝi klopodis malzorgi pri la tuta afero.

Kio kiam? kaj Kiu kiel? nenion signifas al hemuloj.

Mi foje demandis ŝin kial mi estas mi kaj ne iu tute alia.

Malbonŝanco por ni ambaŭ! Ĉu vi lavis vin? estis la respondo de la hemulo al tiu grava demando.

Mi daŭrigis: sed kial vi estas hemulo kaj ne mumintrolo, sinjorino?

Mia patro kaj patrino estis hemuloj, dank' al Dio, ŝi respondis.

Kaj iliaj patro kaj patrino? mi scivolis.

Hemuloj! ekkriis la hemulo. Kaj iliaj patroj kaj patrinoj kaj ĉiuj iliaj kaj tiel plu kaj tiel plu kaj nun iru lavi vin, alie mi iĝos nervoza!

Kiel timige. Ĉu ili neniam finiĝas? mi demandis. Ja iam devis ekzisti la unua patro kaj patrino?

Tio okazis antaŭ tiel longe ke ne indas zorgi pri tio, diris la hemulo. Kial ni finiĝu, cetere? (Malklara sed neevidebla sento diris al mi, ke la vico de patroj kaj patrinoj kiuj koncernis min estis io unika. Ne surprizus min se iu reĝa krono estus brodita sur mia vindaĵo. Sed ve! kion rakontas ĵurnalpapero!?)

Iunokte mi sonĝis ke mi salutis la hemulon kun la vosto en malĝusta angulo, pli precize sepdek gradoj. Mi priskribis mian agrablan sonĝon al la hemulo kaj demandis ĉu ĝi kolerigas ŝin.

Sonĝoj estas rubo, diris la hemulo.

Kiel oni scias? mi kontraŭis. Eble la mumintrolo pri kiu mi sonĝis estas la vera kaj la mumintrolo kiu staras ĉi tie estas nur io kion vi sonĝis, sinjorino?

Bedaŭrinde ne! Vi sendube ekzistas! diris la hemulo lace. Mi ne havas tempon por vi! Vi donas al mi kapdoloron! Kio okazos al vi en ĉi tiu malhema mondo!

Mi estos famulo, mi serioze deklaris. Kaj interalie mi konstruos orfejon por trovitaj hemuletoj. Kaj ili ĉiuj rajtos manĝi melasan buterpanon enlite kaj teni kolubrojn kaj mefitojn sublite!

Ili neniam akceptus tion, diris la hemulo.

Bedaŭrinde mi kredas ke ŝi pravis.

Tiel pasis mia infanaĝo en senĉesa kaj kvieta miro. Mi faris nenion krom surpriziĝi kaj ĉiam ripetis miajn demandojn pri Kio kiam? kaj Kiu kiel? La hemulo kaj ŝiaj obeemaj orfetoj evitis min kiom eble plej multe; la vorto kial evidente malbonfartigis ilin. Do mi vagadis sola en la dezerta, senarba marborda regiono ĉirkaŭ la domo de la hemulo, cerbumante pri araneaĵoj kaj steloj, pri bestetoj kurantaj tra la akvoflakoj kun kurbaj vostoj kaj pri la vento kiu venis el malsamaj direktoj kaj ĉiam odoris malsame (poste mi eksciis ke talenta mumintrolo ĉiam miras pri tio kio ŝajnas memkomprenebla, sed tute ne trovas ion strangan en tio kio ŝajnas mirinda al ordinara mumintrolo). Tio estis melankolia tempo.

Sed iom post iom okazis ŝanĝo; mi komencis cerbumi pri la formo de mia propra nazo. Mi lasis la indiferentan ĉirkaŭaĵon al ĝia sorto kaj pli kaj pli cerbumis pri mi mem, kion mi trovis rava temo. Mi ĉesis demandi kaj anstataŭe eksopiris rakonti kion mi sentis kaj pensis. Sed ve, neniu krom mi mem trovis min interesa.

Sed tiam venis la printempo kiu iĝis tiel grava al mia evoluo. Unue mi ne komprenis ke ĝi celas min. Mi aŭdis la kutiman pepadon, zumadon kaj susuradon de ĉiuj kiuj vekiĝis post la vintro kaj nun rapidis. Mi vidis la simetrian legomĝardenon de la hemulo ekkreski, kaj ĉio kio elteriĝis estis ĉifita pro malpacienco. Novaj ventoj kantis dumnokte. Odoris malsame. Odoris je ŝanĝo. Mi flaris kaj nazumis kaj miaj kruroj dolorige kreskis sed ankoraŭ mi ne komprenis ke ĉio koncernas nur min.

Fine en iu venta mateno mi sentis... nu, mi tutsimple sentis. Kaj mi iris rekte ĝis la maro, kiun la hemulo ne ŝatis kaj sekve malpermesis.

Tie mi atendis gravan sperton. Unue mi vidis min mem plenfigure. La brila glacio estis multe pli granda ol la vestibla spegulo de la hemulo. Mi vidis la nubojn de la printempa ĉielo flugi preter miaj belaj starantaj oreletoj. Fine mi povis rigardi la tutan nazon kaj la firman, bele tajlitan daŭrigon malsupren ĝis miaj piedoj. La piedoj efektive estis la sola afero kiu iomete elrevigis min; ili havis trajton de senpovo kaj infaneco kiu konfuzis min. Sed, mi pensis, tio eble pasos kun la tempo. Sendube la kapo estas mia forta flanko. Kion ajn mi faros, mi neniam tedos aliajn. Ili neniam havos tempon rigardi tiel fore suben kiel al la piedoj. Ravite mi rigardis mian bildon. Por vidi ĝin pli bone mi kuŝiĝis surventre sur la glacion.

Sed tiam mi malaperis. Restis nur verda mallumo kiu pli kaj pli malsupreniĝis. Malprecizaj ombroj moviĝis en la fremda mondo vivanta kaŝe sub la glacio. Ili ŝajnis minacaj kaj tre logaj. Kapturno kaptis min kaj mi pensis: fali suben! Suben inter la fremdajn ombrojn...

Tiu penso estis tiel terura, ke mi pensis ĝin duafoje, pli kaj pli profunde... Neniam plu! Nur suben kaj suben kaj suben.

Tio terure ekscitis min. Mi stariĝis kaj stamfis al la glacio por sperti ĉu ĝi eltenos. Tion ĝi faris. Tiam mi iris pli foren por sperti ĉu ĝi eltenos ankaŭ tie, sed tion ĝi ne faris.

Subite mi kuŝis ĝisorele en la malvarma verda maro, kaj miaj senpovaj piedoj pendis super senfunda kaj danĝera mallumo. Dume la nuboj pluvelis surĉiele kvazaŭ nenio okazus, tute trankvilaj.

Eble iu el la minacaj ombroj manĝos min! Estis tute eble ke li kunportos unu orelon hejmen kaj diros al siaj infanoj: Nun manĝu rapide antaŭ ol ĝi malvarmiĝos! Ĉi tio estas vera mumintrolo, kaj tion oni ne ricevas ĉiutage! Aŭ eble mi drivos teren kun tragika tufo da marherboj malantaŭ la orelo, kaj la hemulo ploros kaj pentos kaj diros al ĉiuj konatoj: ve, li estis tiel nekutima mumintrolo! Domaĝe nur ke mi ne komprenis tion ĝustatempe...

Mi atingis la entombigon kiam mi sentis ion tre delikate mordeti mian voston. Ĉiu kiu havas voston scias kiom oni zorgas tiun apartan ornamon kaj kiel tuje oni reagas se danĝero aŭ ofendo minacas ĝin. Mi lasis miajn logajn revojn kaj tute pleniĝis de agemo. Decideme mi rekrablis supren sur la glacion kaj rampis teren. Tie mi diris al mi mem: nun mi spertis Eventon. Ĉi tio estas la unua Evento de mia vivo. Nun tute ne eblos resti ĉe la hemulo. Mi prenos mian sorton en la propraj manoj!

Mi frostis dum la tuta tago, sed neniu demandis min kial mi frostas. Tio firmigis mian decidon. Je krepuskiĝo mi disŝiris mian littukon en longajn striojn kaj kunnodis ilin kiel ŝnuron. Mi fiksis ĝin al la fenestra fosto. La obeemaj orfoj rigardis sed nenion diris, kio vundis min. Post la vespera teo mi tre zorge skribis adiaŭan leteron. Ĝi estis simpla sed digna kaj tekstis ĉi tiel:

Estimata hemulo,
Mi sentas ke grandaj taskoj atendas min kaj ke la muminvivo mallongas. Tial mi forlasas ĉi tiun lokon, adiaŭ. Ne malĝoju, mi revenos ornamita de la kronoj de gloro! P.S. mi kunportos skatolon da kukurba kaĉo.
Ĝis la, deziras
mumintrolo
kiu ne similas la aliajn.

La ĵetkubo estis ĵetita! Gvidata de la steloj de mia sorto mi ekiris, antaŭsciante nenion pri la mirindaj eventoj kiuj atendis min. Mi simple estis tre juna mumintrolo kiu malĝoje vagis tra la erikejo kaj suspiris en la dezerto de ravinoj dum la teruraj sonoj de l' nokto kreskigis mian solecon.

Kiam la patro de Mumintrolo atingis precize ĉi tien en siaj memoroj, lia malfeliĉa infanaĝo tiel kortuŝis lin, ke li devis iom ripozi. Li alŝraŭbis la ĉapon de la rakontplumo kaj iris ĝis la fenestro. Muminvalo estis tute silenta.

Nur la nokta vento el nordo flustris en la ĝardeno, kaj la ŝnura ŝtupetaro de Mumintrolo pendolis tien-reen kontraŭ la doma muro. Ankaŭ nun mi sendube kapablus fuĝi, pensis la patro. Mia aĝo efektive ne estas menciinda!

Li iom subridis en soleco. Poste li elŝovis la krurojn tra la fenestro kaj tiris al si la ŝnuran ŝtupetaron.

Saluton, Paĉjo, diris Mumintrolo en la apuda fenestro. Kion vi faras?

Gimnastikon, mia filo, diris la patro. Sanige! Unu paŝon suben, du supren, unu suben, du supren! Utilas al la muskoloj.

Nur ne falu, diris Mumintrolo. Kiel prosperas la memoroj?

Bone, diris lia patro retirante siajn tremantajn krurojn de la fenestrobreto. Mi ĵus fuĝis. La hemulo ploras. Estos tre kortuŝe.

Kiam vi laŭtlegos ĝin? demandis la trolo.

Baldaŭ. Tuj kiam mi alvenos al la rivera ŝipeto, diris la patro. Estas ege plaĉe laŭtlegi ion kion oni mem verkis!

Certe, diris Mumintrolo oscedante. Ĝis baldaŭ!

Ĝis la, diris lia patro kaj deŝraŭbis la ĉapon de la rakontplumo.

Bone. Kie mi do estis... Jes, mi fuĝis kaj poste matene - ne, tio venos poste. Mi devas plibeligi la nokton de la fuĝo...

Dum la tuta nokto mi vagis tra nekonataj, malgajigaj pejzaĝoj. Kiom mi kompatas min nun poste! Mi ne kuraĝis halti, mi ne kuraĝis rigardi flanken. Kiu scias, kio povas subite montri sin en la mallumo! Mi provis kanti "Malhema estas nia mond'", la matena marŝo de la orfoj, sed mia voĉo tremis en maniero kiu eĉ pli timigis min. Estis nebulo tiunokte. Densa kiel la avensupo de la hemulo ĝi rampis laŭ la erikejo kaj ŝanĝis arbustojn kaj ŝtonojn en senformajn monstrojn - ili glitis al mi, ili etendis la brakojn post mi... Kiom kompatinda mi estis!

Eĉ la duba kompanio de la hemulo kompatus min ĝuste tiumomente. Tamen reiri - neniam! Ne post tia pompa adiaŭa letero!

Fine la nokto heliĝis.

Kaj en la sunleviĝo okazis io bela. La nebulo iĝis same rozruĝa kiel la vualeto de la dimanĉa ĉapelo de la hemulo, en unu momento la tuta mondo iĝis amika kaj rozruĝa! Mi staris tute senmova vidante la nokton malaperi, mi komplete forpurigis ĝin, mi spertis mian unuan matenon, tute propran kaj privatan! Kara leganto, imagu mian ĝojon kaj triumfon kiam mi forŝiris la malamatan sigelon de mia vosto kaj ĵetis ĝin foren inter la erikojn! Poste mi dancis la mumindancon de la nova libereco en la malvarma, luma printempa mateno kun miaj belaj oreletoj streĉitaj kaj la nazo levita.

Neniam plu lavi sin! Neniam plu manĝi nur ĉar estas la kvina horo! Neniam plu saluti pervoste iun alian ol Reĝon aŭ dormi en kvarangulaj, bierbrunaj ĉambroj! Eks pri la hemuloj!

La suno ruliĝis supren, ĝi glimigis araneaĵojn kaj malsekajn foliojn, kaj inter la cedantaj nebuloj mi ekvidis la Vojon. La Vojon kiu serpentis tra la erikejo, rekte foren en la mondon, rekte en mian vivon kiu estos vere nekutime fama vivo, simila al nenies.

Unue mi manĝis la kukurban kaĉon kaj forĵetis la skatolon. Poste mi posedis nenion. Troviĝis nenio farenda kaj nenio farebla pro malnova kutimo, ĉar ĉio estis absolute nova. Mi neniam fartis pli bone.

Ĉi tiu unika humoro restis ĝis vespere. Mi estis tiel plenigita de mi mem kaj mia libereco, ke la krepusko tute ne maltrankviligis min. Kantante propran kanton kun nur grandaj vortoj (kiujn mi nun bedaŭrinde forgesis) mi marŝis rekte en la nokton.

La vento alfrontis min kun fremda, agrabla odoro kaj plenigis mian nazon per atendoj. Mi tiam ne sciis, ke ĝi estas la arbara odoro, la odoro de musko kaj filikoj kaj mil arbegoj. Kiam mi laciĝis mi kunvolvis min surtere kaj entiris miajn malvarmajn piedojn sub la ventron. Eble mi tamen ne fondos orfejon por trovitaj hemuletoj. Cetere oni tre malofte trovas ilin. Dum kelka tempo mi pripensis ĉu eble tamen estus pli bone iĝi aventurulo ol famulo. Fine mi decidis iĝi fama aventurulo. Kaj tuj antaŭ ol endormiĝi mi pensis: morgaŭ!

Vekiĝante mi rigardis rekte supren en novan, tute verdan mondon. Kompreneble mi tre surpriziĝis, neniam antaŭe mi vidis arbon. Ili estis kapturne altaj, rektaj kiel lancoj ili portis sian verdan plafonon. La frondaro balanciĝis malpeza kaj brilanta en la sunlumo, kaj birdoj flugis tien-reen, kriante pro feliĉo. Mi dum kelka tempo staris surkape por kolekti miajn pensojn. Poste mi vokis: Bonan matenon! Kies bela loko estas ĉi tio? Espereble neniuj hemuloj troviĝas ĉi tie?

Ni ne havas tempon! Ni ludas! kriis la birdoj kaj ĵetis sin kapunue tra la frondaro.

Tiam mi iris rekte en la arbaron. La musko estis varma kaj tre mola, sed sub la filikoj kuŝis profunda ombro. Amaso da bestetoj krablantaj kaj flugantaj, kiujn mi neniam antaŭe vidis, ĉie saltadis tien reen, sed kompreneble ili estis tro malgrandaj por interparoli serioze. Fine mi renkontis aĝan erinacon kiu sidis sola polurante nuksoŝelon.

Bonan matenon! mi diris. Mi estas sola fuĝanto kiu naskiĝis sub tute apartaj steloj.

Ĉu vere, respondis la erinaco, sufiĉe seninterese. Mi laboras. Ĉi tio fariĝos acidlaktujo.

Ĉuuu? mi diris kaj rimarkis ke mi malsatas. Kies bela loko estas ĉi tiu?

Nenies! Ĉies! diris la erinaco kaj levis la ŝultrojn.

Ĉu ankaŭ la mia? mi demandis.

Tio ne ĝenus min, ŝi murmuris kaj plu poluris sian acidlaktujon.

Sed sinjorino, ĉu vi estas tute certa ke ĉi tiu loko ne apartenas al hemulo? mi maltrankvile demandis.

Al kio? diris la erinaco.

Imagu, la feliĉa estaĵo neniam vidis hemulon!

Hemulo havas grandegajn piedojn kaj neniun humuron, mi klarigis. Ŝi havas elstaran nazon iom platigitan, kaj la haroj kreskas kiel proksimumaj tufoj. Hemulo faras nenion pro plezuro sed nur ĉar ĝi farendas kaj senĉese rakontas al oni kion oni mem devintus fari kaj...

Ho, gardu nin, ekkriis la erinaco kaj retretis inter la filikojn.

Nu, mi pensis, iom ofendite (restis al mi multe pli por diri pri la hemulo). Ĉi tio estas nenies loko kaj ĉies loko, do ĝi estas ankaŭ la mia. Kion do mi nun faru?

La ideo venis tuj, kiel kutime estas la kazo ĉe mi. Aŭdiĝas nur kluk! kaj jen ĉio pretas. Se troviĝas Mumintrolo kaj se troviĝas Loko, tute certas ke estiĝos Domo. Kia rava penso; domo kiun mi mem faros! Domo kiu estos nur la mia! Kelkan distancon for de tie mi trovis rivereton kaj verdan maldensejon kiu ŝajnis al mi tre konvena por mumintrolo. Troviĝis eĉ eta sablostrando ĉe riveretkurbiĝo.

Mi prenis branĉeton kaj komencis desegni mian domon sur la sablo. Troviĝis eĉ ne momenta hezito, mi sciis precize kiel mumindomo devas aspekti. Ĝi estis alta kaj mallarĝa kaj ornamita per amaso da balkonoj, ŝtuparoj kaj turoj. En la supra etaĝo mi konstruis tri ĉambretojn kaj ejon por ĉio ebla, vi scias, sed la suban etaĝon okupis plene granda, pompa salono. Ekster ĝi mi almetis verandon kun vitraj muroj, kie mi sidos sur mia balancoseĝo vidante la rivereton preterflui kun enorma glaso da fruktsuko kaj longa vico da delikataj sandviĉoj apud mi. La apogrelo de la verando estis tre bele tajlita kun pinkonusa ornamo. La pintan tegmenton mi ornamis per bela bulboforma pinto kaj decidis orumi tiun iam pli estonte. Mi longe pripensis kiel mi faru pri la tradicia kahelforna pordeto, relikto el la epoko kiam ĉiuj mumintroloj loĝis malantaŭ kahelfornoj (antaŭ ol iu elpensis centran hejtadon, tio estas). Fine mi decidis rezigni la latunan pordeton sed anstataŭe masonis grandegan kahelfornon en la salono.

Cetere la tuta domo havis evidentan kahelfornan karakteron. Mi estis klare ravita de mia bela domo kiu stariĝis kun mistera rapideco. Tio sendube ŝuldiĝis al hereditaj naturdotoj sed krome al talento, prijuĝa kapablo kaj memkritiko. Sed ĉar oni neniam laŭdu sian propran verkon mi donis al vi nur simplan priskribon de la rezulto.

Subite mi rimarkis ke estas malvarme. La ombro sub la filikoj etendiĝis en la tutan arbaron, jam komencis vesperiĝi.

Mi estis tiel laca kaj malsata ke mia kapo turniĝis kaj mi povis pensi pri nenio krom la acidlaktujoj de la erinaco. Kaj eble ŝi hazarde havis oran farbon por la bulbo de la mumindoma tegmento... Sur rigidaj lacaj kruroj mi repaŝis tra la mallumiĝanta arbaro.

Ĉu vi denove aperas, diris la erinaco kiu lavis la vazaron. Nur nenion diru pri hemuloj!

Mi faris grandan geston kaj respondis: Hemuloj, sinjorino, nenion plu signifas al mi. Mi konstruis domon! Modestan domon duetaĝan. Kaj nun mi estas tre laca kaj tre feliĉa kaj antaŭ ĉio terure malsata! Mi kutimas manĝi je la kvina. Kaj mi bezonus iom da ora farbo por la bulbo de...

Ĉu vere? Ora farbo! acide interrompis la erinaco. La nova acidlakto ne estas preta kaj la malnovan mi finmanĝis. Vi alvenas ĝuste dum mi lavas.

Povas esti, mi diris. Acidlakto pli aŭ malpli ne tre gravas al aventurulo. Sed mi petas min, sinjorino, ĉesigu tiun lavadon kaj venu rigardi mian novan domon!

La erinaco rigardis min suspekteme, suspiris kaj viŝis la manojn per viŝtuko. Nu, ŝi diris. Do mi devos refoje varmigi akvon. Kie vi havas tiun domon? Ĉu estas malproksime?

Mi iris antaŭe kaj dum mi marŝis malagrabla antaŭsento komencis formiki en miaj kruroj kaj plu supren tra la stomako. Ni venis ĝis la rivereto.

Nuuu? diris la erinaco.

Sinjorino, mi mizere respondis kaj montris al la domkonstruo en la sablo. Jen kiel mi imagis mian domon... La veranda apogrelo estas kun pinkonusa ornamo. Tio estas se vi povus prunti al mi kontursegilon... Mi estis tute konfuzita.

Kara leganto, komprenu, mi tiel intense imagis la domkonstruon ke mi vere kredis ke la domo estas preta! Tio nedubeble pruvas tre fortan imagpovon, karaktera trajto kiu estonte stampos mian vivon kaj krome tiun de la ĉirkaŭantoj.

La erinaco nenion diris. Ŝi sendis al mi tre longan rigardon, murmuris ion kion mi bonŝance ne kaptis kaj foriris por lavi plu.

Mi subiris en la rivereton kaj pensante entute nenion mi komencis vadi tra la malvarmeta akvo. La rivereto fluis kiel riveretoj kutimas, kaprice kaj senurĝe. Jen ĝi estis klara kaj malprofunda kun ŝtonetoj surfunde, jen ĝi profundiĝis kaj iĝis malhela kaj kvieta. La suno troviĝis tre malalte kaj estis tute ruĝa, ĝi lumigis min inter la pintrunkoj kaj mi fermis la okulojn kaj vadis plu.

Finfine refoje aŭdiĝis kluk; mi ekhavis novan penson. Se mi efektive konstruus la domon sur tiu bela herbejo kun ĉiuj ĝiaj floroj, la tuta herbejo ja estus detruita, ĉu ne? La domo devus konstruiĝi apud la herbejo, kaj apud la herbejo ne troviĝis loko por konstrui, vi komprenu. Kaj nun imagu se mi iĝus domposedanto. Ĉu domposedanto povas samtempe esti aventurulo? Neeble, laŭ mi!

Plue; imagu se mi dum mia tuta vivo havus tian najbaron kiel la erinaco! Supozeble ŝi apartenis al granda erinaca familio kiu kredeble havis la saman temperamenton. Efektive mi evitis tri grandajn malfeliĉojn kaj devus esti ege danka.

Nun poste mi konsideras la domkonstruadon kiel mian unuan grandan Sperton kaj opinias ke ĝi havis grandegan signifon por mia evoluo.

Ĉiel ajn, kun mia libereco kaj mia memestimo konservitaj mi vadis plu en la rivereto ĝis miajn pensojn interrompis eta amuza sono. Meze de la rivereto turniĝis bela akvorado farita el branĉetoj kaj rigidaj folioj. Mi haltis surprizite. En la sekva sekundo mi aŭdis iun diri: ĝi estas eksperimento. Rotacia kalkulado. Mi duonfermis la okulojn kontraŭ la ruĝa suno kaj ekvidis du sufiĉe grandajn orelojn elstari el la mirtela arbustaro.

Kun kiu mi havas la plezuron? mi demandis.

Fredrikson, respondis la orelulo. Kiu vi mem estas?

Mumintrolo, mi diris. Fuĝanto kaj naskito sub tute apartaj steloj.

Kiuj do? demandis Fredrikson kun evidenta interesiĝo, kaj mi tre ĝojis ĉar tio estis la unua fojo kiam iu faris al mi inteligentan demandon.

Ĉiel ajn, mi supreniris el la rivereto kaj sidiĝis apud Fredrikson, kaj sen eĉ unufoje esti interrompita mi rakontis pri ĉiuj signoj kaj indikoj kiuj akompanis mian alvenon en la mondon. Mi rakontis pri la bela korbeto el folioj en kiu la hemulo trovis min. Mi rakontis pri ŝia terura domo kaj pri mia senkomprena infanaĝo. Poste mi daŭrigis pri la aventuro en la printempa glacio kaj mia drama fuĝo kaj priskribis la timigan marŝon tra la erikejo.

Fine mi deklaris al Fredrikson ke mi decidis esti aventurulo (mi ellasis tion pri la domo kaj la erinaco, oni ĉiam devas koncentri rakonton).

Fredrikson aŭskultis serioze svingante la orelojn en la ĝustaj momentoj. Kiam mi finrakontis, li longe pensis kaj fine diris: strange. Sufiĉe strange.

Jes, ĉu ne, mi diris dankeme.

Hemuloj estas malagrablaj, deklaris Fredrikson. Distrite li elpoŝigis buterpanpakon kaj donis al mi la duonon. Ŝinko, li diris.

Poste ni sidis unu apud la alia dum kelka tempo vidante la sunon malaperi.

Dum mia longa amikeco kun Fredrikson mi ofte surpriziĝis pro tio ke li povas trankviligi kaj persvadi aliulojn sen efektive diri ion gravan aŭ uzi vortojn kun majuskloj. Estas iomete maljusta aranĝo, sed mi intencas ĉiuokaze plu paroli.

Ĉiel ajn, la tago finiĝis en bela maniero kaj mi rekomendas al ĉiu kiu havas maltrankvilan koron rigardi zorge faritan akvoradon kiu turniĝas en rivereto.

La arton konstrui tiujn radojn mi poste instruis al mia filo Mumintrolo (tio okazas ĉi tiel: oni detranĉas du etajn branĉforkojn kaj ŝovas ilin en la sablan fundon de la rivereto, kun certa interdistanco. Poste oni kolektas kvar longajn rigidajn foliojn kaj trairas vergon tra la mezo tiel ke ili kune formas stelon. En la bildo vi vidas kiel oni fortigas la konstruon per branĉetoj. Fine oni delikate metas la vergon kun la folioj sur la branĉforkojn, kaj la akvorado ekturniĝas).

Kiam la arbaro tute mallumiĝis, Fredrikson kaj mi reiris al mia verda herbejo kaj tranoktis tie. Ni dormis en la verando sed tion li ne sciis. Ĉiuokaze mi imagis al mi la pinkonusan ornamon perfekte klare. Mi sciis kiel konstrui la ŝtuparon al la supra etaĝo. Mi estis konvinkita ke la domo estas perfekta kaj iasence preta. Ankoraŭ ne necesis pensi pri ĝi.

La sola afero vere signifa estis ke mi trovis mian unuan amikon kaj do komencis vere vivi.

DUA ĈAPITRO
kie mi enkondukas Kapriulon kaj Kalmulon en la memorojn, prezentas la didon Edvardo kaj donas flaman bildon pri Marokesto kaj ĝia nekomparebla lanĉo.

Kiam mi vekiĝis tiumatene Fredrikson okupiĝis pri elmetado de fiŝreto en la rivereton.

Saluton, mi diris. Ĉu troviĝas fiŝoj ĉi tie?

Ne, respondis Fredrikson. Naskiĝtaga donaco.

Tio estis tipa Fredriksona diraĵo. Li volis diri, tutsimple, ke li ricevis la reton de sia nevo, kiu mem plektis ĝin kaj povus malĝoji se la donaco ne venus en akvon. Pli malfrue mi eksciis ke la nevo nomiĝas Kapriulo* kaj ke liaj gepatroj perdiĝis en printempa purigado. Nun li loĝis en kafoskatolo de la blua speco plejparte kolektante butonojn. Ne daŭris tre longe rakonti ĉion ĉi, ĉu? Sed Fredrikson neniam povus diri tiel multe per unu fojo.

* Kapriulo estas eta besto kiu kapreole kapriolas, kio signifas saltadi tien-reen tre rapide kaj senpense dum oni disŝutas kaj perdas kiel eble plej multe. - Noto de la aŭtoro.

Nun li iomete signis al mi per unu orelo kaj iris antaŭe tra la arbaro. Ni haltis antaŭ la kafoskatolo de Kapriulo. Fredrikson eligis fajfilon el cedra ligno kun ena pizo kaj dufoje fajfis. Tuj la kovrilo malfermiĝis kaj Kapriulo elsaltis, kuregis ĝis ni kun evidenta ĝojo, pepis kaj ĉiamaniere kondutis.

Bonan! li kriis. Kia plezuro! Ĉu ne hodiaŭ vi montros al mi la grandan surprizon?! Kiu venis kun vi? Kia honoro por mi! Kia domaĝo ke mi ankoraŭ ne havis tempon purigi la skatolon...

Ne ĝenu vin, diris Fredrikson. Estas mumintrolo.

Bonan! Bonvenon! vokis Kapriulo. Mi tuj venos... Nur pardonu min dum momento, mi devas kunporti kelkajn aferojn...

Kaj li malaperis en sian skatolon kie ni aŭdis lin serĉi kaj esplori kun granda vervo. Post iom li elvenis kun lignolamena skatolo subbrake kaj ni ĉiuj tri pluiris tra la arbaro.

Nevo, subite diris Fredrikson. Ĉu vi scias pentri?

Certe! ekkriis Kapriulo. Iufoje mi pentris sidlokajn kartojn por ĉiuj miaj gekuzoj! Ĉiu el ili havis apartan karton! Eble vi bezonus luksan pentraĵon kun glimaj ombroj? Aŭ eble devizon? Pardonu, sed kion vi bezonas? Ĉu ĝi rilatas al via surprizo?

Ĝi estas sekreto, respondis Fredrikson.

Tiam Kapriulo tiel ekscitiĝis ke li saltis dupiede, la ŝnuro ĉirkaŭ la lignolamena skatolo rompiĝis kaj sur la muskojn falis ĉiuj liaj personaj posedaĵoj kiel ekzemple kupraj spiraloj, kaŭĉukaj ŝtrumpligiloj, cizelilaj radetoj, orelpendaĵoj, duopaj konektiloj, skatoloj, sekigitaj ranoj, fromaĝotranĉiloj, cigaredstumpoj, granda aro da butonoj kaj pluruzaj ŝtopiloj de sodakvaj boteloj, interalie.

Nu nu, diris Fredrikson trankvilige kaj reenmetis ĉion.

Mi iam havis bonegan ŝnuron sed ĝi perdiĝis! Pardonu! diris Kapriulo.

Tiam Fredrikson elpoŝigis pecon de ŝnuro kaj ligis ĝin ĉirkaŭ la lignolamenan skatolon. Poste ni denove pluiris. Laŭ la oreloj de Fredrikson mi povis vidi, ke li estas plena de sekreta ekscitiĝo. Fine li haltis antaŭ avelvepro, turnis sin kaj rigardis nin serioze.

Ĉu vi havas vian surprizon tie ene? flustris Kapriulo devote.

Fredrikson kapjesis. Ni solene enrampis en la avelvepron kaj elvenis en maldensejon. Meze de la maldensejo staris ŝipeto!

Ĝi estis larĝa kaj stabila kiel Fredrikson mem, same certa kaj senhezita. Mi sciis nenion pri ŝipoj sed ekhavis tujan kaj fortan imagon pri - se tiel diri - la ŝipa ideo, mia aventura koro ekbatis kaj mi flaris novan specon de libereco. Samtempe mi vidis per mia interna vido kiel Fredrikson revis ĉi tiun ŝipeton, planis kaj desegnis ĝin, mi vidis lin iri ĝis sia maldensejo ĉiumatene por konstrui. Sendube li okupiĝis pri tio longege. Sed li rakontis al neniu pri sia ŝipo, eĉ ne al Kapriulo. Subite mi iĝis melankolia. Mi diris per malforta voĉo: Kiel ĝi nomiĝas?

Marorkestro, respondis Fredrikson. La nomo de la poemaro de mia perdita frato. Tio estu en ultramara koloro.

Ĉu mi rajtas pentri tion!? Ĉu mi povos? flustris Kapriulo. Ĉu estas vere? Ĉu vi ĵuras je via vosto? Pardonu, sed ĉu mi rajtas pentri la tutan ŝipon? Ĉu vi ŝatas ruĝon?

Fredrikson kapjesis kaj diris: zorgu la akvolinion.

Mi posedas skatolegon da ruĝa farbo! vokis Kapriulo feliĉe. Kaj skatoleton da ultramaro... Kia feliĉo! Kia plezuro! Nun mi hejmeniros por kuiri matenmanĝon por vi kaj ordigi la skatolon... kaj la nevo de Fredrikson forkuris kun lipharoj tremantaj pro ekscitiĝo.

Mi rigardis la ŝipon kaj diris: Vi estas lerta.

Tiam Fredrikson ekparolis. Li amase parolis kaj ĉio estis nur pri la ŝipkonstruo. Li eligis paperon kaj skribilon kaj montris al mi kiel la akvoradoj turniĝos. Mi ne multe komprenis sed rimarkis ke li havas antaŭzorgojn. Eble la afero rilatis al la helico.

Sed malgraŭ mia kompato mi ne povis profundiĝi en liajn problemojn - ho, troviĝas tamen kelkaj malmultajj temoj kie mia talento ne atingas tiel alte kiel oni povus atendi - unu el ili estas maŝinkonstruado.

Sed meze de la ŝipeto altiĝis dometo kun pinta tegmento kiu vekis mian viglan intereson.

Ĉu vi loĝas en tiu domo? mi demandis. Ĝi aspektas kiel plezurdometo de mumintroloj.

La navigejo, diris Fredrikson kun certa malŝato.

Mi profundiĝis en pensojn. La domo estis tro afereca por mia gusto. La fenestra kadrumo povus esti pli fantazia. Sur la komandejo povus konveni malgranda balustrado kun segitaj maraj figuroj. Kaj la tegmento bezonus bulbon kiun oni eble povus orumi...

Mi malfermis la pordon. Meze sur la planko iu dormis sub sia ĉapelo.

Ĉu li estas konato? mi surprizite demandis.

Fredrikson rigardis. Kalmulo, li diris.

Mi rigardis Kalmulon. Li faris malzorgeman kaj molan, pli precize helbrunan impreson. La ĉapelo estis tre malnova kaj ornamita per velkintaj floroj. Oni havis impreson ke Kalmulo jam de tre longe ne lavis sin kaj ankaŭ ne intencas fari tion.

Tiumomente Kapriulo alkuris kriante: la manĝo estas preta!

Kalmulo vekiĝis kaj streĉis sin precize kiel kato. Hup, hef, li diris oscedante.

Pardonu, sed kion vi faras en la ŝipo de Fredrikson? demandis Kapriulo minace. Ĉu vi ne vidis ke estas skribite aliro malpermesita!?

Jes, certe, diris Kalmulo ĝentile. Ĝuste tial.

Tio estis evento kiu klare montris la karakteron de Kalmulo. La sola afero kiu povis veki lin el lia dormema kata vivo estis afiŝo kiu malpermesis al li ion, ŝlosita pordo, muro - kaj se li ekvidus parkogardiston liaj lipharoj ektremus kaj oni povus atendi absolute ĉion ajn. Inter tiuj okazoj li - kiel jam dirite - dormis, aŭ manĝis, aŭ revis. Je la okazo priskribita Kalmulo precipe celis manĝon. Ni do reiris al la skatolo de Kapriulo kie malvarmiĝinta omleto ripozis sur malbone konservita ŝaktabulo.

Mi havis bonegan pudingon ĉi-matene, klarigis Kapriulo. Sed ĝi ŝajne perdiĝis. Ĉi tio estas tielnomata rapidomleto!

La manĝo estis prezentita sur skatolkovriloj kaj Kapriulo gapis al ni en streĉa atendo dum ni ekmanĝis. Fredrikson maĉis longe kaj kun videbla peno kaj stranga mieno. Fine li diris: nevo, io malmola.

Malmola!? kriis Kapriulo. Devas esti io el mia kolekto... Elsputu ĝin! Elsputu ĝin!

Fredrikson elsputis du nigrajn kaj dentajn aĵojn sur sian skatolkovrilon.

Ĉu vi povas pardoni min! ekkriis lia nevo. Tio nur estas miaj du dentradoj. Kia bonŝanco ke vi ne glutis ilin!

Fredrikson tamen ne respondis sed longe kaj sulkante la frunton gapis en la spacon. Tiam Kapriulo ekploris.

Nun klopodu pardoni vian nevon, diris Kalmulo. Vi ja vidas kiel li malĝojas.

Pardoni? ekkriis Fredrikson. Male! Li eligis paperon kaj skribilon kaj montris al ni kie loki la dentradojn por igi la helicon kaj la akvoradojn turniĝi. Ĉi tiel desegnis Fredrikson (espereble vi komprenos kion li celis).

Sed Kapriulo vokis: Ho, ĉu tio eblas! Imagu ke miaj dentradoj necesas por via inventaĵo!

Ni finis la manĝon en feliĉa etoso.

La nevo de Fredrikson tiel inspiriĝis de tiu evento ke li surmetis la plej grandan antaŭtukon kaj sen perdi eĉ minuton ekpentris Marorkestron ruĝa. Li pentris plenforte kaj la rivera ŝipeto ruĝiĝis kaj la tero ruĝiĝis kaj cetere ankaŭ granda parto de la avelvepro, kaj ion tiel ruĝan kiel Kapriulon mi ne vidis en mia vivo. Sed la nomo de la ŝipo estis pentrita ultramare.

Kiam ĉio estis preta Fredrikson venis rigardi.

Ĉu ne estas bele, diris Kapriulo nervoze. Mi pentris tre serioze! Mi mem vere profundiĝis en ĉi tion!

Tio videblas, konfesis Fredrikson rigardante sian ruĝan nevon. Li rigardis la kurban akvolinion dirante: hm. Poste li rigardis la nomon de la rivera ŝipeto dirante: hm, hm.

Ĉu mi malĝuste literumis? demandis Kapriulo. Rapide diru ion alie mi refoje ekploros! Pardonu! Marorkestro estas tiel malfacila vorto!

M-a-r-o-k-e-s-t-o, legis Fredrikson. Li pensis dum kelka tempo kaj diris: trankviliĝu. Tio taŭgas.

Kapriulo suspiris senŝarĝigite kaj ekkuris refarbi sian domon per la restanta farbo.

Vespere Fredrikson traserĉis sian reton en la rivereto. Imagu nian surpriziĝon kiam ni trovis etan kompasujon en la reto! Kaj ene de la kompasujo aneroidan barometron! Mi neniam ĉesis surpriziĝi pro tiu mirinda trovo.

La patro fermis la kajeron kaj plena de atendoj rigardis siajn aŭskultantojn. Nu, kiel vi trovas ĝin? li demandis.

Mi pensas ke ĝi estos ege bona libro, diris Mumintrolo serioze. Li kuŝis surdorse en la siringa laŭbo rigardante la burdojn, estis varme kaj tute senvente.

Sed sufiĉe multe vi sendube nur elpensis, diris Snif.

Tute ne, ekkriis Muminpatro. Tiutempe vere okazis aferoj! Ĉiu vorto estas vera! Kompreneble, io kaj alio ja povas esti emfazita jen kaj jen...

Mi scivolas, diris Snif. Mi ĝuste scivolas kien malaperis la kolekto de Paĉjo.

Kiu kolekto? diris Muminpatro.

La butona kolekto de mia patro, ripetis Snif. Ĉu ne Kapriulo estis mia patro?

Jes ja, diris Muminpatro.

Nu, do mi nur scivolas kien trafis lia valora kolekto. Mi devus heredi ĝin, atentigis Snif.

Hup, hef, kiel diradis mia patro, diris Snufmumriko. Kial vi skribas tiel malmulte pri Kalmulo? Kie li troviĝas ĝuste nun?

Oni neniam scias tiel certe pri patroj, klarigis Muminpatro kun malpreciza gesto. Ili venas kaj foriras... Ĉiuokaze mi konservis ilin por la estonta mondo verkante pri ili.

Snif elsnufis.

Ankaŭ Kalmulo ne ŝatis parkogardistojn, diris Snufmumriko enpense. Jam nur tia afero...

Ili etendis la krurojn sur la herboj kaj fermis la okulojn en la sunbrilo. Estis agrable kaj dormige.

Paĉjo, diris Mumintrolo. Ĉu oni vere parolis tiel nenature tiutempe? Imagu mian triumfon kaj kronoj de gloro kaj efemeraj hieroglifoj kaj tiaj aferoj.

Tio tute ne estas nenatura, diris la patro ĉagrenite. Ĉu vi pensas ke eblas paroli malzorge kiam oni verkas?!

Tamen kelkfoje vi faras tion, kontraŭis lia filo. Kaj vi permesas al Kapriulo paroli normale.

Ej, diris la patro. Tio estas loka koloro. Cetere estas granda diferenco inter tio kion oni rakontas pri aferoj kaj tio kion oni opinias pri ili, tio estas - pripenso aŭ priskribo ja estas io tute alia ol kiam oni parolas kaj krome ĉio ĉi devus pliparte sekvi la sentojn... Mi kredas... La patro eksilentis kaj maltrankvile komencis foliumi la memorojn. Ĉu laŭ vi mi uzis tro nekutimajn vortojn? li demandis.

Tio sendube ne gravas, diris Mumintrolo. Ĉio ja okazis antaŭ tiel longe, kaj oni preskaŭ povas diveni kion vi volas diri. Ĉu vi verkis pli multe?

Ankoraŭ ne, respondis la patro. Sed nun estos ekscite. Baldaŭ mi atingos la didon Edvardo kaj la morhon. Kie estas mia rakontplumo?

Jen, diris Snufmumriko. Kaj skribu pli multe pri Kalmulo, ĉu ne? Nenion ellasu!

La patro de Mumintrolo kapjesis, metis la kajeron sur la herbojn kaj skribis plu.

Je tiu tempo mi unuafoje ekflaris la plezuron de ligna laboro. Tiu aparta kapablo sendube estis denaska, mi - se tiel diri - posedis ĝin enmane. La unua pruvo pri mia talento estis modesta. Mi elektis plaĉaspektan lignopecon en la ŝipfarejo, trovis tranĉilon kaj komencis ĉizi la fieran ornampinton kiu poste dekoracios la tegmenton de la navigejo. Ĝi estis bulboforma kaj kovrita de zorge regulaj fiŝoskvamoj.

Fredrikson bedaŭrinde ne diris multe pri tiu grava detalo en la ekipaĵo de la ŝipeto, li povis pensi pri nenio krom la lanĉado.

Marokesto estis preta por ekiri. Impresa al la rigardo kaj klare ruĝa en la sunbrilo ĝi ripozis sur siaj kvar kaŭĉukaj radoj (kiuj savos ĝin trans insidajn sablobenkojn), kaj Fredrikson jam akiris ŝipestran kaskedon kun oraj ŝnuroj. Li enrampis sub la ŝipeton kaj maltrankvilis. Mi aŭdis lin murmuri: ĝi fiksiĝis. Jen ĝuste kion mi timis. Ĉi tio estos bela spektaklo. Fredrikson parolis nekutime multe dum li rampadis ĉirkaŭ Marokesto, kio indikis ke li estas serioze maltrankvila.

Nu bone, do refoje estas tempo ekiri, diris Kalmulo oscedante. Hup, hef! Kian vivon vi vivas! Ŝanĝi kaj transloĝiĝi kaj kuradi en rondo de mateno ĝis vespero. Povas esti danĝere tiel vigladi. Oni ekhavas mishumoron nur pensante pri ĉiuj kiuj laboras kaj penas kaj kio do iĝos el ĉio. Mi havis parencon kiu studis trigonometrion ĝis liaj lipharoj pendis, kaj kiam li jam lernis ĉion iu morho manĝis lin. Nu, jen li do kuŝis en la stomako de la morho kun tiom da scio!

La eldiro de Kalmulo senpere kondukas la penson ĝis Snufmumriko, kiu pli malfrue sekvadis la saman pigran stelon. La mistera patro de Snufmumriko neniam maltrankvilis pri tio kio efektive estas maltrankviliga kaj eĉ ne zorgis konserviĝi en la memoro de l' historio (kaj kiel dirite li ankaŭ ne konserviĝus se mi ne inkluzivus lin en miajn memorojn). Estu kiel ajn pri tio, Kalmulo refoje oscedis kaj diris: Kiam ni ekiros? Hup, hef.

Ĉu vi kuniros?! mi demandis.

Kompreneble, diris Kalmulo surprizite.

Se vi pardonas min, diris Kapriulo, ŝajne estas tiel ke ankaŭ mi kvazaŭ intencas ion similan... Mi ne plu povas loĝi en mia kafskatolo!

Ehe? mi diris.

Tiu ruĝa koloro ne sekiĝas sur lado! klarigis Kapriulo. Pardonu! Ĝi venas en mian manĝon kaj liton kaj lipharojn... Mi freneziĝas, Fredrikson, mi freneziĝas!

Ne iĝu. Prefere paku, diris Fredrikson.

Ho! vokis lia nevo. Ho destino, kiom mi devos pripensi! Tiel longa vojaĝo... tute nova vivo... Kaj Kapriulo ekkuris tiel ke la farbo disŝprucis de li.

Laŭ mia opinio nia ŝipanaro estis ĉio krom fidinda.

Sed Marokesto ankoraŭ restis fiksita, la kaŭĉukaj radoj boriĝis profunde en la teron kaj ĝi ne moviĝis eĉ colon. Ni elfosis la tutan ŝipkonstruejon (tio estas la maldensejon) sed tio ne efikis. Fredrikson sidiĝis kun la kapo en la manoj.

Kara, ne malĝoju tiel terure, mi diris.

Mi ne malĝojas. Mi pensas, respondis Fredrikson. Ŝipo fiksiĝis. Ne eblas enriverigi ĝin. Do necesas alŝipigi la riveron. Kiel? Nova fluejo. Kiel? Digo. Kiel? Oni ĵetas ŝtonojn...

Kiel? mi helpeme daŭrigis.

Ne! subite Fredrikson vokis kun tia forto ke mi saltis alte. La dido Edvardo. Li devos sidiĝi enriveren.

Ĉu li havas tiel grandan postaĵon? mi demandis.

Pli, respondis Fredrikson mallonge. Ĉu vi havas almanakon?

Ne, mi diris, pli kaj pli ekscitita.

Antaŭhieraŭ ĵaŭda pizosupo. Do hodiaŭ li havas bansabaton, cerbumis Fredrikson. Bone. Rapidu!

Ĉu ili estas koleremaj, tiuj didoj? mi hezite demandis dum ni paŝis malsupren al la riverbordo.

Jes, diris Fredrikson. Sed surtretas onin nur pro eraro. Ploras dum semajno poste. Krome pagas la entombigon.

Ne tre granda konsolo se oni platiĝis, mi murmuris kaj sentis min tre kuraĝa. Mi demandas vin, kara leganto, ĉu valoras ion esti kuraĝa se oni ne timas?

Subite haltis Fredrikson dirante: jen.

Kie? mi scivolis. Ĉu li loĝas en tiu turo?

Ĝi estas lia kruro, klarigis Fredrikson. Silentu, ĉar nun mi krios. Poste li kriis plenforte: hej vi supre! Jen malsupre Fredrikson! Kie vi hodiaŭ banos vin, Edvardo?

Kaj fulmotondro de ie supre respondis: Enlage, kiel kutime, vi sabla pulo!

Baniĝu rivere! Sabla fundo! Agrable kaj mole! hurlis Fredrikson.

Mensogo kaj trompo, diris la dido Edvardo. Eĉ plej malgranda skruto scias ke la morha rivero estas kukole plena de ŝtonoj!

Ne! Sabla fundo! kriis Fredrikson.

La dido dum kelka tempo murmuris al si mem kaj fine diris: bone. Mi banos min en via morha rivero. Foriru, mi ne povas pagi pli da entombigoj. Kaj se vi trompas min, pedikido, vi pagos ĝin mem! Vi scias kiel sentemajn piedojn mi havas. Se ne paroli pri mia postaĵo!

Fredrikson flustris la solan vorton kuru!

Kaj ni kuris. Neniam en mia vivo mi kuris tiel rapide, kaj dume mi imagis kiel la dido Edvardo subigis sian enorman postaĵon inter la akrajn ŝtonojn kaj lian grandegan koleron kaj la gigantan inundon kiun li sendube kaŭzos kaj fine ĉio iĝis tiel granda kaj danĝera ke mi konsideris ĉiun esperon perdita.

Subite - hurlado kiu starigis la nukajn harojn! Kaj jen - terura muĝado! La ondo alkuris tra la arbaro...

Enŝipiĝu! kriis Fredrikson.

Ni kuregis en la ŝipkonstruejon kun la ondo post niaj kalkanoj, apenaŭ entiris la vostojn trans la ŝiprandon, stumblis sur Kalmulo kiu dormis sur la ferdeko kaj poste siblanta blanka ŝaŭmo dronigis ĉion. Marokesto trempis la pruon, ĝi knaris kaj ĝemis pro timego.

Sed en la sekva sekundo la fiera ŝipo stariĝis el la muskoj, ĝi leviĝis kaj ekiris tra la arbaro. La ŝovelradoj ekmoviĝis, la helico gaje rotaciis - niaj dentradoj funkciis! Kun firma mano Fredrikson prenis la rudron kaj direktis nin tien-reen inter la arbotrunkoj.

Ĝi estis nekomparebla lanĉo! Floroj kaj folioj pluvis sur la ferdekon kaj ornamita kvazaŭ por festo Marokesto faris la lastan triumfan salton suben en la riveron. Kun gaja plaŭdado ĝi ekiris rekte en la riveran fluejon.

Serĉu rifojn! vokis Fredrikson (ĉar li volis suriri rifon por elprovi sian ĉarniran konstruon). Mi fervore gvatis al la rivero sed povis vidi nenion alian ol ruĝan skatolon kiu balanciĝis iom antaŭ la pruo.

Kiaspeca skatolo ĝi povas esti, mi diris.

Ĝi memorigas al mi ion, rimarkigis Kalmulo. Ne surprizus min, se ĝi enhavus certan Kapriulon.

Mi turnis min al Fredrikson kaj diris: Vi forgesis vian nevon!

Jes, kiel mi povis? diris Fredrikson.

Nun ni vidis la ruĝan, malsekan vizaĝon elstari el la skatolo. Li gestis per manoj kaj dentoj kaj preskaŭ strangolis sin per sia propra koltuko pro ekscitiĝo.

Kalmulo kaj mi klinis nin trans la randon kaj kaptis la kafoskatolon. Ĝi ankoraŭ estis tute ŝmirita de ruĝa farbo kaj sufiĉe peza.

Zorgu la ferdekon, diris Fredrikson kiam ni haŭlis la skatolon enŝipen. Kiel vi fartas, kara nevo?

Mi freneziĝas! vokis Kapriulo. Imagu! Riveraj inundoj meze de la pakado... Ĉio pelmele! Mi perdis mian plej bonan fenestrohokon kaj eble ankaŭ la pipopurigilon! Miaj nervoj kaj ĉiuj miaj aferoj estas tute malorde... Ho destino!

Kaj Kapriulo kun certa kontenteco komencis reordigi sian butonkolekton laŭ nova sistemo dum Marokesto kun kviete plaŭdantaj radoj pluglitis sur la rivero. Mi sidiĝis apud Fredrikson kaj diris: Mi sincere esperas ke ni neniam plu renkontos la didon Edvardo. Ĉu vi pensas ke li ege koleras al ni?

Sufiĉe, respondis Fredrikson.

TRIA ĈAPITRO
en kiu mi notas mian unuan gloran savo-heroaĵon kaj ĝiajn afliktajn sekvojn, kelkajn pensojn kaj priskribon pri la konduto de klif-meloj.

 

La verda amika arbaro malaperis. Ĉio iĝis granda kaj miriga kaj fremdaj malbelaj bestoj vagis blekante kaj snufante laŭ la krutaj bordoj. Estis granda feliĉo ke Marokesto havis du tiel fidindajn personojn kiel mi kaj Fredrikson enŝipe. Kalmulo prenis nenion serioze, kaj la intereso de Kapriulo neniam etendiĝis longe ekster la skatolon. Ni metis ĝin sur la antaŭan ferdekon kie ĝi baldaŭ komencis sekiĝi en la sunbrilo. Sed Kapriulon mem ni neniam sukcesis vere purigi, li konservis por ĉiam malforte rozkoloran nuancon.

La rivera ŝipeto malrapide plaŭdis antaŭen, ornamita de mia orumita bulbo. Kompreneble Fredrikson havis oran farbon enŝipe, surprizus min se li ne estus provizita per tiu grava ingredienco.

Plej ofte mi kutimis sidi en la navigejo rigardante la bordojn pretergliti kun ĉiaspecaj strangaĵoj, fojfoje frapeti la aneroidbarometron aŭ paŝi tien-reen en la komandejo pensante.

Precipe mi ŝatis pensi kiel la hemulo impresiĝus se ŝi vidus min kiel aventuran partoposedanton de rivera ŝipo. Tio, se diri la veron, estus ĝuste laŭ ŝia merito!

Iuvespere ni eniris en profundan, solecan golfon.

Mi ne ŝatas la aspekton de ĉi tiu golfo, diris Kalmulo. Ĝi donas al mi Antaŭsentojn.

Antaŭsentojn! diris Fredrikson kun nepriskribebla tono. Nevo! Enigu la ankron.

Baldaŭ, tuj! kriis Kapriulo kaj ĵetis grandan poton enakven.

Ĉu tio estis nia vespermanĝo? mi demandis.

Malbonŝance! ekkriis Kapriulo. Pardonu! Estas tiel facile erari pro la urĝo! Mi tiel ekscitiĝis... Sed anstataŭe vi ricevos ĵeleon - se mi nur trovos ĝin...

Tiu evento estis tre karakteriza por kapriuloj.

Sed Kalmulo staris ŝiprande gapante per glimaj okuloj al la tero. La krepusko rapide densiĝis super la montokrestoj kiuj en regulaj, dezertaj ondoj ruliĝis for kontraŭ la horizonton.

Nu, kiel statas viaj antaŭsentoj, mi demandis.

Silentu! diris Kalmulo. Mi aŭdis ion...

Mi streĉis la orelojn sed aŭdis nur malfortan venton eltere susuri tra la rigo de Marokesto.

Estas nenio, mi diris. Venu kaj ni eniros lumigi la petrollampon.

Mi trovis mian ĵeleon! vokis Kapriulo kaj elsaltis el la skatolo kun kaserolo enmane.

Kaj ĝuste tiam tra la kvieta vespero tranĉis soleca sono, plenda kaj minaca ululo kiu starigis la nukajn harojn de ĉiu el ni. Kapriulo ekkriis kaj perdis la kaserolon sur la ferdekon.

Jen la morho, diris Kalmulo. Kaj ĉi-nokte ŝi kantas sian ĉasokanton.

Ĉu ŝi scias naĝi? mi demandis.

Neniu scias, respondis Fredrikson.

La morho ĉasis supre inter la montoj. Ŝia ululado estis la plej soleca sono kiun mi iam ajn aŭdis. La sono mallaŭtiĝis kaj denove proksimiĝis - ĝi malaperis... Estis eĉ pli terure kiam ŝi silentis. Tiam oni imagis kiel ŝia ombro flugas super la tero en la lumo de la leviĝanta luno.

Ferdeke estis malvarme.

Rigardu! vokis Kalmulo.

Iu venis galopante malsupren al la bordo kaj komencis vagi tien-reen laŭ la akvorando.

Tiu, diris Fredrikson malgaje, estos manĝita.

Ne antaŭ la okuloj de mumintrolo! mi ekkriis. Mi savos lin!

Vi ne havos tempon, diris Fredrikson.

Sed mia decido estis farita. Mi suriris la ŝiprandon kaj diris: Neniuj florkronoj ornamas la tombon de la nekonata aventurulo. Tamen starigu por mi memorŝtonon el granito kun du plorantaj hemuloj! post kio mi ĵetis min en la nigran akvon kaj plonĝis sub la poton de Kapriulo kiu diris "bjong!", kun rimarkinda spirita ĉeesto eligis la viandostufaĵon kaj naĝis alteren kiel fulmo ŝovante la poton antaŭ mi pernaze.

Kuraĝon! mi vokis. Jen venas mumintrolo! Kia mondo estas ĉi tiu kie morhoj rajtas senĝene manĝi kiun ajn laŭplaĉe?!

Ŝtonoj klake falis laŭ la roka flanko... La ĉasokanto de la morho silentiĝis, nun aŭdiĝis nur varma spiregado, pli proksime...

Eniru la poton! mi kriis al la malfeliĉulo.

Li saltis rekte en la poton kiu sinkis ĝis la teniloj. Iu palpe serĉis mian voston en la mallumo... mi fortiris ĝin... Ha! Glora heroaĵo! Soleca ago! Mi komencis la historian fuĝon al Marokesto kie miaj amikoj atendis en senspira ekscito.

La savito estis peza, tre peza.

Mi naĝis plenforte, uzante rapide rotaciajn vostobatojn kaj ritmajn ventromovojn. Kiel muminvento mi flugis super la akvo, estis haŭlita enŝipen, falis sur la ferdekon kaj elverŝis la saviton el la poto dum la morho sola surstrande ululis sian malsaton kaj ĉagrenon (ĉar ŝi ne sciis naĝi).

Sed Fredrikson lumigis la petrollampon por esplori kiun mi savis.

Mi pli-malpli certas ke ĉi tiu momento estis unu el la plej malagrablaj en mia ŝtorma junaĝo. Ĉar antaŭ mi sur la ferdeko sidis neniu alia ol - la hemulo! Kiel oni diradis tiuepoke: Kurtenon!

Mi savis la hemulon.

Pro la unua teruriĝo mi levis la voston je kvardekkvingrada angulo sed rememoris ke mi estas libera mumintrolo kaj diris facilanime: Hej! Hop! Kia surprizo! Tion oni ja neniam kredus!

Kredus kion? diris la hemulo forigante viandostufaĵon el sia ombrelo.

Ke mi savus vin, sinjorino, mi diris emociite. Tio estas ke vi estus savita de mi, sinjorino. Tio estas, ĉu vi ricevis mian adiaŭan leteron?

Mi ne estas sinjorino, diris la hemulo formale. Kaj mi ankaŭ ne ricevis leteron. Supozeble vi ne algluis poŝtmarkon. Aŭ skribis malĝustan adreson. Aŭ forgesis enkestigi ĝin. Se vi entute scias skribi... Ŝi alĝustigis sian ĉapelon kaj aldonis indulge: Tamen vi ja scias naĝi.

Ĉu vi konas unu la alian? demandis Kalmulo singarde.

Ne, diris la hemulo. Mi estas la onklino de la hemulo. Kiu disŝutis ĵeleon sur la tutan plankon? Donu al mi viŝtukon, vi kun la oreloj, kaj mi purigos.

Fredrikson (ĉar li estis tiu kiun ŝi celis) alkuris kun la piĵamo de Kalmulo, kaj la onklino de la hemulo komencis froti la ferdekon per ĝi.

Mi koleras, ŝi klarigis. Kaj tiam la sola kio helpas estas purigi.

Ni staris silentaj malantaŭ ŝi.

[image: http://www.geocities.ws/muminvalo/memor/m57.jpg]

Ĉu mi ne diris al vi ke mi havas Antaŭsentojn, fine murmuris Kalmulo.

Tiam la onklino de la hemulo turnis sian malbelan nazon al ni kaj diris: Silentu, vi etulo. Vi estas ege tro malgranda por fumi. Vi devus trinki lakton, tio estas utila, kaj de ĝi oni ekhavas nek tremantajn manojn, nek flavan nazon aŭ kalvan voston. Estas via granda bonŝanco ke vi savis min. Nun estos ordo ĉi tie!

Mi rigardos la aneroidbarometron, diris Fredrikson rapide. Li fuĝis en la navigejon kaj fermis la pordon malantaŭ si.

Sed la aneroidbarometro jam malaltiĝis kvardek strekojn pro nura teruriĝo kaj ne kuraĝis realtiĝi ĝis post la afero kun la klif-meloj. Sed pri tio mi rakontos poste.

Provizore ni havis neniun esperon eviti aflikton pri kiu mi estas konvinkita ke neniu el ni meritis ĝin.

Nu, tiel longe mi atingis, diris la patro de Mumintrolo per sia normala voĉo kaj levis la rigardon el la memoroj.

Sciu, diris Mumintrolo, mi komencas alkutimiĝi ke vi subite enŝovas strangajn vortumojn. Tiu poto devis esti grandega... Ĉu ni riĉiĝos kiam via libro estos preta?

Ege, diris Muminpatro serioze.

Do mi pensas ke ni dividu, proponis Snif. Vi ja uzis mian patron Kapriulo kiel heroon en la libro, ĉu ne?

Mi ĉiam kredis ke Kalmulo estas la heroo, diris Snufmumriko. Imagu, nur nun mi ekscias kian bonan patron mi havis! Kaj ŝajnas tiel agrable ke li similas min.

Viaj stultaj paĉjoj estas nur fono, ekkriis Mumintrolo kaj piedbatis Snif'on sub la veranda tablo. Ili estu kontentaj ke ili entute rajtas aperi!

Vi piedbatis min! kriis Snif kun hirtaj lipharoj.

Kion vi faras? demandis la patrino de Mumintrolo kaj rigardis eksteren tra la salona pordo. Ĉu vi malĝojas pro io?

Paĉjo laŭtlegas pri sia vivo, klarigis Mumintrolo (kun emfazo je sia).

Nu, kiel vi trovas ĝin? demandis la patrino.

Ekscita, diris ŝia filo.

Jes, ĉu ne, konsentis la patrino. Nur laŭtlegu nenion kio povas doni al la infanoj malbonan impreson pri ni. Diru anstataŭe streko, streko, streko. Ĉu vi volas vian pipon?

Ne permesu al li fumi! kriis Snif. La onklino de la hemulo diras ke oni ekhavas tremajn manojn, flavan nazon kaj kalvan voston pro tio!

Nu nu, diris la patrino de Mumintrolo. Li fumadas dum sia tuta vivo kaj iĝis nek trema, nek kalva aŭ flava. Ĉio agrabla utilas al la stomako.

Kaj ŝi ekbruligis la pipon de Muminpatro kaj malfermis la fenestron al la vespera brizo elmare. Poste ŝi fajfante iris kuirejen por kuiri kafon.

Kiel vi povis forgesi Kapriulon je la lanĉo, diris Snif riproĉe. Ĉu li iam poste rehavis ordon pri sia butonkolekto?

Jes ja, multfoje, respondis Muminpatro. Li senĉese trovadis novajn butonsistemojn. Ordigis ilin laŭ koloro aŭ grandeco aŭ formo aŭ materialo aŭ kiom li ŝatis ilin.

Mirinde, diris Snif revante.

Kio maltrankviligas min estas ke la piĵamo de mia patro pleniĝis de ĵeleo, diris Snufmumriko. En kio li poste dormis?

En la mia, diris la patro de Mumintrolo elblovante grandajn fumnubojn al la plafono.

Snif oscedis. Ĉu ni iru ĉasi vespertojn? li proponis.

Jes, ni faru tion, diris Snufmumriko.

Ĝis, Paĉjo, diris Mumintrolo.

La patro de Mumintrolo restis sola en la verando. Li cerbumis kelkan tempon, poste li prenis la rakontplumon kaj verkis plu pri sia junaĝo.

Venontan matenon la onklino de la hemulo estis je neniige bona humoro. Ŝi vekis nin je la sesa kaj entuziasme trumpetis: Bonan matenon! Bonan matenon!! Bonan matenon!!! Nun ni eku! Unue eta konkurso pri ŝtrumpoŝtopado (ĉar mi rigardis en viaj kestoj). Poste iom da edukaj ludoj kiel premio. Tre utile. Kaj kian fortige rustikan manĝon ni havas hodiaŭ?

Kafon, diris Kapriulo.

Grikaĉon, diris la onklino. Kafon oni trinkas nur kiam oni estas maljuna kaj tremanta.

Mi konis iun kiu mortis pro kaĉo, murmuris Kalmulo. Ĝi ŝtopis lian gorĝon kaj sufokis lin.

Mi scivolas kion dirus viaj patroj kaj patrinoj se ili vidus vin trinki kafon, diris la onklino de la hemulo. Ili plorus. Kiel statas via eduko? Ĉu vi estas edukitaj? Eble vi estas denaske senesperaj?

Mi naskiĝis sub tute apartaj steloj, mi enŝovis. Oni trovis min en eta konko kun veluro en la fundo!

Mi ne volas esti edukita, diris Fredrikson tre klare. Mi estas inventisto. Mi faras kion mi volas.

Pardonu! ekkriis Kapriulo, sed mia paĉjo kaj panjo tute ne ploras! Ili perdiĝis en granda purigado!

Kalmulo ŝtopis sian pipon kun minacaj movoj. Ha! li diris. Mi ne ŝatas dekretojn. Ili memorigas al mi parkogardiston.

La onklino de la hemulo longe rigardis nin. Poste ŝi malrapide diris: Ekde nun mi zorgos pri vi.

Vi ne bezonas, onklino! ni kriis samtempe.

Sed ŝi kapneis kaj eldiris la terurajn vortojn: Tio estas mia malhema Devo, kaj malaperis pruen, sendube por elpensi ion edukan kaj ruzan.

Ni eniris sub la sunŝirmilon pobe kaj kompatis unu la alian

Mi ĵuras je mia vosto neniam plu savi iun en mallumo! mi ekkriis.

Tro malfrue, diris Kalmulo. Tiu onklino estas preta je ĉio ajn. Iutage ŝi ĵetos mian pipon enakven kaj laborigos min! Sendube ne troviĝas limoj de tio kion ŝi povos entrepreni.

Eble la morho revenos, flustris Kapriulo esperplene. Aŭ iu alia kiu bonvolus manĝi ŝin? Pardonu! Ĉu tio estis malbona diro?

Jes, diris Fredrikson. Post kelka tempo li serioze aldonis: sed ĝi enhavas prudenton.

Ni sinkis en silenton kaj memkompaton.

Se oni tamen estus granda! mi fine ekkriis. Granda kaj fama! Tiuokaze oni senĝene traktus onklinon!

Kiel oni iĝas fama? demandis Kapriulo.

Ho, tio sendube estas sufiĉe facila, mi respondis. Oni nur faras ion kion neniu alia antaŭe elpensis fari... Aŭ ion malnovan en nova maniero...

Ekzemple kion, diris Kalmulo.

Flugantan riverŝipon, murmuris Fredrikson kaj liaj etaj okuloj eklumis per surpriza brilo.

Mi pensas ke ne estas amuze esti fama, deklaris Kalmulo. Eble komence, sed poste oni sentas sin tute ordinara kaj fine oni nur malbonfartas de tio. Kiel iri per karuselo.

Kio estas tio? mi demandis.

Maŝino, diris Fredrikson fervore. Ĉi tiel funkcias la dentradoj en trasekco. Kaj li eligis paperon kaj skribilon.

La profunda fido de Fredrikson al maŝinoj estis fenomeno kiu neniam ĉesis surprizi min. Ili ravis lin. Mi male trovas ilin pliparte timigaj. Akvorado estas ĉarma kaj komprenebla, sed jam zipo proksimiĝas al la maŝinmondo kaj igas min iom suspektema. Kalmulo konis iun kiu havis zipon en la pantalono kaj iufoje la zipo fiksiĝis kaj neniam plu estis malfermebla. Timige!

Ĝuste kiam mi intencis sciigi al la aliaj miajn pensojn pri zipoj ni aŭdis tre strangan sonon.

Ĝi estis mallaŭta kaj obtuza sono kiu ŝajnis veni el fora ladotubo. Ĝia minaca karaktero ne estis miskomprenebla.

Fredrikson rigardis eksteren el la sunŝirmilo kaj eldiris la solan fatalan vorton klif-meloj!

Jen eble kelkaj klarigaj vortoj estas adekvataj (la plimulto ja estas konata al ĉiu prudenta persono, sed tamen). Dum ni ripozis sub la sunŝirmilo Marokesto malrapide drivis en la delton de la rivero kiu estis loĝata de klif-meloj. La klif-melo estas societema estaĵo kiu malamas solecon. Sub la fundo de la riveroj li fosas kanalojn per siaj kojnodentoj kaj tie sube formas sufiĉe agrablajn sociojn. La klif-melo estas provizita je suĉilaj piedoj kaj postlasas sufiĉe gluajn piedsignojn, kial li, tute malĝuste, de iuj estas nomata glupiedulo.

Plej ofte li estas afabla, sed li tute ne povas rezigni ronĝi kaj mordi ĉion kion li vidas, precipe se li neniam antaŭe vidis ĝin. Krome la klif-melo havas bedaŭrindan trajton; okazas ke li formordas ies nazon, se li trovas ĝin tro granda. Tial ni (pro facile kompreneblaj motivoj) maltrankvilis kio okazos.

Restu enskatole! vokis Fredrikson al sia nevo.

Marokesto kuŝis tute senmova en maro el klif-meloj. Ili zorge rigardis nin per siaj rondaj bluaj okuloj dum ili minace svingis la vangoharojn kaj akvotretis.

Lasu nin pasi, mi petas, diris Fredrikson.

Sed la klif-meloj nur pli densiĝis ĉirkaŭ la riverŝipeto kaj kelkaj el ili komencis ekiris supren laŭ la ŝipa flanko per siaj suĉpiedoj. Kiam la unua levis la vizaĝon super la ŝiprando, la onklino de la hemulo aperis de malantaŭ la navigejo.

Pri kio temas?! ŝi vokis. Kiaj uloj estas tiuj? Mi absolute ne permesos ilin ĝeni niajn instruajn ludojn!

Ne timigu ilin. Ili koleros, diris Fredrikson.

Mi koleras! kriis la onklino de la hemulo. For! For! Nur ekiru de ĉi tie! kaj ŝi komencis frapadi la kapon de la plej proksima klif-melo per sia ombrelo.

Ĉiuj klif-meloj tuj turnis la okulojn al la hemulonklino, kaj estis klare ke ili rigardas ŝian nazon. Rigardinte ĝin dum konvene longa tempo ili refoje aŭdigis sian ladotuban blekon. Poste ĉio okazis tre rapide.

La klif-meloj milope svarmis trans la ŝiprandon. Ni vidis la onklinon de la hemulo perdi la ekvilibron, kaj furioze svingante la ombrelon ŝi estis forportata sur vivanta mato el klif-melaj dorsoj. Kriante ŝi ŝoviĝis trans la ŝiprandon kaj la tuta kompanio malaperis al nekonata sorto.

Ĉio denove estis silenta kaj Marokesto plaŭdis plu kvazaŭ nenio okazus.

Nu, diris Kalmulo. Ĉu vi ne savos ŝin?

Mia kavalireco instigis min tuj kuri asisti la onklinon, sed miaj malbonaj kaj naturaj instinktoj trovis tion nenecesa. Mi murmuris ion pri tio ke estas tro malfrue. Tiel cetere ja estis.

Nu do, diris Fredrikson malcerte.

Jen ŝi foriris, konstatis Kalmulo.

Trista historio, mi diris.

Pardonu! Ĉu mi kulpis pri tio? demandis Kapriulo sincere. Mi ja esperis ke iu bonvolu manĝi ŝin. Ĉu estas tre malbone ke ni tute ne malĝojas?

Neniu respondis.

Mi demandas vin, kara leganto, kion vi farus en tiu embarasa situacio?

Mi jam unufoje savis la onklinon, ĉu ne, kaj morho vere estas pli aĉa ol klif-melo kiu efektive estas sufiĉe afabla... Eble tio nur estos iom da vario por ŝi. Eble ŝi aspektos pli ĉarme kun malgranda nazo? Ĉu ne ankaŭ vi pensas tiel?

Bone do, la suno brilis kaj ni brosis la ferdekon (kiu iĝis tute glua pro la suĉpiedoj de la klif-melo) kaj trinkis amason da bona, nigra, forta kafo. Marokesto glitis enen kaj elen inter centoble cent insuletoj.

Ili neniam elĉerpiĝas, mi diris. Kien ni poste venos?

Ien... aŭ nenien aparte, diris Kalmulo ŝtopante sian pipon. Kial do? Ĉu ne estas bone al ni ĉi tie?

Mi ne volas nei ke estis bone al ni, sed mi sopiris pluen! Mi volis ke io nova okazu. Io ajn, nur ke ĝi okazu! (Krom, kompreneble, hemuloj).

Mi havis teruran senton ke ĉiuj grandaj aventuroj senĉese sekvis sin ie kie mi ne partoprenas, grandegaj, buntaj aventuroj neniam plu ripetotaj. Urĝis al mi, ege urĝis! Plej antaŭe en la pruo mi senpacience rigardis al la estonteco dum mi kontemplis la spertojn kiujn mi jam kolektis. Ili provizore estis sepopo, nome:

1 Zorgu ke viaj muminidoj naskiĝu je astrologie konvena momento kaj donu al ili romantikan eniron en la mondon! (pozitiva ekzemplo: mia talento. Negativa ekzemplo: la vendoplaca sako).

2 Homoj ne ŝatas aŭdi pri hemuloj kiam ili estas urĝataj (pozitiva ekzemplo: Fredrikson. Negativa ekzemplo: la erinaco.)

3 Oni neniam scias kio povas fiksiĝi en reto! (pozitiva ekzemplo: la kompasujo de Fredrikson).

4 Neniam refarbu aferojn nur pro tio ke restas farbo (negativa ekzemplo: la skatolo de Kapriulo).

5 Oni ne necese estas danĝera nur pro tio ke oni estas granda: (pozitiva ekzemplo: la dido Edvardo).

6 Oni povas esti tre kuraĝa eĉ se oni estas malgranda (pozitiva ekzemplo: mi).

7 Evitu savi iun en mallumo! (negativa ekzemplo: la onklino de la hemulo).

Dum mi elpensis tiujn gravajn verojn la riverŝipo preteriris la lastan insuleton, kaj subite mia koro flugis supren en la gorĝon kaj fiksiĝis tie kaj mi kriis: Fredrikson! Maro antaŭe!

Finfine io okazis. Rekte antaŭ mi etendiĝis la glime blua, aventura maro.

Ĝi estas tro granda, diris Kapriulo kaj eniris sian skatolon. Pardonu, sed doloras al miaj okuloj kaj mi ne scias kion kredi!

Sed Kalmulo vokis: Kiel blua kaj mola ĝi estas! Ni iru rekte antaŭen kaj nur balanciĝu kaj dormu kaj neniam alvenu ien...

Kiel hatifnato, diris Fredrikson.

Kiel kio? mi demandis.

Hatifnato, ripetis Fredrikson. Nur vagas, vagadas... Neniu kvieto en ili.

Jen la diferenco, diris Kalmulo kontente. Mi havas enorman kvieton en mi! Kaj mi ŝatas dormi. Hatifnatoj neniam dormas, ili ne kapablas. Ili ankaŭ ne scias paroli, ili nur klopodas atingi la horizonton.

Ĉu iu el ili sukcesis? mi demandis kun frostotremo.

Neniu scias, diris Kalmulo levante la ŝultrojn.

Ni ankris ekster la roka bordo. Ankoraŭ hodiaŭ silenta ekscito rampas laŭ mia dorso kiam mi flustras al mi "ni ankris ekster la roka bordo". Unuafoje en mia vivo mi vidis ruĝajn rokojn kaj travideblajn meduzojn, tio estas tiuj strangaj balonetoj kiuj spiras kaj kies koro estas formita kiel floro.

Ni surteriĝis por kolekti konkojn.

Ja Fredrikson asertis ke li surteriĝis por studi la ankrogrundon, sed io diras al mi ke ankaŭ li kaŝe interesiĝis pri konkoj. Inter la rokoj ni trovis tre malgrandajn, kaŝitajn sablostrandojn, kaj imagu la ĝojon de Kapriulo kiam li trovis ke ĉiu ŝtoneto estas absolute glata kaj ronda kiel pilko aŭ ovo. Plena de la nekomparebla feliĉo de kolektanto Kapriulo demetis la kaserolon kaj kolektis, kolektadis, kolektadadis. Sub la klara verda akvo la sablo estis rastita en desegno de belaj ondetoj, kaj la roko estis varma pro sunbrilo. Nun la vento enlitiĝis kaj troviĝis entute neniu horizonto, nur granda hela travideblo.

Tiutempe la mondo estis tiel granda, kaj malgrandaj aferoj estis etaj en multe pli ĉarma maniero ol nun, kio multe pli konvenis al mi. Se vi komprenas kion mi volas diri.

Ĝuste nun mi ekhavas novan penson kiu ŝajnas al mi grava. La altiro al la maro devas esti mumineca trajto, kun kontentiĝo mi vidas ĝin reaperi en mia filo.

Sed, kara leganto, notu bone ke prefere la strando vekas nian admiron.

Meze de la maro la horizonto iĝas iomete tro longa por normala mumintrolo. Ni preferas aferojn aminde variajn kaj kapricajn, neatenditajn kaj mirigajn. La strando kiu estas iom da tero kaj iom da akvo, la sunsubiro kiu estas iom da mallumo kaj iom da lumo kaj la printempo kiu estas iom da frosto kaj iom da varmo.

Nun denove la krepusko venis. Ĝi etendiĝis tre malrapide kaj delikate por doni al la tago sufiĉe da tempo por enlitiĝi. Etaj nuboj estis ŝutitaj sur la tuta okcidenta ĉielo kvazaŭ amasetoj da rozkolora batkremo kaj ĉio speguliĝis en la maro. Ĝi estis glata spegula maro kiu tute ne aspektis danĝera.

Ĉu vi iam vidis nubon de proksime? mi demandis Fredrikson.

Jes, li respondis. En libro.

Mi pensas ke ili similas anĝelkaĉon, rimarkigis Kalmulo.

Ni sidis unu apud la alia sur la roko. Odoris agrable je fukoj kaj io kio eble estis la odoro de l' maro. Mi sentis min tiel feliĉa ke mi eĉ ne timis ke tio pasos.

Ĉu vi sentas feliĉon? mi demandis.

Ĉi tie ŝajnas en ordo, murmuris Fredrikson kun embarasita mieno (tiam mi sciis ke li estis ege feliĉa).

Ĝuste tiam ni ekvidis tutan floton da boatoj kiuj ekiris maren. Malpeze kiel papilioj ili glitis antaŭen sur siaj speguliĝoj. Ĉiu boato estis plena de kvieta kompanio, etaj grizblankaj estuloj kiuj sidis dense unu apud la alia gapante al la maro.

Hatifnatoj, diris Fredrikson. Velas elektre.

Hatifnatoj, mi flustris ekscitite. Kiuj nur vagas, vagadas, kaj neniam alvenas...

Ili estas ŝargataj en fulmotondro, diris Fredrikson. Bruligas kvazaŭ urtikoj.

Kaj ili vivas malvirte, informis Kalmulo.

Vivas malvirte? mi diris interesite. Kiel?

Mi ne scias precize, diris Kalmulo. Eble ili surtretas la legomĝardenojn de aliuloj kaj trinkas bieron.

Ni longe sidis rigardante la hatifnatojn kiuj velis foren kontraŭ la horizonton. Mi sentis mirindan emon akompani ilin en la mistera vojaĝo kaj vivi malvirte. Sed mi diris nenion pri tio.

[image: http://www.geocities.ws/muminvalo/memor/m71.jpg]

Nu, kion morgaŭ? subite Kalmulo demandis. Ĉu ni iru rekte sur la maron?

Fredrikson rigardis Marokeston. Ĝi estas riverŝipo, li diris hezite. Iras per akvoradoj. Neniuj veloj...

Ni ludu je fronto aŭ dorso pri la afero, diris Kalmulo stariĝante. Kapriulo! Alvenu momenton kun butono!

Kapriulo elsaltis el la ĉeborda akvo kiel sago kaj komencis malplenigi siajn poŝojn sur la rokon.

Unu butono sufiĉas, kara nevo, diris Fredrikson.

Jen bonvolu! ekkriis Kapriulo ĝoje. Ĉu ĝi estu kun du aŭ kvar truoj? El osto, pluŝo, ligno, vitro, metalo aŭ perlamoto? Unukolora, bunta, punktita, striita aŭ kvadratita? Ronda, konkava, konveksa, plata, okangula aŭ...

Prenu ordinaran pantalonbutonon, diris Kalmulo. Nun mi ĵetas. Fronto supren; ni iros maren. Kio iĝis?

La truoj trafis supren, klarigis Kapriulo kaj ŝovis la nazon proksime al la butono por vidi ĝin en la krepusko.

Ej, mi diris. Kiel ĝi kuŝas?

Tiumomente Kapriulo svingis la lipharojn kaj la butono glitis suben en rokan fendon.

Pardonu! Ho destino! ekkriis Kapriulo. Ĉu vi volas novan?

Ne, diris Kalmulo. Eblas nur unufoje ludi je fronto aŭ dorso. Nun la afero aranĝu sin mem ĉar mi dormemas.

Ni havis ekstreme malagrablan nokton enŝipe. Kiam mi ŝovis la krurojn en mian liton la kovrilo estis tute glua pro ia melasosimila maso. La pordoteniloj estis gluaj, la dentbroso kaj pantofloj same, kaj tute ne eblis malfermi la loglibron de Fredrikson!

Nevo! li diris. Kiel vi purigis hodiaŭ?!

Pardonu, ekkriis Kapriulo riproĉe. Mi entute ne purigis!

Amaso da ŝmiraĵo en la tabako, murmuris Kalmulo kiu ŝatis fumi enlite.

Ĉio vere estis tre embarasa. Tamen ni iom post iom trankviliĝis kaj kunvolvis nin en la malplej gluaj lokoj. Sed dum la tuta nokto ĝenis nin strangaj sonoj kiuj ŝajnis veni el la kompasujo.

Mi vekiĝis pro tio ke la ŝipa sonorilo sonoris en nekutima kaj fatala maniero.

Venu supren! Venu supren rigardi! kriis Kapriulo ekster la pordo. Akvo ĉie! Granda kaj dezerta! Kaj mi postlasis mian plej belan plumviŝilon surstrande! Tie nun kuŝas mia eta plumviŝilo tute sola...

Ni kuregis eksteren sur la ferdekon.

Marokesto padelis antaŭen sur la maro kun plaŭdantaj akvoradoj, trankvile kaj celkonscie kaj, ŝajnis al mi, kun certa sekreta kontento.

Ĝis hodiaŭ mi ne sukcesis kompreni kiel du oblikvaj dentradoj povis kaŭzi tiun iradon, eble natura sur fluanta rivero sed prefere mistera surmare. Sed ĉiu prijuĝado ja estas, se tiel diri, svaga. Se hatifnato povas iri per sia propra elektro (kiun iuj nomis sopiro aŭ maltrankvilo), devus ne surprizi ke al ŝipo sufiĉas du dentradoj. Nu, mi lasas tion kaj transiras al Fredrikson kiu kun sulkita frunto rigardis sian disŝiritan ankroŝnuron.

Nun mi koleras, li diris. Koleregas. Pli koleras ol iam. Ĝi estas disronĝita!

Ni rigardis unu la alian.

Vi scias ke miaj dentoj estas tre malgrandaj, mi diris.

Kaj mi estas ege tro pigra por ronĝi tiel dikan ŝnuron, rimarkigis Kalmulo.

Ne estis mi! kriis Kapriulo kiu neniam bezonis pretekston. Oni tamen kredis lin ĉar neniu iam ajn aŭdis Kapriulon blagi, eĉ ne koncerne la amplekson de la butonaro (rimarkinde se konsideri ke temas pri aŭtenta kolektanto). Supozeble kapriulo havas tro malmulte da imagpovo.

Tiumomente ni ekaŭdis mallaŭtan tuson, kaj turnante nin ni ekvidis tre malgrandan klif-melon kiu palpebrumis sub la sunŝirmilo.

Ĉu vere, diris Fredrikson. Ĉu vere!? li diris refoje, kun emfazo.

Mi ekhavas novajn dentojn, timide klarigis la eta klif-melo. Mi tutsimple devas mordi ion!

Sed kial ĝuste la ankroŝnuron? demandis Fredrikson.

Ĝi aspektis tiel malnova ke mi pensis ke ne gravas, respondis la klif-melo.

Kial do vi kaŝis vin enŝipe? mi demandis.

Mi ne scias, diris la klif-melo sincere. Kelkfoje mi ekhavas ideojn.

Kaj kie vi kaŝis vin? scivolis Kalmulo.

Tiam la klif-melo respondis prudentece: En via bonega kompasujo! (tute vere, ankaŭ la kompasujo estis glua).

Aŭskultu, klif-melo, mi finis tiun surprizan interparolon. Kion vi pensas ke via panjo diros kiam ŝi rimarkos ke vi fuĝis?

Ŝi kredeble ploros, diris la klif-melo.

KVARA ĈAPITRO
en kiu mia vojaĝo surmare atingas sian apogeon en grandioza priskribo pri la ŝtormo kaj finiĝas per terura surprizo.

Rekte antaŭen sur la maro iris la soleca vojo de Marokesto. Unu tago post alia balanciĝis for, suna kaj dormema kaj blua. Aroj da marfantomoj kuris tien-reen antaŭ la pruo, kaj en la pobakvo ni ŝutis avenflokojn al subridanta sekvantaro el marfraŭlinoj. Mi ŝatis alterni kun Fredrikson ĉe la rudro kelkfoje kiam nokto alpaŝis sur la maro. La lunbrila ferdeko kiu malrapide leviĝis kaj malleviĝis antaŭ mi, la silento kaj la vagantaj ondoj kaj nuboj kaj la solena cirklo de la horizonto - ĉio donis al mi agrablan kaj ekscitan senton esti samtempe ege grava kaj ege malgranda (eble tamen pleje grava).

De temp' al tempo mi vidis la pipon de Kalmulo glimi tra la mallumo kaj li alplandis ĝis la pobo por sidiĝi apud min.

Konfesu ke estas agrable fari nenion, li diris iunokte kaj malplenigis la pipon frapante ĝin al la ŝiprando.

Tamen ni faras! mi respondis. Mi stiras. Kaj vi fumas.

Kien ajn vi nun stiras nin, diris Kalmulo.

Jen alia afero, mi atentigis, ĉar jam tiutempe mi havis karakterizan talenton pri logiko. Ni parolis pri fari ion, ne pri kion oni faras. Ĉu denove vi havas Antaŭsentojn? mi maltrankvile aldonis.

Ne, oscedis Kalmulo. Hup, hef. Al mi estas tute egale kien ni venos. Ĉiuloke estas bone. Bonan nokton ĝis iam.

Ĝis la, mi diris.

Kiam Fredrikson anstataŭis min ĉe la rudro je la tagiĝo mi pretere menciis la surprizan kaj kompletan mankon de interesiĝo pri la ĉirkaŭaĵo ĉe Kalmulo.

Hm, diris Fredrikson. Eble li male zorgas pri ĉio? Trankvile kaj en konvena kvanto. Ni zorgas pri unu afero. Vi volas iĝi. Mi volas fari. Mia nevo volas havi. Sed Kalmulo nur vivas.

Ej, vivas! Ĉiu ajn ja povas vivi, mi diris.

Hm, diris Fredrikson. Poste li malaperis en sian kutiman silenton kaj notlibron kie li desegnis strangajn maŝinkonstruojn kiuj similis araneaĵojn kaj vespertojn.

Ĉiel ajn, la sinteno de Kalmulo iel ŝajnas al mi senzorga, mi celas tion pri nur vivi. Oni ja ĉiuokaze vivas, ĉu ne? Kiel mi vidas la problemon oni senĉese estas ĉirkaŭata de amaso da gravaj kaj signifaj aferoj kiujn oni devus sperti kaj elpensi kaj konkeri, troviĝas tiom da ebloj ke la nukaj haroj stariĝas kiam mi pensas pri ili - kaj meze de ĉio troviĝas mi mem, kaj mi kompreneble plej gravas el ĉio.

Nun poste maltrankviligas min ke tiuj ebloj ne plu estas same multaj. Mi demandas min al kio ŝuldiĝas tio. Ĉiuokaze mi mem ankoraŭ troviĝas meze, kaj tio ja konsolas min.

Ĉiel ajn, antaŭtagmeze Kapriulo proponis ke ni telegrafu al la patrino de la klif-melo.

Neniu adreso. Neniu telegrafejo, diris Fredrikson.

Ho jes ja, ekkriis Kapriulo. Ne, kiel stulta mi estas! Pardonu! kaj li embarasite reeniĝis en la skatolon.

Kio estas telegrafejo? demandis la klif-melo kiu dividis skatolon kun Kapriulo. Ĉu ĝi estas manĝebla?

Ne demandu min! respondis Kapriulo. Ĝi estas io granda kaj stranga. Oni sendas etajn signojn al la alia flanko de la mondo... kie ili fariĝas vortoj!

Kiel oni sendas? demandis la klif-melo.

Tra la aero! klarigis Kapriulo malprecize svingante la brakojn. Eĉ ne unu sola estas perdita survoje!

Ehe, diris la klif-melo surprizite. Poste li dum la tuta tago turnadis la kolon okulserĉante telegrafsignojn.

Je la tria horo la klif-melo ekvidis la grandan nubon. Ĝi alŝvebis sur tre malgranda alteco kaj estis blankega kaj lana kaj tute ne ŝajnis natura.

Bildlibra nubo, rimarkigis Fredrikson.

Ĉu vi legis bildlibrojn? mi demandis surprizite.

Kompreneble, li respondis. Ĝi estis titolita "Vojaĝo trans la Oceanon".

La nubo preterglitis nin je la venta flanko. Ĝi haltis.

Kaj subite okazis io sufiĉe malofta se ne diri terura; la nubo ŝanĝis direkton kaj komencis sekvi nin!

Pardonu, sed ĉu nuboj estas amikaj? demandis Kapriulo time.

Neniu el ni povis informi pri tiu afero. Nun la nubo glisis antaŭen super nia pobakvo, ĝi plirapidiĝis, fluis trans la ŝiprandon kaj mole puŝis sin antaŭen super la ferdeko kie ĝi komplete kaŝis la skatolon de Kapriulo. Poste ĝi kuŝiĝis pli komforte, skue etendis sin de unu ŝiprando al la alia, malpufiĝis - kaj mi ĵuras je mia vosto ke en la sekva momento tiu mirinda nubo tutsimple endormiĝis antaŭ niaj okuloj!

Ĉu vi iam spertis ion similan? mi demandis Fredrikson.

Neniam, li respondis decide kaj tre malaprobe.

La klif-melo antaŭeniris, mordis la nubon kaj deklaris, ke ĝi gustas kiel la skrapgumo de panjo en lia hejmo.

Ĉiuokaze ĝi estas mola, diris Kalmulo. Li fosis al si konvenan dormokavon kaj la nubo tuj fermiĝis ĉirkaŭ li kiel amika kovrilo el molanasa lanugo. Evidente la nubo ŝatis nin.

Sed tiu mirinda interveno tre malfaciligis la navigadon.

En la sama tago tuj antaŭ la sunsubiro la ĉielo komencis aspekti strange. Ĝi estis flava, tamen neniu bela flavo, sed malpura kaj fantoma. Tre malalte ĉe la horizonto marŝis nigraj nuboj kun minace sulkitaj brovoj.

Ni ĉiuj sidis sub la sunŝirmilo. Kapriulo kaj la klif-melo fine sukcesis elfosi sian skatolon kaj ruli ĝin poben kie ankoraŭ estis sennube.

La nigre-griza maro moviĝis sub nebula sundisko, kaj la vento kantigis la stajojn en timema maniero. Marfantomoj kaj marfraŭlinoj estis for kvazaŭ forblovitaj. Ni fartis malagrable.

Fredrikson rigardis min kaj diris: Bonvolu kontroli la aneroidbarometron.

Mi krablis for sur nia nubo kaj sukcesis preme malfermi la pordon de la navigejo. Imagu mian teruron kiam mi trovis ke la aneroidbarometro montris 670; la plej malalta kion povas montri aneroidbarometro!

Mi sentis la nazon rigidiĝi pro ekscito kaj pensis: nun mi sendube paliĝis... Blanka kiel littuko aŭ cindre griza. Tre interese. Mi rapide rekrablis poben kaj vokis: Ĉu vi vidas ke mi estas pala kiel littuko!?

Laŭ mi vi estas kiel kutime, diris Kalmulo. Kiom ĝi montris?

670, mi respondis kaj estis, kiel vi povas kompreni, iomete ofendita.

Ĉiam surprizis min ke la dramaj pintoj de la vivo tiel ofte estas detruitaj de ĉiutagaj, plej bagateligaj rimarkoj. Eĉ se tiuj ne sekvas pro malbonvolo, oni ne povas nei ke ilin karakterizas granda malzorgemo. Mia opinio estas ke oni ĉiam devas fari la maksimumon el terura situacio. Parte konsiderante la lokan koloron, pri kiu mi antaŭe parolis, parte ĉar la teruriĝo iel malkreskas se oni grandigas la teruraĵon. Krome estas amuze fari impreson. Tiajn pensojn kompreneble Kalmulo ne povas kompreni. Sed la dotoj de l' prudento estas malegale distribuitaj, kaj kiu estas mi por pridubi eĉ la obskuran destinon de nura Kalmulo.

Fredrikson tamen svingis la orelojn kaj flaris al la vento. Li rigardis Marokeston kun amema zorgo. Poste li diris: ĝi estas bone konstruita. Ĝi elturniĝos. Kapriulo kaj la klif-melo restu enskatole kaj surmetu la kovrilon. Ĉar nun estos ŝtormo.

Ĉu vi jam spertis ŝtormon? mi delikate demandis.

Jes ja, diris Fredrikson. En la bildlibro "Vojaĝo trans la Oceanon". Ne povos esti pli grandaj ondoj ol tie.

Kaj post tio venis la ŝtormo, subite kiel kutimas ĉiuj veraj ŝtormoj. Marokesto preskaŭ perdis la ekvilibron pro la unua surpriziĝo, sed tre baldaŭ tiu bonega riverŝipeto komprenis la situacion kaj plaŭdis plu laŭkapable tra la furiozo de l' elementoj.

La sunŝirmilo estis forŝirita kiel folio kaj flirtis for super la maro (ĝi estis bela sunŝirmilo. Mi esperas ke iu trovis ĝin kaj ĝojis pro ĝi). La skatolo de Kapriulo enŝoviĝis sub la ŝiprandon, kaj ĉiufoje kiam Marokesto subiĝis en ondovalon aŭ ŝanceliĝis sur la pinto de la sekva ondo ĉiuj butonoj, ŝtrumpligiloj, elladigiloj, najloj kaj bidoj terure klaktintadis. Kapriulo kriis ke li malbonfartas, sed neniu el ni povis fari ion ajn pri tiu afero. Ni fikstenis nin kie ni povis kaj terurite gapis foren al la malheliĝanta maro.

La suno malaperis. La horizonto malaperis. Ĉio estis alia, fremda kaj malamika. La onda ŝaŭmo flugadis preter ni ekbrilante kaj siblante, kaj ekster la ŝiprandoj estis nura nigra, nepriskribebla kaoso. Subite mi komprenis kun frakasa klareco ke mi scias nenion pri la maro, nek pri ŝipoj. Mi vokis al Fredrikson sed li ne aŭdis min, mi estis tute sola kaj forlasita kaj tute ne povis utiligi la fakton ke mi troviĝas ĉe nekontesteble drama apogeo. Mi sentis absolute neniun bezonon grandigi la teruron, eĉ male, kara leganto! Eble oni devas fari la maksimumon el terura situacio nur kiam oni havas spektantojn? Mi rapide decidis anstataŭe malgrandigi ĝin, mi pensis: se mi fermas la okulojn kaj ŝajnigas ke mi estas neniu kaj ke neniu memoras ke mi ekzistas eble ĉio ĉi pasos... Efektive ĝi tute ne koncernas min! Mi venis en ĝin pro nura eraro... Kaj mi fermis la okulojn kaj malgrandigis min kaj diris kaj rediris: ne gravas. Mi estas tre malgranda. Mi sidas en la ĝardena pendolilo de la hemulo kaj baldaŭ mi eniros por manĝi avensupon...

Vidu! hurlis Fredrikson tra la ŝtormo. Ili estas pli malgrandaj!

Mi ne komprenis lin.

Pli malgrandaj! li kriis. Ege pli malgrandaj ondoj ol en la bildlibro!

Sed mi neniam vidis la ondojn en la bildlibro de Fredrikson, do mi plu fermis la okulojn kaj plu fikstenis la ĝardenan pendolilon de la hemulo. Tio helpis. Post iom da tempo mi efektive sentis kiel la pendolilo baskulas tien-reen, la ŝtormo malaperas kaj nenio plu estas danĝera. Tiam mi malfermis la okulojn kaj renkontis nekredeblan vidon. Marokesto balanciĝante iris antaŭen alte en la aero, pelata de grandega blanka velo. Fore sub ni la ŝtormo pluis kun nigraj ruliĝantaj ondoj. Sed nun ĝi aspektis kiel eta ludila ŝtormo kiu ne koncernis nin.

Ni flugas! Ni flugas! vokis Fredrikson. Li staris apud mi ĉe la ŝiprando gapante al la granda blanka balono supre en la rigo.

Kiel vi suprenigis la nubon? mi demandis.

Ĝi rigis sin mem, li respondis. Fluganta riverŝipo...! Kaj li enpensiĝis.

La nokto malrapide heliĝis. La ĉielo griziĝis kaj estis tre malvarme. Iom post iom mi forgesis ke mi provis kaŝiĝi en la ĝardena pendolilo de la hemulo. Mi sentis min denove sekura kaj scivola kaj eksopiris je kafo. Vere estis terure malvarmege. Mi singarde skuis la manojn kaj piedojn kaj esploris la voston kaj la orelojn. Nenio vundiĝis pro la ŝtormo.

Ankaŭ Kalmulo restis, li sidis malantaŭ la skatolo de Kapriulo klopodante ekbruligi sian pipon.

Sed Marokesto estis en plorinda stato. La masto estis rompita. La akvoradoj malaperis. Disŝiritaj stajoj melankolie flirtis, kaj la ŝiprando plurloke estis rompita. La tuta ferdeko estis kovrita de fukoj, vrakpecoj, perkoherboj kaj kelkaj svenintaj marfantomoj. Plej terure estis ke la ora bulbo de la navigeja tegmento malaperis.

Malrapide nia nubo malpufiĝis kaj la riverŝipo malaltiĝis al la maro. Kiam la orienta ĉielo ruĝiĝis, la longa posta hulado de la ŝtormo lulis nin kaj mi aŭdis la butonojn tinti en la skatolo de Kapriulo. La blanka bildlibra nubo reendormiĝis inter la ŝiprandoj.

Karaj ŝipanoj, diris Fredrikson solene. Ni eltenis la ŝtormon. Ellasu mian nevon el la skatolo.

Ni deŝraŭbis la kovrilon kaj Kapriulo aperis, mizera kaj verdvizaĝa.

Butono de butonoj, li diris per laca voĉo. Kion mi faris por tiel malbonfarti? Ho, kia vivo, kiaj ĉagrenoj, kia ĝeno... Nur rigardu mian kolekton ĉi-ene! Ho, destino!

Ankaŭ la klif-melo elvenis, flaris kontraŭ la vento kaj elsnufis. Poste li diris: Mi malsatas.

Pardonu, ekkriis Kapriulo. Nur pensi pri kuirado...

Trankviliĝu, mi diris. Mi kuiros kafon.

Irante poben mi ĵetis kuraĝan rigardon al la maro trans la rompita ŝiprando kaj pensis: nun mi tamen scias sufiĉe multe pri vi! Kaj pri ŝipoj! Kaj nuboj! Venontfoje mi ne fermos la okulojn kaj malgrandigos min!

Kiam la kafo estis preta la suno leviĝis super la mondon. Milda kaj amika ĝi brilis al mia malvarma ventro kaj kuraĝigis min. Mi memoris kiel ĝi leviĝis en la unua tago de mia libereco post la historia fuĝo, kaj kiel ĝi brilis tiumatene kiam mi konstruis domon en la sablo. Mi naskiĝis en aŭgusto, en la fieraj signoj de Leono kaj Suno, kaj mi estas antaŭdestinita laŭiri la aventuran vojon fiksitan de miaj propraj steloj.

Ŝtormoj, ho! Ilia celo supozeble estas ke oni havu sunsubiron poste. La navigejo ricevos novan oran bulbon. Mi trinkis mian kafon kontenta.

Kaj jen turniĝis la folio, mi alproksimiĝis novan ĉapitron de mia vivo. Tero antaŭe, granda sola insulo meze de la maro! La fiera silueto de fremda bordo!

Mi staris surkape kriante: Fredrikson! Nun denove io okazas!

Kapriulo tuj ĉesis malbonfarti kaj komencis aranĝi la skatolon por albordiĝo. La klif-melo mordis sian propran voston pro nura nervozeco kaj Fredrikson igis min poluri ĉiujn restantajn garnaĵojn (Kalmulo faris tute nenion). Ni drivis rekte kontraŭ la fremdan marbordon. Sur alta monteto ni videtis ion kio povus esti lumturo. La turo malrapide movis sin, ĝi etendis sin tien-reen - sufiĉe surpriza fenomeno. Sed troviĝis tiom por fari ke ni ne plu zorgis pri la afero.

Dum Marokesto glitis alteren ni kolektiĝis ŝiprande, zorge kombitaj, kun lavitaj dentoj kaj brositaj vostoj.

Tiam ni aŭdis tondran voĉon ie super niaj kapoj kaj la sekvajn terurajn vortojn: Ha! La morho min prenu se ĉi tio ne estas Fredrikson kaj lia diabla kunularo! Finfine mi kaptis vin!

Kurtenon! Estis la dido Edvardo, kaj li terure koleris.

Tiel okazis en mia junaĝo! diris la patro de Mumintrolo kaj fermis la libron.

Legu pli! vokis Snif. Kio okazis poste? Ĉu la dido provis morttreti vin?

Venontfoje, diris Muminpatro mistere. Estis ekscite, ĉu ne? Sed komprenu, tio estas unu el la trukoj de verkado, fini ĉapitron ĝuste kiam ĝi estas plej terura.

Hodiaŭ la patro de Mumintrolo sidiĝis sur la strando kun sia filo, Snufmumriko kaj Snif. Dum li laŭtlegis al ili pri la terura ŝtormo ili promenigis la rigardojn sur la maro, kiu en somerfina malkvieto ruladis siajn ondojn alborden.

Ili imagis vidi Marokeston flugi kiel fantoma ŝipo tra la ŝtormo kun iliaj patroj enŝipe.

Kiom li sendube malbonfartis en sia skatolo, murmuris Snif.

Estas malvarme ĉi tie, diris Muminpatro. Ĉu ni iom promenu?

Ili piediris sur fukoj kontraŭ la terpinto kun la vento aldorse.

Ĉu vi povas bleki kiel klif-melo? demandis Snufmumriko.

Muminpatro provis. Ne, li diris. Tio ne estis bona. Ĝi devas soni kvazaŭ venante el lada tubo.

Io simila ĝi tamen estis, diris Mumintrolo. Paĉjo. Ĉu ne poste vi fuĝis kun la hatifnatoj?

Nu, diris la patro embarasite, tio ja eblas. Sed tio okazis multe pli malfrue. Mi pripensas ĉu eble tute ne inkluzivi tion.

Mi pensas ke vi ja faru, ekkriis Snif. Ĉu tiam vi vivis malvirte?

Silentu, diris Mumintrolo.

Streko streko streko, diris lia patro. Rigardu, jen kuŝas io kio drivis alborden! Kuru preni ĝin!

Ili ekiris.

Kio ĝi estas? demandis Snufmumriko. Ĝi estis granda kaj peza kaj similis bulbon. Certe ĝi jam longe flosadis surmare, ĉar ĝi estis plena de marherboj kaj konkoj. Jen kaj jen restis iom da ora farbo sur la fendita ligno.

La patro de Mumintrolo enmanigis la bulbon kaj rigardis. Kaj dum li rigardis liaj okuloj pli kaj pli grandiĝis kaj fine li kaŝis ilin permane kaj suspiris.

Infanoj, li diris per solena kaj iom malfirma voĉo, jen vi vidas la bulbon de la navigeja tegmento de la riverŝipo Marokesto!

Ho! diris Mumintrolo admire.

Kaj nun, daŭrigis la patro emociite de siaj memoroj, nun mi intencas komenci laŭvican grandan ĉapitron kaj kontempli ĉi tiun trovaĵon sola kun mi mem. Kuru ludi en la groto!

Post tio la patro de Mumintrolo pluiris al la terpinto kun la ora bulbo sub unu brako kaj la memoroj sub la dua.

Mi vere estis brava mumintrolo kiel junulo, li diris al si. Kaj ankaŭ nun mi ne estas malbona! li aldonis gaje stamfante al la tero.

 KVINA ĈAPITRO
en kiu mi (post mallonga pruvo pri mia inteligenteco) prezentas la familion de Mimlino kaj la Grandan Surprizofeston, ĉe kiu mi el la mano de la Aŭtokrato akceptas ravajn signojn de honoro.

Hodiaŭ mi ankoraŭ estas firme konvinkita ke la dido Edvardo intencis sidiĝi sur nin. Sendube li poste plorus amare kaj vane provus konsoli sian konsciencon aranĝante nekutime belan entombigon. Kaj tute certe li tre rapide forgesus la tristan sperton kaj sidiĝus sur iun alian el siaj konatoj al kiu li hazarde ekkolerus.

Estu iel ajn pri tio, en la decida momento mi ekhavis ideon. Aŭdiĝis kluk kiel kutime, kaj la ideo estis preta. Mi brave proksimiĝis al tiu monto el furiozo kaj diris kun konservita trankvilo: saluton, onklo! Agrable renkontiĝi refoje. Ĉu ankoraŭ doloras al viaj piedoj, onklo?

Kaj pri tio vi kuraĝas demandi min? hurlis la dido Edvardo. Vi akvopulo! Jes doloras al miaj piedoj! Jes doloras al mia postaĵo! Kaj kulpas vi!

Tiuokaze, mi diris senemocie, vi tute aparte ĝojos pro nia donaco, onklo; aŭtenta didodormsako el molanasa lanugo! Aparte farita por didoj kiuj sidiĝis sur ion malmolan!

Dormsako? Molanasa lanugo? diris la dido Edvardo kaj miope rigardis nian nubon. Kompreneble vi denove trompas min, vi morhaj lavbrosoj. Tiu kusenego kredeble estas remburita per rokoj... Li tiris la nubon surstranden kaj suspekteme priflaris ĝin.

Sidiĝu, Edvardo! vokis Fredrikson. Agrable kaj mole!

Tion vi jam pli frue diris, respondis la dronto. Agrable kaj mole, vi diris. Kaj kion mi trovis? La plej dornan, malmolan, peste ŝtonan, tuberan, morhe malebenan... Kaj poste la dido Edvardo sidiĝis sur la nuban benkon kaj sinkis en pripensan silenton.

Nu? ni vokis plenaj de atendo.

Hrrumpfh, diris la dido maleme. Jen ŝajne troviĝas kelkaj lokoj ne tro malmolaj. Mi restos kelkan tempon ĝis mi decidos ĉu vi estos prigrumlitaj aŭ ne.

Sed kiam la dido Edvardo decidiĝis, ni jam estis malproksime de la fatala loko kiu tro facile povintus iĝi la fina scenejo de ĉiuj miaj revoj kaj esperoj.

Feliĉe veninte en la fremdan landon ni vidis malmulte krom nur rondaj, herbokovritaj montetoj ĉiudirekte. Ĝi evidente estis lando el rondaj montetoj, kaj supren-suben laŭ la verdaj montetoj rampis malaltaj muroj el rondaj ŝtonoj, kiom ajn multaj kaj longaj, la rezulto de laboro ne malestiminda. Sed la unuopaj domoj plejparte estis konstruitaj el pajlo, laŭ mia opinio ege malzorge.

Kial ili konstruis ĉiujn ĉi ŝtonmurojn? scivolis Kalmulo. Ĉu ili enfermas iun, aŭ ĉu oni estas forbarita? Kien malaperis ĉiuj, cetere?

Ĉio estis absolute silenta, neniu spuro de la ekscititaj amasoj kiuj devus alkuri por interesiĝi pri ni kaj nia ŝtormo kaj admiri nin kaj kompati nin. Mi tre elreviĝis, kaj mi certas ke la ceteraj dividis miajn sentojn. Ĉiel ajn, preterpasante dometon kiu estis, se eble, eĉ pli malzorge konstruita ol la aliaj, ni aŭdis la nemiskompreneblan sonon de iu kiu ludas je kombilo. Ni kvarfoje frapetis la pordon, sed neniu malfermis.

Hej! vokis Fredrikson. Ĉu iu hejmas?

Tiam ni aŭdis voĉeton kiu diris: Tute ne! Neniu!

Strange, mi diris. Kiu do parolas endome?

Parolas la filino de Mimlino, respondis la voĉo. Sed vi tuj foriru, ĉar mi ne rajtas malfermi al iu antaŭ ol Panjo revenos!

Kie do estas panjo? demandis Fredrikson.

Ŝi estas en ĝardena festeno, malgaje diris la eta voĉo.

Kial do vi ne rajtis kuniri?! demandis Kapriulo indigne. Ĉu vi estas tro malgranda?

Tiam la filino de Mimlino ekploris kaj kriis: doloras al mia gorĝo! Panjo pensas ke estas difterio!

Malfermu la pordon, diris Fredrikson amike. Ni esploros vian gorĝon. Ne timu.

Tiam la filino de Mimlino malfermis, kaj ŝi havis lanan tukon ĉirkaŭ la kolo kaj tute ruĝajn okulojn.

[image: http://www.geocities.ws/muminvalo/memor/m92.jpg]

Nun ni rigardu, diris Fredrikson. Malfermu la buŝon. Diru a-a-a-a!

Ankaŭ tifo aŭ ĥolero povus esti laŭ Panjo, malgaje murmuris la filino de Mimlino. A-a-a-a!

Neniuj makuloj, diris Fredrikson. Ĉu doloras?

Terurege, ĝemis la filino de Mimlino. Vi vidos ke mia gorĝo sendube ŝtopiĝos, kaj poste mi ne plu povos spiri, nek manĝi aŭ paroli.

Tuj enlitiĝu, diris Fredrikson terurite. Ni devas venigi vian patrinon. Tuj!

Ne, ne faru tion, ekkriis la filino. Efektive mi nur blagis. Mi tute ne estas malsana. Mi ne rajtis kuniri al la ĝardena festeno ĉar mi estis tiel malbona ke eĉ Panjo laciĝis de mi!

Blagis? Kial? demandis Fredrikson konsternite.

Por iomete pli amuziĝi! diris la eta filino de Mimlino kaj reekploris. Mi tiel terure enuas!

Ĉu ni ne povus kunvenigi ŝin kaj iri al tiu festeno, proponis Kalmulo.

Sed se la Mimlo ekkoleros? mi kontraŭis.

Tute ne! vokis la filino de Mimlino ravite. Panjo amas eksterlandanojn! Krome ŝi certe jam forgesis kiom malbona mi estis. Ŝi forgesas ĉion!

La eta Mimlo malvolvis la lanan ŝalon kaj kuris eldomen. Rapidu! ŝi vokis. Sendube la reĝo jam antaŭlonge komencis la Surprizojn!

La reĝo! mi ekkriis kaj iĝis tute malplenstomaka. Ĉu vi volas diri vera Reĝo?

Vera? ripetis la filino de Mimlino. Ĉu li estas vera? Li estas Aŭtokrato kaj la plej granda reĝo kiu ekzistas! Kaj hodiaŭ estas lia naskiĝtago, li centjariĝas!

Ĉu li similas min? mi flustris.

Ne, tute ne, diris la filino de Mimlino surprizite. Kial je kukolo li devus simili vin?!

Mi murmuris ion malprecizan kaj ruĝiĝis. Kompreneble, tio estis ideo ne pripensita. Sed tamen. Imagu se malgraŭ ĉio... Mi sentis min reĝa. Nu bone. Ĉiuokaze mi havos okazon vidi Aŭtokraton, eble eĉ paroli kun li!

Estas io aparta pri Reĝoj, io digna, alta, neatingebla. Ĝenerale mi ne emas admiri aliulojn (krom eble Fredrikson). Sed Reĝon oni povas admiri sen mem tro malgrandiĝi. Tio estas agrabla.

La filino de Mimlino tamen rapidis antaŭ ni trans la montetojn, trans ĉiujn ŝtonmurojn.

Aŭskultu, diris Kalmulo. Kial vi konstruis tiujn murojn? Ĉu vi enfermas iun aŭ ĉu oni estas forbarita?

Ej, ili havas nenian celon, respondis la filino de Mimlino. La regnanoj trovas amuze konstrui murojn ĉar tiam eblas kunporti manĝaĵon kaj fari ekskurson... Mia onklo jam konstruis dek sep kilometrojn! Vi surpriziĝus pri mia onklo, ŝi gaje daŭrigis. Li studas ĉiujn literojn kaj ĉiujn vortojn de antaŭe kaj de dorse kaj ĉirkaŭiras ilin ĝis li tute certiĝas pri kie li havas ilin. Se ili estas tre longaj kaj komplikaj, li povas bezoni horojn!

Ekzemple gargolozimdontologo, proponis Kalmulo.

Aŭ antifilifrenkonsumado, mi diris.

Ho, ekkriis la filino de Mimlino. Se ili estas tiel longaj, li devas bivaki apud ili! Dumnokte li volvas sin en sian longan ruĝan barbon. Duono de la barbo estas kovrilo kaj la alia duono matraco. Dumtage loĝas du blankaj musetoj en ĝi kaj ili tute ne devas pagi luon ĉar ili estas tiel beletaj!

Pardonu, sed mi pensas ke nun ŝi denove blagas, diris Kapriulo.

Ankaŭ miaj gefratoj pensas tiel, diris la filino de Mimlino. Dek kvar, dek kvin, kaj ĉiu el ili pensas same. Mi estas la plej aĝa kaj la plej prudenta. Bone, jen ni alvenas. Nun diru al Panjo ke vi logis min kuniri.

Kiel ŝi aspektas? demandis Kalmulo.

Ŝi estas ronda, diris la filino de Mimlino. Ĉio ĉe ŝi estas ronda. Supozeble ankaŭ interne.

Ni staris antaŭ nekutime alta muro el rondaj ŝtonoj kun girlandoj ĉirkaŭ la pordo. Super ĝi pensis afiŝo kun la jena teksto:

Ĝardena festeno de la Aŭtokrato
Senkosta eniro!
Bonvenon, bonvenon!
Jara Surpriza Bankedo, ĉi-foje en
Grandioza Stilo!
pro nia centjara jubileo.
Ne timu se
Io Okazos!

Kio okazos? demandis la klif-melo.

Io ajn, diris la filino de Mimlino. Jen kio estas ekscita.

Ni eniris la ĝardenon. Ĝi estis sovaĝa kaj dense kreskinta laŭ speco de senzorga gajeco.

Pardonu, sed ĉu troviĝas sovaĝaj bestoj ĉi tie? demandis Kapriulo.

Eĉ pli aĉe, flustris la filino de Mimlino. Kvincent procentoj de la gastoj simple malaperas! Tio estas nedirebla. Nun mi foriras. Ĝis!

Ni singarde postsekvis. La vojo enrampis sub densajn arbedojn, longa verda tunelo el folioj plena de sekreta duonlumo...

Halt! kriis Fredrikson kun oreloj streĉitaj supren.

La vojo krucis abismon! Kaj sube en la fendego (ne, tio preskaŭ estas tro terura por rakonti) io vila kaj gapanta - kun longaj tremaj kruroj - giganta araneo!

Ŝŝŝŝ! Ni esploru ĉu ĝi koleras, flustris Kalmulo kaj ĵetis suben iom da ŝtonetoj. Tiam la araneo turnis la krurojn kiel ventmuelilo kaj la okuloj svingiĝis tien-reen (ĉar ili estis fiksitaj sur teniloj).

Artefarita, diris Fredrikson interesite. Kruroj el dratspiralo. Bone farita.

Pardonu, sed mi ne trovas bone tiel ŝerci, diris Kapriulo. Oni jam tute sufiĉe ektimas ĉion kio vere estas danĝera!

Eksterlandanoj, diris Fredrikson klarige levante la ŝultrojn.

Mi estis profunde skuita, ne tiom pro la araneo de la Aŭtokrato, kiom pro lia tute ne Reĝa konduto.

Ĉe la sekva vojkurbiĝo pendis afiŝo kiu per grandaj gajaj literoj ekkriis:

JEN VI SENDUBE EKTIMIS!

 

Kiel povas iu Reĝo zorgi pri tiaj infanaĵoj? mi pensis indigne. Tio estas maldigna - precipe se la Reĝo aĝas cent jarojn! Necesas domaĝi la admiron de la subuloj. Necesas veki respekton!

Baldaŭ ni venis ĝis artefarita lago kaj rigardis ĝin suspekteme.

Ĉeborde kuŝis belaj boatoj ornamitaj per flagoj en la koloroj de la Aŭtokrato. Amikaj arboj klinis sin super la akvo.

Se oni nun povas kredi je tio, murmuris Kalmulo kaj eniris klare ruĝan boaton kun blua rando.

Ni atingis la mezon de la lago antaŭ ol la Reĝo okazigis novan surprizon. Forta akvoŝpruco eliĝis apud la boato kaj komplete duŝis nin. Kapriulo kriis pro facile komprenebla timo. Antaŭ ol savi nin teren ni estis ankoraŭ kvarfoje duŝataj, kaj surborde kuŝis laŭvica afiŝo kiu konstatis:

JEN VI SENDUBE MALSEKIĜIS!

 

Mi estis tute konfuzita kaj tre embarasita en la nomo de la Reĝo.

Stranga ĝardena festeno, murmuris Fredrikson.

Mi ŝatas ĝin! ekkriis Kalmulo. La Aŭtokrato devas esti simpatia. Li tute ne prenas sin serioze!

Mi sendis rigardon al Kalmulo sed mastris min.

Ni venis en tutan sistemon el kanaloj kun pelmelo el pontoj. La pontoj estis difektitaj aŭ malfidinde kungluitaj el kartono, jen ni ekvilibre transiris per duonputraj arbotrunkoj, jen per pendpontoj el malnovaj ŝnuroj. Sed nenio aparta okazis, krom ke la klif-melo falis surteren en ŝlimbenkon, kio ŝajnis nur vigligi lin.

Subite vokis Kalmulo: Ha ha! Ĉifoje li ne trompos nin, kaj iris rekte ĝis granda remburita bovo kaj fingroklakis ĝian muzelon. Imagu nian teruron kiam la bovo eligis timigan muĝadon, malaltigis siajn kornojn (feliĉe remburitajn) kaj sendis Kalmulon laŭ bela arko rekte en rozarbedon.

Kaj kompreneble ni trovis plian mokan afiŝon kiu triumfis:

TION VI NE ATENDIS!

 

Ĉi-foje mi tamen trovis ke la Aŭtokrato havas certan humorsenton.

Iom post iom ni alkutimiĝis al la Surprizoj. Ni vagis pli kaj pli profunde en la senordan ĝardenon de la Reĝo, tra laŭboj kaj sekretaj kaŝejoj ĉiuspecaj, sub akvofaloj kaj super abismoj kun artefaritaj fajroj. Sed la Aŭtokrato elpensis ne nur klapfalilojn, eksplodaĵojn kaj teruraĵojn sur risortoj por siaj regatoj. Serĉante sub arbedoj, en rokaj fendoj kaj truaj arboj oni povis trovi nestojn kun koloraj aŭ orumitaj ovoj. Sur ĉiu ovo estis pentrita bela nombro. Mi trovis la ovojn 67, 14, 890, 223 kaj 27. Tio estis la Reĝa Loterio de la Aŭtokrato. Mi ĝenerale ne ŝatas konkursojn ĉar mi tiel terure elreviĝas se mi ne gajnas, tamen mi ŝatis serĉi ovojn. La klif-melo trovis plej multajn, kaj ni havis grandajn malfacilaĵojn konvinki lin ne manĝi ilin sed ŝpari ilin por la disdonado de premioj. Fredrikson estis la dua, poste mi kaj fine Kalmulo kiu estis tro pigra por serĉadi kaj Kapriulo kiu ne havis metodon en sia serĉado sed nur kuradis tien-reen.

Fine ni trovis longan, buntan rubandon noditan inter la arboj per bantoj. Granda afiŝo rakontis al ni ke

NUN ESTOS VERE AMUZE!

 

Ni aŭdis gajan kriadon, pafojn kaj muzikon; la festeno jam delonge komenciĝis meze de la ĝardeno.

Mi pensas ke mi restu ĉi tie por atendi vin, diris la klif-melo. Ŝajnas tiel brue tie ene!

Bone, diris Fredrikson. Sed ne perdiĝu.

Ni haltis ĉerade de vasta verda herbejo kie regatoj de la Aŭtokrato svarmis glitante sur glitejo, kriante, ĵetante hundbombojn unu sur la alia kaj manĝante sukervaton. Meze staris granda ronda domo kiu muzikis kaj turniĝis en rondo kun flirtantaj flagetoj, plena de blankaj ĉevaloj en arĝenta bridaĵo.

Kio estas tio? mi ravite demandis.

Karuselo, diris Fredrikson. Mi ja faris maŝindesegnon por vi. Trasekcon, ĉu vi ne memoras?

Sed ĝi ne aspektis ĉi tiel, mi protestis. Jene ja estas ĉevaloj kaj arĝento kaj flagetoj kaj muziko!

Kaj dentradoj, diris Fredrikson.

Ĉu vi deziras fruktsukon, gesinjoroj? demandis granda hemulo en vere malkonvena antaŭtuko (pruvante kion mi ĉiam diradas: la hemuloj ne havas guston). Ŝi verŝis al ĉiu el ni glason kaj diris afekte: Nun vi iru gratuli la Aŭtokraton! Hodiaŭ li centjariĝas!

Mi kaptis mian sukoglason kun miksitaj sentoj kaj levis la rigardon al la trono de la Aŭtokrato. Tie li sidis en sia plena sulkeco, kaj li tute ne similis min. Ĉu elreviĝon mi sentis - aŭ senŝarĝiĝon? Rigardi supren al trono estas solena kaj grava momento. Ĉiu trolo bezonas ion al kio rigardi supren (kaj suben, kompreneble), ion kio vekas respekton kaj noblajn konceptojn. Ho, kion mi vidis, tio estis reĝo kun oblikva krono kaj floroj malantaŭ la oreloj, reĝo kiu frapadis al si la genuojn kaj piedbatis la takton de la muziko tiel ke la trono skuiĝis! Sub ĝi li havis nebulsirenon kiun li sonigis jen kaj jen kiam li volis tosti kun iu regato. Ĉu mi devas mencii, ke mi estis ege embarasita kaj elrevigita?

Kiam la nebulsireno fine silentis, Fredrikson diris: Permesu al mi gratuli. Pro la unua jarcento.

Mi salutis pervoste kaj diris per nenatura voĉo: Via moŝta Aŭtokrato, permesu al fuĝanto el foraj bordoj alporti siajn bondezirojn! Ĉi tiu horo estas tia, ke ĝi vekas pripensadon!

La Reĝo surprizite gapis al mi kaj komencis subridi.

Je via sano! li diris. Ĉu vi malsekiĝis? Kion diris la bovo? Ne diru al mi ke neniu falis en la melasbarelon? Ho, kiom mi ĝuas esti reĝo!

Poste la Reĝo laciĝis de ni kaj sonigis la nebulsirenon. Hej, fidela popolo! li kriis (haltigu tiun karuselon, mi petas). Ĉiuj venu ĉi tien! Nun estos disdonado de la premioj!

La karuselo kaj la pendoliloj haltis kaj ĉiuj alkuris kun siaj ovoj.

701! kriis la Reĝo. Kiu havas 701?

Mi, diris Fredrikson.

Bonvolu! Longe vivu kun ĝi, diris la Aŭtokrato transdonante bonegan gero-segilon de la speco kiun Fredrikson jam delonge deziris. Novaj premionumeroj estis vokataj, la regatoj svarme antaŭeniris ĝis la trono laŭ longa vico, ridante kaj parolante. Ĉiu knito kaj skruto gajnis ion, sed mi ne.

Kalmulo kaj Kapriulo starigis siajn premiojn en vico antaŭ si kaj ĝuste konsumadis ilin, ĉar ili konsistis plejparte el ĉokoladaj buloj, marcipanaj hemuloj kaj rozoj el sukervato. Sed Fredrikson havis grandan amason da praktikaj kaj seninteresaj aĵoj sur siaj genuoj, plejparte laboriloj.

Fine la Aŭtokrato stariĝis surtronen kaj vokis: Kara popolo! Karaj frenezetaj, bruaj kaj malprudentaj subuloj! Vi ĵus ricevis ĝuste tion kio plej konvenas al vi, kaj pli multe vi ankaŭ ne meritas. En Nia centjara saĝo Ni kaŝis viajn ovojn en kaŝejoj de tri specoj. Unue la lokoj sur kiuj oni stumblas se oni kuras tien-reen aŭ estas tro pigra por serĉi, kaj tiuj premioj taŭgas por manĝi. Due Ni kaŝis la ovojn en tiaj lokoj kiujn oni trovas serĉante trankvile, metode kaj kun konsiderado. Tiuj premioj taŭgas por uzi al io. Sed trie Ni elektis kaŝejojn kiujn necesas elserĉi per fantazio. Kaj tiuj premioj taŭgas por nenio entute. Aŭskultu vi neŝanĝeblaj, karaj frenezetaj subuloj! Kiuj serĉis en la plej fantaziaj kaŝejoj; sub ŝtonoj, en riveretoj, pinte de arboj, en florburĝonoj, en siaj poŝoj aŭ en la formikejoj? Kiuj havas la ovojn 67, 14, 890, 999, 223 kaj 27?

Mi! mi kriis kun tia forto ke mi mem saltetis kaj embarasiĝis. Kaj tuj poste iu alia vokis per pli malgranda voĉo: 999!

Venu antaŭen kompatinda trolo, diris la Aŭtokrato. Vi vidas antaŭ vi la senutilajn premiojn de revulo. Ĉu ili plaĉas al vi?

Ege multe, Via Moŝto, mi spiris kaj ravite rigardis miajn premiojn. Kredeble la 27-o estis plej bela. Ĝi estis salona ornamaĵo, subaĵo el koralo kiu subtenis etan tramon el marŝaŭmo. Sur la antaŭa platformo de la trenvagono troviĝis ujo por sekurpingloj. La 67-o estis grenate ornamita ĉampankirlilo. Plue mi gajnis ŝarkodenton, konservitan fumringon kaj la dekoraciitan tenilon de gurdo. Ĉu vi povas imagi mian feliĉon!? Kaj ĉu vi povas kompreni, kara leganto, ke mi preskaŭ pardonis la Aŭtokraton ke li ne estas tiel Reĝa kiel li devus kaj subite trovis lin tamen sufiĉe bona Reĝo?

Nu, kio por mi? vokis la filino de Mimlino (kompreneble ŝi havis la premion 999).

Eta mimlo, diris serioze la Aŭtokrato. Vi rajtas kisi Nin sur la nazon.

La filino de Mimlino grimpis supren sur la genuojn de la Aŭtokrato kaj kisis lian maljunan aŭtokratan nazon dum la tuta popolo hurais manĝante siajn premiojn.

Ĝi estis grandformata ĝardena festeno. Je la krepusko oni eklumigis kolorajn lanternojn ĉie en la parko de Surprizoj, la dancado komenciĝis, gajaj interbataloj ekis, la Aŭtokrato disdonis balonojn kaj malfermis enormajn barelojn da pomvino, kaj ĉie lumis lignofajroj kie la regatoj kuiris supon kaj fritis kolbasojn.

Dum mi svarmis inter la aliaj mi ekvidis grandan mimlon kiu ŝajnis komplete farita el cirkloj. Mi iris ĝis ŝi, riverencis kaj diris: Pardonu, sed ĉu vi eble estas Mimlino?

Ŝi mem! respondis Mimlino ridante. Milado kaj miriado, kiom mi manĝis! Vi estas tre bedaŭrinda, kiu ricevis tiel strangajn premiojn!

Strangajn? mi ekkriis. Ĉu eblas ricevi ion pli bonan ol la senutilajn premiojn de revulo? Ĉu troviĝas pli granda honoro? Mi aldonis ĝentile: Kompreneble, via filino ja ricevis la ĉefan premion, sinjorino.

Ŝi honoras la familion, konfesis Mimlino fiere.

Do vi ne plu sentas ĉagrenon pro ŝi, sinjorino? mi demandis.

Ĉagrenon? diris Mimlino surprizite. Kial? Mi ne havas tempon senti ĉagrenon. Dek ok, dek naŭ idoj por lavi, dormigi, vesti kaj malvesti, nutri, nazoviŝi, konsoli kaj la morho scias kio. Ne, mia juna amiko, mi ĉiam amuziĝas!

Kaj mirindan fraton vi havas, sinjorino, mi konversaciis plu.

Fraton? diris Mimlino.

Jes, la onklo de via filino, mi klarigis. Kiu dormas en sia ruĝa barbo (mi dank' al Dio diris nenion pri la ratoj kiujn li havis enbarbe).

Tiam Mimlino ridis plengorĝe kaj diris: Kian filinon mi ricevis! Ŝi trompis vin! Laŭ mia scio ŝi havas neniun ajn onklon. Ĝis, amiko, nun mi iros karusele. Kaj Mimlino kolektis tiom el siaj infanoj kiom ŝia larĝa brakumo entenis kaj suriris unu el la ruĝaj kaleŝoj kiujn tiris grizmakula ĉevalo.

Mirinda mimlino, diris Kalmulo kun sincera admiro.

Sur la ĉevaldorso sidis Kapriulo kun stranga mieno.

Kiel vi fartas? mi demandis. Ĉu vi ne amuziĝas?

Dankon, bone, murmuris Kapriulo. Mi ege amuziĝas. Sed oni tiel malbonfartas irante en rondo... Domaĝe!

Kiomfoje vi do iris? mi demandis.

Mi ne scias, diris Kapriulo mizere. Longe! Longe! Pardonu, sed mi devas! Ĉi tiu ja povas esti la sola fojo en mia vivo, kiam mi havas okazon iri karusele... Ho, jen ĝi refoje ekiras en rondo!

Jam tempo por iri hejmen, diris Fredrikson. Kie estas la Reĝo?

Sed la Aŭtokrato estis okupita gliti sur la glitejo, do ni ekiris en plena silento. Nur Kalmulo restis. Li deklaris al Mimlino ke li intencas balanciĝi per pendolilo ĝis la sunleviĝo.

Rande de la herbejo ni trovis nian klif-melon kiu fose subiĝis en la muskojn kaj endormiĝis.

Saluton, mi diris. Ĉu vi ne prenu viajn premiojn?

Premiojn? ripetis la klif-melo palpebrumante.

Viaj ovoj, diris Fredrikson. Vi havis dekduon.

Mi manĝis ilin, diris la klif-melo timide. Mi havis nenion alian por fari dum mi atendis vin.

Mi tre scivolas kion la klif-melo gajnus kaj kiu ricevis liajn premiojn kiam li ne prenis ilin. Eble la Aŭtokrato ŝparis ilin por la sekva centjara jubileo.

La patro de Mumintrolo turnis paĝon kaj diris: sesa ĉapitro.

Atendu iomete, diris Snufmumriko. Ĉu mia patro ŝatis tiun mimlinon?

Certe! respondis Muminpatro. Laŭ mia memoro ili senĉese kuradis ridante pri ĉio, ĉu en konvena ĉu en malkonvena momento.

Ĉu li pli ŝatis ŝin ol min, demandis Snufmumriko.

Sed vi ja ankoraŭ ne ekzistis, diris Muminpatro.

Snufmumriko elsnufis. Li tiris la ĉapelon suben sur la orelojn gapante eksteren tra la fenestro.

La patro de Mumintrolo rigardis lin, poste li stariĝis kaj plandis ĝis la angula ŝranko kie li longe palpserĉadis sur la plej alta breto. Revenante la patro kunportis longan, brilan ŝarkodenton. Ĉi tiun vi ricevu, li diris. Via patro kutimis admiri ĝin.

Snufmumriko rigardis la ŝarkodenton. Ĝi estas bela, li diris. Ĝi pendos super mia lito. Ĉu li vundiĝis kiam la bovo ĵetis lin en tiun rozarbedon?

Ne, respondis Muminpatro. Kalmulo estis mola kiel kato, kaj krome la kornoj de la bovo estis remburitaj.

Nu, kio okazis pri la ceteraj premioj? demandis Snif. La tramo staras sub la salona spegulo, sed la ceteraj?

Nu, ĉampanon ni ja neniam ricevis, diris la patro de Mumintrolo penseme. Do la kirlilo sendube restas plej interne de la kuireja kesto. Kaj la fumringo malaperis kun la paso de jaroj...

Sed la dekoraciita gurdotenilo! kriis Snif.

Nu ja, diris Muminpatro. Se mi konus vian naskiĝtagon. Sed via patro ĉiam malzorgis pri la almanako.

Sed mia nomtago! petegis Snif.

Bone, vi ricevos misteran donacon en via nomtago, diris Muminpatro. Nun estu silentaj kaj mi laŭtlegos plu.

SESA ĈAPITRO
en kiu mi fondas kolonion kaj trapasas krizon kaj krome elvokas fantomon sur la insulo de teruroj.

 

Malfrue mi forgesos la matenon kiam Fredrikson ricevis eksprestelegramon. Ĝi komenciĝis pace kaj agrable. Ni sidis trinkante kafon en la navigejo de Marokesto.

Ankaŭ mi volas kafon, diris la klif-melo kaj blovis vezikojn en sia glaso da lakto.

Vi estas tro malgranda, diris Fredrikson amike. Cetere vi estos sendita hejmen al via panjo. Per la pakŝipo post duonhoro.

Ĉu vere, diris la klif-melo trankvile kaj daŭrigis vezikumi en la lakto.

Sed mi restos ĉe vi! vokis la filino de Mimlino. Ĝis mi estos plenkreska. Aŭskultu, Fredrikson, ĉu vi ne povas inventi ion kio faras mimlojn terure grandegaj?

Eĉ malgranda mimlo sufiĉas, mi diris.

Ankaŭ panjo opinias tiel, ŝi konfesis. Ĉu vi scias ke mi venis en la mondon per mitula konko kaj ne estis pli granda ol akvopulo kiam ŝi trovis min en sia akvario?

Nun denove vi blagas, mi diris. Mi scias tre bone ke oni venas en la mondon ene de sia panjo, precize kiel grajno en pomo! Kaj oni ne havu mimlojn enŝipe, tio signifas malfeliĉon!

Ruba parolo, diris la filino de Mimlino senzorge kaj verŝis en sin pli da kafo.

Ni ligis adresslipon ĉirkaŭ la voston de la klif-melo kaj kisis lian nazon. Li havas honoron el tio ke li mordis la nazon de neniu el ni.

Donu niajn salutojn al via panjo, diris Fredrikson. Kaj ne detruu la pakŝipon.

Certe ne, promesis la klif-melo obeeme. Poste li foriris kun la filino de Mimlino kiu promesis zorgi ke li bonorde venos enŝipen.

Fredrikson etendis la mondmapon sur la tablon de la navigejo. Kaj ĝuste tiam oni frapas al la pordo kaj tondra voĉo vokas: Telegramon! Eksprestelegramon al Fredrikson! Ekster la pordo staris granda hemulo el la Reĝa Aŭtokrata Gvardio. Fredrikson kun konservita trankvilo surkapigis sian ŝipestran kaskedon kaj legis sian telegramon kun serioza mieno. Ĝi tekstis jene:

igis konate ce ni ke Fredrikson estas ciokreaja inventisto punkto bonvolu gentile arangi vian sagecon ke gi servu la autokraton krisigno ci tio urgas punkto

Pardonu, sed tiu reĝo ne tre bone literumas, diris Kapriulo kiu lernis legi sur sia kafoskatolo (Maxwell House Coffee high grade one pound kaj tiel plu, dum ĝi estis blua, kompreneble).

Neniam troviĝas ĉapeloj kaj hokoj en eksprestelegramoj, klarigis Fredrikson. Neniu tempo por almeti ilin. Male tre bona eksprestelegramo.

Li elserĉis la harbroson malantaŭ la kompasujo kaj nun striglis siajn orelojn tiel ke hartufoj disflugis en la tutan navigejon.

Ĉu mi rajtas almeti ĉapelojn kaj hokojn sur vian belan telegramon? demandis Kapriulo.

Fredrikson ne aŭskultis. Li murmuris ion kaj transiris al brosado de la pantalono.

Aŭskultu, mi diris delikate. Se vi komencos inventi aferojn por la Aŭtokrato, ni ne povos pluvojaĝi, ĉu?

Fredrikson eligis forestan sonon.

Kaj inventoj bezonas multe da tempo, ĉu ne? mi daŭrigis.

Kiam Fredrikson ne respondis, mi ekkriis en plena malespero: Sed kiel eblas iĝi aventurulo se oni nur loĝas en unu sama loko!? Vi ja volas esti aventurulo, ĉu ne?!

Sed Fredrikson respondis: Ne. Mi volas esti inventisto. Mi volas inventi flugantan riverŝipon.

Kio do okazos al mi? mi demandis.

Vi povus fondi kolonion kun la ceteraj, diris Fredrikson amike kaj malaperis.

En la sama posttagmezo Fredrikson ekloĝis en la Parko de Surprizoj, kaj li prenis kun si Marokeston. Nur la navigejo restis sola surstrande. La Aŭtokrata Gvardio rulis la riverŝipon en la amuzejon kaj ĉirkaŭis la tuton per ekstrema sekreteco kaj ok novaj ŝtonmuroj kiujn konstruis la regatoj kun granda ĝojo.

En la areon oni veturigis plurajn ĉarplenojn da laboriloj, tunojn da dentradoj kaj mejlojn da dratspiralo. Fredrikson promesis al la Aŭtokrato uzi ĉiujn mardojn kaj ĵaŭdojn por inventi amuzaĵojn kiuj povos timigi la regatojn, cetere oni lasis al li liberajn manojn por lia fluganta riverŝipo. Ĉion ĉi mi tamen eksciis nur poste. Mi nur sentis min forlasita. Denove mi komencis dubi pri la Aŭtokrato kaj ne povis admiri reĝojn. Kaj mi havis neniun ideon pri la senco de la stranga vorto kolonio. Fine mi iris al la domo de Mimlino por havi konsolon.

Hej, diris la filino de Mimlino kiu lavadis gefratetojn sub la pumpilo. Vi aspektas kvazaŭ manĝinte torfberojn!

Mi ne plu estas aventurulo, mi fondos kolonion, mi malgaje respondis.

Ĉu vere. Kaj kio do estas tio? demandis la filino de Mimlino.

Mi ne scias, mi murmuris. Kredeble io ege stulta. Sendube estas plej bone foriri kun la hatifnatoj, sola kiel dezerta ŝtormo aŭ maraglo.

Do mi kuniros, deklaris la filino de Mimlino kaj ĉesis pumpi.

Tamen estas certa diferenco inter Fredrikson kaj vi, mi diris kun tono kiu tute maltrafis sian celon.

Jes, ĉu ne? ŝi gaje ekkriis. Panjo! Kie vi estas? Kie ŝi nun refoje kaŝiĝas?

Saluton! diris Mimlino aperante sub folio. Kiom vi jam lavis?

Duonon, respondis ŝia filino. La ceterajn mi rezignas, ĉar tiu trolo petis min kuniri en mondvagado, sola kiel dezerta ŝtormo aŭ fringo!

Ne, ne, ne! mi ekkriis kun komprenebla maltrankvilo. Tio tute ne estis mia intenco!

Nu, do maraglo, diris la filino de Mimlino.

Sed ŝia patrino surprizite vokis: Nu, kion vi diras! Ĉu vi do ne revenos por vespermanĝi?

Ej, Panjo, diris la filino de Mimlino. Venontfoje kiam vi vidos min, mi estos la plej granda mimlo en la tuta mondo! Ĉu ni tuj ekiru?

Kiam mi pripensas la aferon pli zorge eble kolonio estas preferinda, mi diris per malforta voĉo.

Bone, ŝi diris gaje. Nun ni estas koloniistoj! Rigardu, Panjo, mi estas vera koloniisto kaj nun mi migras de hejme!

Kara leganto, por via propra intereso mi petas vin esti tre singarda koncerne mimlojn. Ili interesiĝas pri ĉio kaj neniel povas kompreni ke oni ne interesiĝas pri ili.

Kontraŭ mia propra volo mi do fondis kolonion kun la filino de Mimlino, Kapriulo kaj Kalmulo. Ni kolektiĝis en la forlasita navigejo de Fredrikson.

Bone, diris la filino de Mimlino. Nun mi demandis Panjon kio estas koloniisto, kaj ŝi pensis ke tio signifas loĝi kiel eble plej proksime unu al la alia ĉar oni tre malŝatas esti sola. Kaj poste oni ekkverelas terurege, ĉar tio tamen estas pli amuze ol havi neniun kun kiu kvereli! Panjo avertis min.

Ŝiajn vortojn sekvis malaproba silento.

Ĉu do nun ni devas ekkvereli? demandis Kapriulo timeme. Mi tre malŝatas kvereli! Pardonu, sed kverelo estas tiel malĝojiga!

Tute erare! ekkriis Kalmulo. Kolonio estas loko kie oni vivas en paco kaj trankvilo kiel eble plej fore unu de la alia. Kelkfoje okazas io nekutima kaj poste refoje estas paco kaj trankvilo... Ekzemple eblas vivi en pomarbo. Kantoj kaj sunbrilo kaj dormi longe matene, vi komprenu. Neniu kuradas tien-reen kaj asertas ke aferoj gravas kaj devas esti faritaj kaj ne povas prokrastiĝi... Oni lasas ilin helpi sin laŭ propra kapablo!

Kaj ĉu ili kapablas helpi sin? demandis Kapriulo.

Kompreneble, diris Kalmulo revante. Oni simple lasas ilin. Oranĝoj kreskas kaj floroj ekfloras kaj jen kaj jen naskiĝas nova kalmulo por manĝi ilin kaj flari ilin. Kaj la suno brilas al ĉio.

Ne! Tio ne estas kolonio! mi vokis. Mi pensas ke kolonio estas senleĝa kunularo! Kunularo kiu faras ion ekstreme aventuran kaj iomete teruran, ion kion neniu alia kuraĝis fari.

Kion? demandis la filino de Mimlino interesite.

Vi vidos, mi respondis mistere. Venontan vendredon je noktomezo! Vi surpriziĝos!

Kapriulo hurais. La filino de Mimlino kunfrapis la manojn.

Sed la timiga vero estis ke mi havis neniun ideon kion elpensi por ili je noktomezo venontan vendredon.

Ni tuj ekpraktikis absolutan sendependon.

Kalmulo ekloĝis en pomarbo proksime al la domo de Mimlino. La filino de Mimlino deklaris ke ŝi dormos en nova loko ĉiunokte por senti sendependon, kaj Kapriulo plu loĝis en sia kafoskatolo.

Mi transprenis la navigejon kun ioma melankolio. Ni starigis ĝin sur solan ĉebordan rokon kie ĝi plej multe similis albordiĝintan vrakeron. Mi tre klare memoras ke mi staris rigardante la malnovan keston por laboriloj de Fredrikson, kiun la hemuloj en la Aŭtokrata Gvardio forĵetis ĉar ĝi ne estis sufiĉe bela por kortega inventisto.

Mi pensis: jen la momento kiam mi devus elpensi ion same mirindan kiel liaj inventaĵoj. Kiel mi imponos al mia kolonio? Jen ili vagadas atendante, kaj baldaŭ estos vendredo kaj mi parolis ege tro multe pri kiel talenta mi estas...

Dum momento mi tre malbonfartis, mi rigardis la ondojn kiuj preteriris, kaj mi vidis interne kiel Fredrikson nur konstruas, konstruadas, konstruadadas senĉese farante novajn inventaĵojn kaj forgesante min komplete.

Mi preskaŭ deziris ke mi estu naskita kiel hatifnato sub la malprecizaj kaj drivantaj steloj de hatifnatoj kaj ke neniu atendu ion alian de mi ol ke ankaŭ mi drivu direkte al neatingebla horizonto, ne parolante kaj ne zorgante pri io ajn.

Tiu plorinda kondiĉo daŭris ĝis la krepusko. Tiam mi eksopiris je kompanio kaj vagis landinternen trans la montetojn kie la regatoj de la Aŭtokrato ankoraŭ konstruadis senplanajn murojn kaj manĝadis el siaj ekskursaj korboj. Ĉie ili ekbruligis etajn fajrojn, kaj jen kaj jen ili lanĉis hejmfaritajn raketojn aŭ hurais kiel kutime pro sia reĝo. Mi preteriris la skatolon de Kapriulo kaj aŭdis lin senfine monologi kun si mem. Laŭ tio kion mi kaptis, temis pri la formo de difinita butono kiu estis ronda sed vidite el alia direkto ankaŭ povis esti ovala. Kalmulo dormis en sia arbo kaj la filino de Mimlino sendube kuradis ie ekstere por montri al sia patrino ke ŝi sendependas.

Kun profunda sento pri la neneceso de ĉio mi iris ĝis la Parko de Surprizoj kiu estis tute silenta. La akvofaloj estis malŝaltitaj kaj la lampoj estingitaj, la karuselo dormis sub granda bruna kovrilo. Ankaŭ sur la trono de la Aŭtokrato kuŝis kovrilo, kaj sub ĝi staris lia nebulsireno. La tero estis plena de bombonaj paperoj.

Tiam mi aŭdis la sonon de martelado.

Fredrikson! mi kriis. Sed li nur martelis plu. Tiam mi ekigis la nebulsirenon. Post iom la oreloj de Fredrikson aperis el la krepusko kaj li diris: ne rigardu ĝis kiam ĝi estos preta. Vi venas tro frue.

Mi tute ne intencas rigardi vian inventaĵon, mi diris mizere. Mi volas interparoli!

Pri kio? li diris.

Mi estis silenta dum kelka tempo, poste mi diris: Fredrikson, mi petas, kion efektive faras senleĝa aventurulo?

Kion ajn li emas, respondis Fredrikson. Ĉu vi volis ion pluan? Mi estas iom okupita. Li amike svingis la orelojn kaj remalaperis en la krepuskon. Post mallonge mi aŭdis lin daŭrigi la marteladon. Mi reiris hejmen, en mia kapo svarmis pensoj kiuj bedaŭrinde tute ne utilis al mi, kaj unuafoje mi trovis entute neniun plezuron pensi pri mi mem. Mi sinkis en staton de profunda melankolio kiu ankaŭ poste en la vivo kaptis min je okazoj kiam iu alia estigas pli multe ol mi mem.

Sed iel mi trovis tiun novan senton tre interesa kaj intuis ke ĝi malgraŭ ĉio rilatas al talento. Mi rimarkis ke se mi permesis al mi vere nigriĝi, suspiri kaj gapi foren al la maro, mi sentis tion preskaŭ agrable. Mi estis tiel ege kompatinda. Jen fascina sperto.

Dum tio okazis mi distrite komencis fari ŝanĝetojn pri la navigejo, uzante la laborilojn de Fredrikson kaj kelkajn albordiĝintajn tabulstumpojn. Mi trovis la domon tro malalta.

Tiu malgaja semajno tiel grava al mia evoluo pasis. Mi martelis kaj cerbumis kaj segis kaj cerbumis kaj eĉ ne unufoje aŭdiĝis kluk, vi scias.

En la ĵaŭda nokto estis plenluno. Ĝi estis tute sensona nokto. Eĉ la regatoj de la Aŭtokrato laciĝis hurai kaj bruligi artfajraĵojn. Mi jam pretigis la ŝtuparon al la supra etaĝo kaj sidis ĉefenestre kun la kapo enmane, kaj estis tiel silente ke oni aŭdis la vilajn noktajn sfingojn purigi siajn flugilojn.

Tiam mi ekvidis etan blankan estaĵon sube sur la strando. Je la unua ekvido ĝi ŝajnis hatifnato. Sed kiam ĝi alproksimiĝis per glita movo, mi vidis ion kio starigis al mi la nukharojn. La estaĵo estis travidebla. Mi povis klare vidi ŝtonojn tra ĝi, kaj ĝi ne havis ombron! Se oni aldonas ke ĝi estis drapirita per io simila al maldika blanka kurtena ŝtofo, devus evidenti al ĉiuj ke temis pri fantomo!

Mi stariĝis ekscitite. Ĉu mi fermis la pordon malsupre? Eble fantomoj simple trairas... Kion mi faru!? Nun la ekstera pordo knaris. Malvarma aerfluo flugis supren laŭ la ŝtuparo kaj blovis al mia nuko.

Nun poste mi dubas ĉu mi efektive ektimis, supozeble mi nur trovis prudente apliki singardemon. Tial mi decide rampis sub la liton kaj atendis. Post kelka tempo la ŝtuparo komencis knari. Jen eta ekknaro, kaj jen ankoraŭ unu. Troviĝis naŭ ŝtupoj, tion mi sciis, ĉar la ŝtuparo estis aparte malfacila konstruo (ĉar ĝi iris spirale). Do mi kalkulis naŭ knarojn, poste sekvis absoluta silento kaj mi pensis: nun ĝi staras trans la pordo...

Jen Muminpatro ĉesis laŭtlegi kaj faris efektoplenan paŭzon.

Snif, li diris. Plialtigu la petrollampon. Ĉu vi povas imagi, miaj manoj tute malsekiĝas kiam mi legas pri tiu fantoma nokto!

Ĉu iu diris ion? murmuris Snif vekiĝante.

La patro de Mumintrolo rigardis Snif'on kaj diris: Ne gravas. Mi nur laŭtlegis el miaj memoroj.

La fantomo estas bona, diris Mumintrolo kiu kuŝis kun la kovrilo ĝisorele. Tiun vi konservu. Sed ĉiuj malĝojaj sentoj ŝajnas al mi iom superfluaj. Tio iĝas tre longa.

Longa? ekkriis la patro ofendite. Kion vi celas, longa? Devas esti malĝojaj sentoj en memoroj. Ĉiuj memoroj havas ilin. Mi trapasis krizon.

Kion? demandis Snif.

Mi havis teruran tempon, klarigis Muminpatro kolere. Ege. Mi estis tiel malfeliĉa ke mi apenaŭ rimarkis ke mi konstruis duetaĝan domon!

Ĉu troviĝis pomoj en la pomarbo de Kalmulo? demandis Snufmumriko.

Ne, respondis la patro mallonge. Li stariĝis kaj frapfermis la kajeron kun vakstola kovrilo.

Aŭskultu, Paĉjo, tiu fantomo estas tre bona, diris Mumintrolo. Efektive. Ni ĉiuj trovas la fantomon tre ekscita.

Sed la patro iris malsupren, sidiĝis salone kaj gapis al la aneroidbarometro kiu ankoraŭ pendis super la komodo. Ĝi ne plu estis navigejo, ĝi estis salono. Kion diris Fredrikson, kiam li ekvidis la domon de Muminpatro? Nu, vidu do kion vi kunigis! tiel superece. La ceteraj eĉ ne rimarkis ke la domo plialtiĝis. Eble li devus mallongigi tiun ĉapitron pri sentoj. Eble ĝi ŝajnis stulta kaj tute ne kortuŝa? Eble la tuta libro estis stulta!

Ĉu vi sidas ĉi tie en mallumo? diris Muminpatrino en la kuireja pordo. Ŝi revenis de la manĝoprovizejo kaj nun faris kelkajn sandviĉojn.

Mi pensas ke tiu ĉapitro pri mia junaĝa krizo estas stulta, diris la patro.

Ĉu vi celas la komencon de la sesa? ŝi demandis.

La patro murmuris ion.

Ĝi estas inter la plej bonaj de la tuta libro, diris la patrino de Mumintrolo. Ĝi estas multe pli viva se vi havas pecon kie vi ne fanfaronas. La idoj estas tro malgrandaj por kompreni tion. Mi alportis noktan buterpanon ankaŭ por vi. Ĝis baldaŭ.

Ŝi supreniris la ŝtuparon. Ĝi knaris same kiel tiam, naŭ knaroj. Sed ĉi tiu ŝtuparo estis multe pli zorge farita ol tiu iama...

La patro manĝis sian sandviĉon en mallumo. Poste ankaŭ li supreniris la ŝtuparon por laŭtlegi plu por Mumintrolo, Snufmumriko kaj Snif.

La porda fendo iometete malfermiĝis, kaj mallarĝa blanka fumo enfluis kaj kunvolvis sin sur la tapiŝo. Meze de tiu blanka volvaĵo troviĝis du palaj okuloj kiuj palpebrumis, kaj mi vidis ĉion perfekte klare el mia sublita kaŝejo.

Ĝi vere estas fantomo, mi diris al mi mem (tamen estis malpli terure vidi ĝin ol aŭdi ĝin veni supren laŭ la ŝtuparo). La tuta ĉambro same malvarmiĝis kiel ĉambroj kutime iĝas en fantomrakonto, aerblovoj venis el ĉiu angulo kaj subite la fantomo ternis.

Kara leganto, mi ne scias kiel vi sentus, sed mi tuj ekhavis malpli da respekto al la fantomo, mi elrampis de sub la lito (cetere ĝi jam ekvidis min) kaj diris: Sanon!

Sanon al vi mem, diris la fantomo ĉagrenite. La fantomoj de l' ravino lamentas ĉi tristan nokton de fatal'!

Ĉu mi povas iel servi vin? mi demandis.

En ĉi fatala nokt', obstine rekomencis la fantomo, marstrande raslas ostoj forgesitaj!

Kies ostoj? mi scivolis.

La ostoj forgesitaj! diris la fantomo. La teruro rikanas palflave al insul' perdita. Gardu vin, ho mortemul', revenos mi je noktomez' vendrede la dektrian ĉi-monate! Kaj la fantomo malvolvis sin kaj fluis al la duonmalfermita pordo kun timiga rigardo al mi. En la sekva sekundo ĝi frapis la malantaŭon de la kapo al la pordofosto kun laŭta klako kaj kriis: Aj, je kukolo! rapidis malsupren laŭ la ŝtuparo kaj eksteren en la lunbrilon kie ĝi blekis trifoje kiel hieno. Sed tiam jam estis iom malfrue por fari impreson.

Mi vidis la fantomon dissolviĝi en tufon da nebulo, kiu ŝvebis for super la maro, kaj subite mi ekridis. Nun mi havis surprizon por mia kolonio! Nun mi povos fari ion teruran kion kuraĝos neniu alia!

Iom antaŭ noktomezo vendrede la dektrian mi akceptis miajn koloniistojn surstrande malsupre de la navigeja domo. Estis bela kaj serena vespero. Mi aranĝis simplan manĝon sur la sablo, supon, krakpanon kaj la pomvinon de la Aŭtokrato (kiun ĉiu ajn povis elverŝi el barelegoj ĉe ĉiu vojkruciĝo). La vazaron mi pentris per nigra bicikla farbo kaj ornamis per krucigitaj ostoj.

Vi povus ricevi iom da ruĝa farbo de mi, diris Kapriulo. Aŭ flavon kaj bluon. Pardonu, sed ĉu tio ne estus pli hejmece?

Mi ne intencas esti hejmeca, mi rezervite respondis. Ĉi tie okazos nedireble teruraj aferoj ĉi-nokte. Prepariĝu por ĉio.

Ĉi tio preskaŭ gustas kiel fiŝosupo. Ĉu estas plotoj? demandis Kalmulo.

Karotoj, mi diris mallonge. Nur manĝu. Manĝu! Vi supozeble trovas fantomojn tre ĉiutagaj!

Ho. Mi komprenas. Vi rakontos fantomrakontojn, diris Kalmulo.

Mi ŝatas fantomrakontojn, ekkriis la filino de Mimlino. Panjo ĉiam klopodas vespere timigi nin per teruraj rakontoj. Ŝi rakontas, rakontadas, kaj fine ŝi tiel timegas ke ni devas resti vekaj dum duono de la nokto por retrankviligi ŝin. Eĉ pli aĉe estas pri mia onklo. Iufoje...

Ĉi tio estas vero! mi kolere interrompis. Fantomrakontoj - je mia vosto! Mi donos al vi fantomon! Veran! Mi inventos ĝin, mi sorĉos ĝin ĉi tien! Kion vi nun diras!?

Mi rigardis ilin triumfe.

La filino de Mimlino komencis klakigi la manojn sed al Kapriulo eklarmis la okuloj kaj li flustris: Ne faru! Mi petas vin, ne faru!

Pro vi mi aperigos tre malgrandan fantomon, mi diris protekte.

Kalmulo ĉesis manĝi kaj rigardis min kun miro - jes, kial ne admiro? Mi atingis mian celon kaj savis la honoron kaj vizaĝon! Sed, kara leganto, vi povas imagi la maltrankvilon kiu plenigis min ĝis finfine estis la dekdua horo. Ĉu la fantomo revenos? Ĉu ĝi estos sufiĉe timiga? Ĉu ĝi ternos kaj babilos stultaĵojn kaj detruos la tutan efekton?

Trajto kiu tre karakterizas min estas, ke mi je ĉiu kosto volas impresi al miaj proksimuloj vekante admiron, kompaton, timon aŭ entute ian ajn senton kiu inkluzivas interesiĝon. Tio supozeble ŝuldiĝas al mia senkomprena infanaĝo.

Ĉiel ajn, kiam proksimiĝis noktomezo mi suriris rokon, levis la nazon kontraŭ la luno, magie svingis la manojn kaj eligis ululan sonon celitan tranĉi tra ostoj kaj medolo. Alivorte, mi elvokis la fantomon.

La koloniistoj sidis ravitaj de ekscito kaj atendo, nur en la klaraj kritikaj akvaj okuloj de Kalmulo mi vidis ekbrilon de malfido. Eĉ ĝis hodiaŭ mi sentas profundan kontentecon ke ĝuste Kalmulo estis impresita. Ĉar la fantomo alvenis. Ĝi vere alvenis, travidebla kaj senombra kaj tuj ekparolis pri siaj forgesitaj ostoj kaj fantomoj de l' ravino.

Kapriulo kriis kaj kaŝis la kapon en la sablo. Sed la filino de Mimlino iris rekte ĝis la fantomo, etendis la manon kaj diris: Saluton! Tre plezure renkonti veran fantomon: ĉu vi volas iom da supo?

Oni neniam scias kion mimloj povas entrepreni.

Kompreneble la fantomo ofendiĝis. Ĝi tute perdis la fadenon, ĝi ŝrumpis kaj ĉifiĝis. Ĝuste kiam la kompatinda fantomo malaperis en tristan fumeron Kalmulo komencis ridi, kaj mi estas certa ke la fantomo aŭdis tion. Nu, la nokto fiaskis.

Sed la koloniistoj devis alte pagi pro sia nepardonebla manko de takto. La sekva nokto estis nepriskribebla. Neniu el ni povis dormi dumnokte. La fantomo trovis feran ĉenon kaj rasligis tiun ĝis la kvara horo matene, estis striga kaj hiena blekado kaj trenataj paŝoj kaj klakado kaj mebloj kiu saltadis kaj diseriĝis.

La koloniistoj plendis.

Forigu vian fantomon, diris Kalmulo. Ni volas dormi dumnokte!

Ne eblas, mi diris seriozmiene. Se oni jam elvokis fantomon oni devas toleri ĝin.

Kapriulo ploras, diris Kalmulo riproĉe. La fantomo pentris kranion sur la kafoskatolo kaj skribis VENENO sub ĝi, kaj nun Kapriulo estas ekster si kaj diras ke ĝi jam kutimis je enveno en la skatolon sed nun ĝi ne kuraĝas elveni!

Kia infanaĵo, mi diris.

Jes, kaj Fredrikson koleras! daŭrigis Kalmulo. Via fantomo pentris avertojn sur la tuta Marokesto kaj ŝtelas liajn dratspiralojn!

Tiuokaze, mi indigne ekkriis, ni devos fari ion pri la afero! Tuj!

Mi rapide verkis mesaĝon kaj metis ĝin sur la pordon de la navigeja domo. Ĝi tekstis jene:

Estimata fantomo!
Pro konata motivo okazos fantoma kunveno la venontan vendredon antaŭ la sunsubiro. Ĉiuj plendoj estos konsiderataj.
Reĝa Senleĝa Kolonio.
P.S. Neniuj feraj ĉenoj dezirataj.

Mi longe cerbumis ĉu skribi Reĝa aŭ Senleĝa. Fine mi decidis pri ambaŭ. Tio faris kvazaŭ belan ekvilibron.

La fantomo respondis per ruĝa farbo sur pergameno (la pergameno montriĝis esti la malnova pluvmantelo de Fredrikson, ĝi estis fiksita al la pordo per la pantranĉilo de Mimlino).

Proksimiĝas la horo de l' fatal', skribis mia fantometo. Vendrede, sed Noktomeze, kiam la soleca hojlado de l' Mortohundo eĥiĝas tra la dezerto! Vantaj vermoj, kaŝu vian nazon en la tero tra kiu sonas la pezaj paŝoj de l' Nevideblo, ĉar via Fatal' estas sange skribita sur la muro de l' Tombo! Se mi emas mi tamen kunportos la feran ĉenon!
La fantomo, alinome La Plej Terura.

Bone, diris Kalmulo. Fatal' ŝajnas esti vorto kiu plaĉas al li.

Zorgu ĉi-foje ne ridi, mi diris severe. Ĉi tiel okazas, se oni respektas nenion ajn en la vivo!

Ni sendis Kapriulon por inviti Fredrikson al la fantoma kunveno. Kompreneble mi mem povus iri, sed mi memoris kion Fredrikson diris al mi: "Ne rigardu ĝis kiam ĝi estos preta. Vi venas tro frue. Mi estas iom okupita." Ĝuste tiel, kun voĉo amika sed terure foresta.

La fantomo alvenis precize je noktomezo kun tri obtuzaj hurloj. Jen mi! ĝi eldiris en sia neimitebla maniero. Tremu, ho mortemuloj, pro la venĝo de la ostoj forgesitaj!

Saluton! diris Kalmulo. Kial vi senĉese ripetas tion pri la malnovaj ostoj? Kies ili estas? Kial vi mem ne prizorgas ilin?

Mi piedbatis la kruron de Kalmulo kaj diris ĝentile: Estu salutata, ho fantomo de l' ravino! Kiel vi fartas? La teruro rikanas palflave super ĉi malbenita bordo.

Lasu miajn diraĵojn! diris la fantomo kolere. Tiel nur mi rajtas paroli!

Aŭskultu, diris Fredrikson. Ĉu ni ne povas dormi en paco? Timigu iun alian, ĉu ne?

Ili tro alkutimiĝis je mi, diris la fantomo malgajmiene. Eĉ la dido Edvardo ne plu timas.

Mi jes! vokis Kapriulo. Mi ankoraŭ timas!

Vi estas bonvola, diris la fantomo kaj rapide aldonis: La forlasita skeleta karavano ululas en glacie verda lunbrilo!

Kara fantomo, diris Fredrikson amike, vi ŝajnas ne tute ekvilibra. Aŭskultu. Vi promesu timigadi aliloke. Mi promesas instrui al vi novajn manierojn timigi. Konsentite?

Fredrikson talentas pri teruraĵoj! vokis la filino de Mimlino. Vi ne imagas kion li povas estigi per fosforo kaj lado! Vi povus timigi la didon Edvardo ĝis morto!

Kaj la Aŭtokraton, mi aldonis.

La fantomo rigardis Fredrikson'on hezitante.

Ĉu propran nebulsirenon? proponis Fredrikson. Ĉu vi konas la fantoman trukon per kolofonata fadeno?

Ne. Kiel? scivolis la fantomo interesite.

Kudrofadeno, dika speco, klarigis Fredrikson. Maksimume numero 20. Vi fiksas ĝin ĉe ies fenestro. Staras ekstere frotante la fadenon per kolofono. Teruraj ŝrikoj.

Je mia demona okulo, kiom vi estas simpatia, ekkriis la fantomo kaj kunvolvis sin ĉe la piedoj de Fredrikson. Ĉu vi krome povus akiri por mi propran skeleton? Lado, vi diris, ĉu ne? Mi havas tion. Kiel oni faras?

Poste Fredrikson ĝis la tagiĝo priskribadis kiel oni timigas kaj desegnis la konstruojn ensable. Li videble tre ĝuis tiun infanecan okupon.

Matene li reiris al la ĝardeno de Surprizoj, kaj mia fantomo estis elektita membro de la Reĝa Senleĝa kolonio kun la honora nomo Timego de l' Insulo de Teruro.

Aŭskultu, fantomo, mi diris. Ĉu plaĉus al vi loĝi ĉe mi? Mi estas iom sola. Kompreneble - mi ne vere timemas, sed fojfoje dumnokte iĝas sufiĉe timige...

Je ĉiuj inferaj hundoj, komencis la fantomo kaj paliĝis pro ofendiĝo. Sed poste ĝi trankviliĝis kaj diris: Nu, bone, tio estas afabla propono.

Mi preparis dormejon por la fantomo en sukerskatolo kaj pentris ĝin nigra kun eleganta friso el krucitaj ostoj pro la hejmeca sento. Sur la manĝujo mi skribis VENENO (je la granda kontenteco de Kapriulo).

Tre hejmece, diris la fantomo. Ĉu ĝenas vin se mi iomete klaktintas je noktomezo? Mi kvazaŭ alkutimiĝis je tio.

Klaktintu laŭplaĉe, mi diris. Tamen ne pli ol kvin minutojn kaj ne frakasu la tramon el marŝaŭmo. Ĝi estas tre valora.

Nu, bone do, kvin minutojn, diris la fantomo. Sed pri la somermeza nokto mi nenion garantias.

SEPA ĈAPITRO
kie mi priskribas la triumfan senvualigon de ŝanĝita Marokesto kaj eventoplenan provplonĝadon en la profundan maron.

Kaj la somermeza nokto venis kaj foriris (tiam cetere naskiĝis la plej malgranda filino de Mimlino kiun oni nomis Mim kio signifas la-plej-malgranda-ekzistanta) kaj la floroj ekfloris kaj iĝis pomoj aŭ io alia bongusta kaj estis manĝitaj, kaj kiel ajn tio okazis mi glitis en danĝeran ĉiutagecon kiu atingis tiel foren ke mi eĉ plantis tagetojn sur la navigejo de la komandeja domo kaj komencis ludadi per butonoj kun Kapriulo kaj la Aŭtokrato.

Nenio okazis. Mia fantomo sidis en la kahelforna angulo trikante kolŝirmilojn kaj ŝtrumpojn, tre trankviliga agado por fantomoj kun malfortaj nervoj. Komence ĝi vere sukcesis timigi la regatojn kaj estis tre feliĉa, sed ĝi ĉesis fantomi kiam ĝi rimarkis, ke la regatoj ŝatis esti timigataj.

La filino de Mimlino blagis pli kaj pli aĉe, kaj ĉiufoje mi estis trompita. Iufoje ŝi disvastigis ke la dido Edvardo hazarde distretis la Aŭtokraton! Bedaŭrinde mi ĉiam kredas ke aliuloj celas kion ili diras, kaj mi tre ofendiĝas kiam mi trovas ke ili blagas aŭ amuziĝas je mia konto. Kiam mi troigas mi ĉiam mem kredas min!

Kelkfoje venis la dido Edvardo kaj stariĝis en la ĉeborda akvo por insulti nin pro malnova kutimo. Kalmulo reciproke insultis, cetere mi neniam trovis lin fari ion ajn krom manĝi, dormi, sunbaniĝi, ridi kun la Mimlo kaj grimpi sur arbon. Komence li krome grimpis trans ŝtonmurojn, sed li rapide tediĝis trovante ke tio ne estas malpermesita. Li tamen asertis ke li fartas bonege.

De temp' al tempo mi vidis la hatifnatojn preterveli kaj tiam mi estis melankolia dum la tuta posta tago.

Dum ĉi tiu tempo disvolviĝis en mi la malripozemo kiu poste kaŭzis, ke mi subite terure tediĝas de bonorda kaj seneventa vivo kaj - se tiel diri - ekforiras.

Kaj jen, finfine, io okazis.

Fredrikson mem staris ekster la pordo de la navigeja domo kaj li surmetis la ŝipestran kaskedon. Sed hodiaŭ ĝi estis ornamita per du oraj flugiletoj!

Mi kuris suben laŭ la ŝtuparo vokante: Fredrikson! Saluton! Vi flugigis ĝin!

Li svingis la orelojn kapjesante.

Ĉu vi jam rakontis tion al iu? mi demandis kun batanta koro.

Li kapneis. Kaj subite mi refariĝis aventurulo, la emo revenis, mi estis granda kaj forta kaj bela! Fredrikson unue el ĉio venis al mi por rakonti ke lia inventaĵo estas preta! Eĉ la Aŭtokrato ne eksciis tion.

Rapide! Rapide! mi vokis. Ni paku! Mi fordonos miajn tagetojn! Mi fordonos mian domon! Ho Fredrikson, mi krevas pro ideoj kaj atendoj!

Bone, diris Fredrikson. Sed unue estos senvualigo kaj provflugo. Ni ne povas trompe senigi la Reĝon je festeno.

La provflugo okazis en la sama posttagmezo. La ŝanĝita riverŝipo staris sur podio antaŭ la trono de la Aŭtokrato kovrita de ruĝa kurteno.

Nigra estus pli festene, atentigis mia fantomo trikante tiel ke tintadis. Aŭ vualo griza kiel la noktomeza nebulo. La koloro de teruro, vi scias.

Je la ĉielo, kiel li parolas, diris Mimlino kiu kunvenigis ĉiujn siajn infanojn. Saluton, kara filino! Ĉu vi jam vidis viajn plej novajn gefratetojn?

Kara Panjo, ĉu vi denove faris pliajn, diris la filino de Mimlino. Diru al ili ke ilia granda fratino estas reĝa koloniprincino kaj iros ĉirkaŭ la luno per fluganta riverŝipo!

La gefratetoj riverencis gapante.

Fredrikson senĉese enrampis sub la kurteno por kontroli ĉu ĉio estas en ordo. Io en la ellasa tubo, li murmuris. Kalmulo! Enŝipiĝu kaj ekigu la grandan blovilon!

Baldaŭ la granda blovilo ekfunkciis. Tuj poste amaso da grikaĉo ŝprucis el la ellastubo kaj trafis Fredrikson'on en okulo.

Io estas misa, li diris. Avengria kaĉo!

La idoj de la Mimlino kriis pro ĝojo.

Pardonu, vokis Kapriulo ploreme. Mi verŝis tion kio restis el la matenmanĝo en la tekruĉon, ne en la ellastubon!

Kio okazas? demandis la Aŭtokrato. Ĉu Ni povas komenci Nian festenan paroladon aŭ ĉu vi estas okupitaj?

Tio estis nur mia filineto Mim, klarigis la Mimlino gaje. Ŝi estas tiel persona infano! Verŝi kaĉon en ellastubon! Nur tia afero!

Ne prenu tion tro severe, sinjorino, diris Fredrikson, iom rigide.

Ĉu Ni povas komenci aŭ ĉu Ni ne povas? demandis la Reĝo.

Via Moŝto nur eku, mi diris.

Post paŭzo por la nebulsireno alproksimiĝis la hemula volontula muzika korpuso, kaj je aklamo de la popolo la Aŭtokrato suriris sian tronon. Kiam silentiĝis, li diris: Nia frenezeta popolo! La okazo konvenas por direkti al vi kelkajn profundajn vortojn. Rigardu Fredrikson'on, Reĝa Kortega Inventisto de surprizoj. La plej granda el ĉiuj hodiaŭ estos senvualigita por trairi teron, akvon kaj aeron! Zorge pripensu ĉi tiun verkon de aŭdaca ideo dum vi flaradas en viaj rampejoj, ronĝadas, palpadas, serĉadas kaj babiladas stultaĵojn. Ni ankoraŭ atendas viajn grandajn farojn, vi malbonŝancaj, malsukcesaj, tre amataj regatoj. Klopodu disvastigi iom da brilo kaj gloro sur niajn montetojn, kaj se tio ne eblas, do almenaŭ hurau por la hodiaŭa heroo!

Kaj la popolo hurais tiel ke la tero tremis.

La hemuloj ekludis la Reĝan Festvalson, kaj sub pluvo el rozoj kaj japanaj perloj Fredrikson antaŭiris kaj tiris la ŝnuron. Kia momento!

La kurteno forglitis de Marokesto.

Sed ĝi ne plu estis nia iama riverŝipeto, ĝi estis flugilhava aĵo el metalo, fremda, stranga maŝino! Mi tute melankoliiĝis. Tiam mi subite vidis ion kio reamikigis min kun la transformita riverŝipo - ĝi portis nomon en ultramaro, ĝi ankoraŭ nomiĝis Marokesto!

Nun la hemula volontula muzika korpuso transiris al la Aŭtokrata himno, vi scias, kun la rekantaĵo "jen vi sendube surpriziĝis, ha ha" kaj Mimlino tiel kortuŝiĝis ke ŝi ploris.

Fredrikson tiris la kaskedon suben sur la orelojn kaj enŝipiĝis sekvita de la Reĝa Senleĝa Kolonio (ankoraŭ sub pluvo el rozoj kaj japanaj perloj), kaj baldaŭ superŝutis Marokeston la idoj de Mimlino.

Pardonu! subite kriis Kapriulo kaj resaltis trans la pasponteton. Ne, mi ne kuraĝas! Supren en la aeron! Mi refoje malbonfartos! Kiel sago Kapriulo eniĝis en la svarmon de spektantoj kaj malaperis.

Tiumomente la maŝino ektremis kaj ekzumis. Oni fermis kaj ŝraŭbfiksis la pordojn, kaj Marokesto hezite balanciĝis tien-reen sur sia podio. Kaj en la sekva sekundo ĝi faris tiel subitan salton ke mi falis surloke.

Kiam mi kuraĝis rigardi eksteren tra la fenestro ni ŝvebis antaŭen super la arbopintoj en la parko de Surprizoj.

Ĝi flugas! Ĝi flugas! kriis Kalmulo.

Mi ne trovas vortojn por priskribi la unikan senton kiu plenigis min kiam mi ŝvebis super la tero. Kvankam mi tute kontentas pri la - se tiel diri - silueto, kiun donis al mi neesplorebla sorto, mi tamen devas konfesi, ke ĝi ne utilas por ŝvebi. Nun, tute subite, mi sentis min malpeza kaj eleganta kiel hirundo, mi havis neniun ĉagrenon en ĉi tiu mondo, mi estis fulmrapida kaj nevenkebla. Antaŭ ĉio faris al mi elstaran plezuron rigardi suben al tiuj kiuj ankoraŭ trenadis sin malsupre sur la tero aŭ kun tima admiro gapis supren al mi. Ĝi estis mirinda momento, bedaŭrinde tro mallonga.

Marokesto sinkis laŭ mola arko kontraŭ la teron kaj glisis antaŭen kun blankaj ŝaŭmo-lipharoj super la maro ekster la bordo de la Aŭtokrato.

Fredrikson! mi vokis. Ni flugu!

Li rigardis min nenion vidante, liaj okuloj estis tre bluaj, la tuta Fredrikson estis stampita de sekreta triumfo kiu tute ne rilatis al ni ceteraj. Kaj jen li lasis Marokeston subiri rekte en la maron. Ĝin plenigis verda, travidebla lumo, kaj aroj da aervezikoj svarmis preter la kajutaj fenestroj.

Nun ni pereos, diris eta Mim.

Mi premis la nazon al la fenestro kaj rigardis en la maron. Marokesto eklumigis kronon el lampoj meze de la ŝipo. Ili sendis malfortan, flagran lumon en la maran mallumon.

Mi timtremis. Nenio krom verda mallumo ĉiudirekte, ni ŝvebis en eterna nokto kaj absoluta malpleno. Fredrikson malŝaltis la motoron kaj ni sinkis en silenta glisado, pli kaj pli profunden. Neniu el ni parolis, se diri sincere ni iom timis.

Sed la oreloj de Fredrikson elstaris rekte flanken pro ĝojo, kaj nun mi vidis ke li surmetis novan ŝipestran kaskedon dekoraciitan per du naĝiletoj el arĝento.

En la grandega silento mi baldaŭ perceptis flustron kiu iĝis pli kaj pli laŭta. Ĝi sonis kvazaŭ milo da timaj voĉoj flustrus la saman vorton re kaj refoje, unu solan vorton: marhundo, marhundo, marhundo...

Kara leganto, klopodu dum kelka tempo flustri marhundo, averte kaj tre malrapide - tio sonas terure!

Nun ni povis distingi amason da grizaj ombroj kiuj aperis el la mallumo. Ili estis fiŝoj kaj marserpentoj kaj ĉiu havis etan lanternon surnaze.

Kial ili ne eklumigis siajn lanternojn? scivolis Mimlino.

Eble la pilo elĉerpiĝis, diris ŝia filino. Panjo, kiu estas la marhundo?

La fiŝoj alvenis ĝis Marokesto kaj interesiĝis. Ili staris en densa rondo ĉirkaŭ la sinkanta ŝipo, kaj senĉese ni aŭdis la timan flustradon - marhundo! marhundo!

Ĉi tio ne estas en ordo, diris Kalmulo. Mi havas Antaŭsentojn! Mi sentas en la nazo ke ili ne kuraĝas eklumigi siajn lampojn. Ĉu malpermesi al homoj eklumigi lampojn kiujn ili mem portas surkape!

Eble la marhundo malpermesis al ili, flustris la filino de Mimlino lumante pro ekscitiĝo. Mi havis onklinon kiu neniam kuraĝis ekbruligi sian primuson ĉar unuafoje kiam ŝi faris tion la tuto eksplodis kaj ankaŭ ŝi!

Nun ni forbrulos, diris eta Mim.

La fiŝoj eĉ pli alproksimiĝis. Ili staris kiel densa muro ĉirkaŭ Marokesto gapante al niaj lampoj.

Ĉu ili ne kapablas paroli? mi demandis.

Tiam Fredrikson ekfunkciigis sian sendratan aŭskultaparaton. Ĝi siblis dum kelka tempo, poste ni aŭdis miloblan ĝeman hurladon: marhundo, marhundo! Li pli kaj pli kaj pli alproksimiĝas... Estingu la lumon! Estingu la lumon! Vi estos manĝita... Kiom da vatoj vi havas, kompatinda baleno?

Se estu mallumo, do estu mallumo, diris mia fantomo aprobe. La nokto de l' fatal' drapiras la tombejon per siaj vualoj, nigraj figuroj dezerte krias.

Ŝŝŝ, diris Fredrikson. Mi aŭdas ion...

Ni aŭskultis. De malproksime aŭdiĝis malforta batada sono, kiel pulsado - ne, kiel paŝado, kvazaŭ io alsaltus per grandaj, malrapidaj paŝegoj. En momento ĉiuj fiŝoj malaperis.

Nun ni estos manĝitaj, diris eta Mim.

Mi pensas ke mi enlitigos la idojn, diris Mimlino. En la liton, ĉiuj!

Ŝiaj infanoj stariĝis en rondo kaj helpis unu la alian malbutoni la veston dorse.

Ĉi-vespere vi kalkulu vin mem, diris la patrino. Mi sentas min iom distrita.

Ĉu vi do laŭtlegos al ni?! kriis la idoj.

Tion mi ja povas fari, diris Mimlino. Kien ni atingis lastfoje?

La idoj recitis kvazaŭ per unu buŝo: jen - la - sanga - fifaro - de - unuokula - Bob - deklaris - policiinspektoro - Twiggs - tirante - tricolan - najlon - el - la - orelo - de - la - murdito - tio - sendube - okazis -

Bone, bone, diris Mimlino. Sed rapidu iomete...

La stranga salta sono multe pli proksimiĝis. Marokesto malkviete balanciĝis, kaj la aŭskultaparato siblis kiel kato. Mi sentis la nukharojn stariĝi kaj vokis Fredrikson! Estingu la lampojn!

Antaŭ ol ĉio mallumiĝis ni ekvidetis la marhundon ĉe la venta flanko, kaj tiu vido estis vere nepriskribeble terura - eble ĉefe pro tio ke ni havis tempon ricevi nur ĝeneralan impreson de la monstro. En la mallumo mi imagis la ceteron, kaj tio estis eĉ pli aĉa.

Fredrikson ekigis la motoron sed kredeble li estis tro ekscitita por povi navigi. Anstataŭ leviĝi Marokesto rapide sinkis ĝis la fundo de la maro.

Tie ĝi ekfunkciigis siajn raŭpojn kaj komencis rampi sur la sablo. Algoj glitis kiel palpantaj manoj preter niaj fenestroj. En la mallumo kaj silento ni aŭdis la marhundon spiregi. Nun li aperis el la marherboj kiel griza ombro, la okuloj estis flavaj kaj la du teruraj lumradioj pripalpis la ŝipflankojn kiel lumĵetiloj.

Ĉiuj sub la kovrilon! vokis Mimlino al siaj infanoj. Kaj ne reaperu ĝis mi diros ke jes!

De pobe aŭdiĝis malagrabla krakado, la marhundo komencis per la altecorudro.

Tiumomente fariĝis grandega moviĝo ekstere en la maro. Marokesto estis levata kaj ĵetata surdorsen, la algoj kuŝis kun flugantaj haroj laŭ la fundo de la maro kaj la akvo ŝprucis kiel el banĉambra krano. Ni ĵetiĝis pelmele, la ŝrankopordoj malfermiĝis kaj la vazaro disflugis kaj dancis ĉirkaŭ ni kune kun grajnoj de aveno, semolo, saguo kaj rizo, la ŝuoj de la mimlidoj kaj la ŝtrumpotrikiloj de la fantomo, kaj la tabakujo de Kalmulo disŝutiĝis kaj ĉio estis vere terura. Kaj de ekstere en la mara mallumo ni aŭdis hurlon kiu starigis la lanugon sur ĉiu vosto.

Poste estis silente. Timige silente.

Mi ja ŝatas flugi, diris Mimlino sincere, sed tute ne plonĝi. Mi scivolas kiom da idoj restas al mi. Kalkulu ilin, kara filino!

Sed apenaŭ la filino de Mimlino komencis kalkuli kiam terura voĉo ekkriis: Ĉu tiel? Jen vi estas, la morha kompanio! Sepcent kavoj en mia kaveto! Vi kredis ke vi povus kaŝiĝi sur la marofundo, ĉu ne? Ne de mi! Ne de mi, kiun vi ĉiam forgesas adiaŭi!

Kiu do estas ĉi-foje? ekkriis Mimlino.

Vi rajtas diveni trifoje, diris Kalmulo rikanante.

Fredrikson eklumigis la lampojn, kaj tuj poste la dido Edvardo ŝovis la kapon en la akvon kaj rigardis la tutan kunularon tra la fenestro. Ni reciproke rigardis kiel eble plej senĝene, kaj tiam ni ekvidis kelkajn pecojn da marhundo kiu flosis ĉirkaŭ ni, iom da vosto kaj kelkaj lipharoj sed cetere nur kaĉo, ĉar la dido Edvardo hazarde tretis ĝin plata.

Edvardo! Kara amiko! vokis Fredrikson.

Ĉi tion ni neniam forgesos, mi diris. Vi savis nin en la lasta momento!

Kisu la onklon, idoj, ekkriis la Mimlino plorante pro emocio.

Pri kio vi parolas? diris la dido Edvardo. Ne ellasu iujn idojn. Ili nur enrampas en miajn orelojn. En ĉiu tago vi iĝas pli kaj pli aĉaj! Baldaŭ vi eĉ ne taŭgos por manĝi. Mi preskaŭ detruis miajn piedfingrojn serĉante vin, kaj nun vi nur kiel kutime klopodas elturniĝi kaj flataĉi min!

Vi distretis la marhundon! kriis Kalmulo.

Kion vi diras? demandis la dido Edvardo saltante. Ĉu mi denove distretis iun? Mi ne kulpis, kredu min! Kaj ĝuste nun mi ne povas pagi pli da entombigoj... Subite li ekkoleris kaj kriis: Cetere, kial vi lasas viajn hundaĉojn kuradi ĉirkaŭ miaj piedoj? Vi mem kulpas!

Kaj la dido Edvardo profunde ofendite vadis for tra la maro. Post kelka tempo li turnis sin vokante: Morgaŭ matene mi venos kafumi! Kaj ĝi devas esti forta!

Subite okazis io nova - la tuta marfundo eklumiĝis.

Nun refoje ni forbrulos, diris eta Mim.

Centmilionbilionoj da fiŝoj alnaĝis el ĉiudirekte kun lumigitaj lampoj, lanternoj, poŝlampoj, ŝtormlumigiloj, lumampoloj kaj acetilenlampoj. Kelkaj havis kandelingon ĉe ĉiu orelo kaj ĉiu el ili estis plenplena de feliĉo kaj dankemo.

La ĵus tiel trista maro nun lumis kiel ĉielarko el bluaj herbejoj kun violaj, ruĝaj kaj oranĝaj anemonoj, kaj la marserpentoj staris surkape pro ĝojo.

Nia hejmeniro estis triumfiro. Ĝi iris laŭ maŝoj tien-reen tra la tuta maro, kaj oni neniam sciis ĉu marlumoj aŭ steloj dancadis preter la fenestroj.

Nur matene ni direktis nin reen al la insulo de la Aŭtokrato, kaj tiam la plej multaj el ni estis sufiĉe lacaj kaj dormemaj.

Eta Mim en forta grandigo.


OKA ĈAPITRO
en kiu mi klarigas la cirkonstancojn ĉirkaŭ la geedziĝo de Kapriulo, kun delikata mano tuŝas mian draman renkontiĝon kun la patrino de Mumintrolo kaj fine notas la profundajn finajn vortojn de miaj memoroj.

Dek marmejlojn de la bordo ni ekvidis remboaton kiu signalis per alarmflago.

Estas la Aŭtokrato, mi ekkriis emociite. Ĉu vi pensas ke okazis revolucio hejme ĉi tiel frue matene? (sed la regatoj de la Reĝo eble ne estis tiaj).

Revolucio? diris Fredrikson kaj ekiris plenrapide. Espereble nenio okazis al mia nevo.

Pri kio temas? vokis Mimlino kiam ni malrapidiĝis apud la Reĝa remboato.

Temas? Temas? vokis la Aŭtokrato. Ĉio temas - mi volas diri misas! Vi devas tuj reveni hejmen!

Ĉu la forgesitaj ostoj finfine plenumis sian venĝon? demandis la fantomo esperplene.

Via eta Kapriulo kaŭzis la tuton, suspiris la Reĝo kaj grimpis enŝipen (zorgu pri la boato, iu). Ni iris revenigi vin propramoŝte, ĉar Ni tute ne fidas niajn regatojn.

Kapriulo?! ekkriis Kalmulo.

Jes, ĝuste Kapriulo, diris la Reĝo. Ni tre ŝatas geedziĝojn sed ni ne povas enlasi sepmil klif-melojn kaj kolereman onklinon en la reĝlandon!

Kiu edziĝos? demandis Mimlino interesite.

Ni ja diris! Kapriulo! respondis la Aŭtokrato.

Neeble, diris Fredrikson.

Jes, jes, jes, li edziĝos tuj! diris la Aŭtokrato nervoze. Kun Lantulino (akcelu la ŝipon, iu). Ili tuj ekplaĉis unu al la alia kaj interŝanĝis butonojn kaj kuradis tien-reen kaj senĉese stultumis kaj nun ili telegrafis al sia onklino (kvankam laŭdire ŝi estas manĝita) kaj al sepmil klif-meloj kaj invitis ĉiujn al la geedziĝo! Kaj Ni manĝu Nian propran kronon se ili ne elfosos la tutan regnon! Donu al Ni glason da vino, iu!

Ĉu eventuale la onklinon de la hemulo ili invitis al la geedziĝo? mi demandis emociite kaj donis al la Aŭtokrato lian glason da vino.

Jes, jes, io simila, li malgaje respondis. Onklino kun duona nazo kaj krome kolera. Ni amas surprizojn sed Ni volas mem fari ilin!

Ni alproksimiĝis al la bordo.

Plej ekstere sur la terpinto staris Kapriulo atendante kun Lantulino ĉe sia flanko. Marokesto albordiĝis kaj Fredrikson ĵetis la ŝnuron al kelkaj regatoj kiuj staris admirante nin. Nuuu? li diris.

Pardonu! ekkriis Kapriulo. Mi edziĝis!

Kaj mi edziniĝis, flustris Lantulino kun riverenco.

Sed Ni ja diris ke vi atendu ĝis posttagmeze, plendis la Aŭtokrato. Nun ne estos gaja geedziĝa festeno!

Pardonu, sed ni absolute ne povis atendi tiel longe, diris Kapriulo. Ni tiel ŝatas unu la alian!

Ho, karaj amikoj! vokis Mimlino kaj kuris dum plorsingultoj trans la pasponteton. Gratulojn! Kiel bela ŝi estas, la eta Lantulino! Gratulu ilin, idoj, ili geedziĝis!

Nun ili sidiĝis sur eĝon, diris eta Mim.

Sed jen la laŭtlegado de Muminpatro estis interrompita de Snif, kiu bruske eksidis enlite dirante: halt!

Paĉjo laŭtlegas pri sia junaĝo, diris Mumintrolo riproĉe.

Kaj pri la junaĝo de mia paĉjo, diris Snif kun neatendita digno. Nun mi aŭdis amason pri Kapriulo, sed neniam eĉ unu vorton pri iu Lantulino!

Mi forgesis ŝin, murmuris Muminpatro. Ŝi aperis nur nun...

Vi forgesis mian panjon! kriis Snif.

La pordo de la dormoĉambro malfermiĝis kaj la patrino de Mumintrolo enrigardis. Ĉu vi ankoraŭ restas vekaj, ŝi diris. Ŝajnis al mi ke iu vokis al Panjo.

Mi faris tion, ekkriis Snif kaj saltis el la lito. Nur imagu! Jen oni aŭdis pri paĉjoj kaj paĉjoj kaj paĉjoj, kaj jen subite senaverte oni ekscias ke krome troviĝas panjo!

Sed tio ja estas natura, diris Muminpatrino surprizite. Laŭ mia kompreno vi havis tre taŭgan patrinon kun granda butonkolekto.

Snif rigardis Muminpatron severe dirante: ĉu vere!?

Amason da butonkolektoj! certigis la patro. Ŝtonojn, konkojn, bidojn, kion ajn vi volas! Cetere ŝi estis surprizo!

Snif enpensiĝis.

Parolante pri panjoj, diris Snufmumriko. Kiel efektive estis pri tiu Mimlino? Ĉu ankaŭ mi havis patrinon?

Kompreneble! diris la patro de Mumintrolo. Eĉ tre simpatian.

Do eta Mim estas mia parencino, ekkriis Snufmumriko surprizite.

Jes ja, certe, certe! diris Muminpatro. Sed vi ne interrompu min. Ĉi tio ja tamen estas miaj memoroj kaj nenia genealogio!

Ĉu li povas laŭtlegi plu? demandis Mumintrolo.

Nu bone, diris Snif kaj Snufmumriko.

Dankon! diris la patro de Mumintrolo senŝarĝigite, kaj poste li legis plu.

Kapriulo kaj Lantulino ricevadis geedziĝajn donacojn dum la tuta tago. Fine la kafoskatolo estis plena, kaj tiam oni metis la butonojn, ŝtonojn, konkojn, ŝrankotenilojn kaj ĉion ceteran (kion mi ne fortas listi) en amaso sur la rokon.

Kapriulo mem sidiĝis sur ĉio tenante la manon de Lantulino kaj estis tute ekster si pro ĝojo.

Estas tre amuze esti edzo, li diris.

Eble, diris Fredrikson. Sed nun aŭskultu. Ĉu vi devas inviti la onklinon de la hemulo? Kaj la klif-melojn?

Pardonu, sed ili sendube malĝojus se ili ne rajtus akompani, diris Kapriulo.

Tamen la onklino, la onklino! mi vokis.

Sciu, diris Kapriulo sincere, verdire mi ne tro sopiras je ŝi. Sed pardonu! Mi havas tiel doloran konsciencon! Mi ja deziris ke iu bonvolu manĝi ŝin!

Hm, diris Fredrikson. Nu bone. Estas iom da pravo en tio.

Je la alvenhoro de la pakŝipo la terpinto, montetoj kaj strandoj estis plenplenaj de regatoj de la Aŭtokrato. La monarko sidis sub baldakeno sur la plej alta monteto preta doni signon al la hemula volontula muzikkorpuso.

Kapriulo kaj Lantulino estis lokitaj en geedziĝa boato formita kiel cigno.

Ĉiuj estis tre ekscitaj kaj maltrankvilaj, ĉar la famo de la hemulonklino kaj ŝia karaktero disvastiĝis en la tutan landon. Krome oni prave timis ke la klif-meloj subminos la regnon kaj manĝos la arbaron en la ĝardeno de Surprizoj. Neniu tamen diris eĉ unu vorton pri tio al la novaj geedzoj kiuj interŝanĝis butonojn kun trankvila konscienco.

Ĉu vi pensas ke eblus fortimigi ŝin per fosforo aŭ kolofonata fadeno? demandis mia fantomo kiu brodis kraniojn sur tekruĉan ĉapon por Lantulino.

Certe ne ŝin, mi diris malgaje.

Ŝi rekomencos edukajn ludojn, antaŭdiris Kalmulo. Eble kiam estos vintro ŝi eĉ malhelpos nin vintrodormi kaj devigos nin skikuri.

Kio estas tio? demandis la filino de Mimlino.

Treniĝi sur la precipitaĵo, klarigis Fredrikson.

Ĉielo! ekkriis Mimlino terurite. Kia teruraĵo!

Nun ni baldaŭ mortos, diris eta Mim.

Tiumomente tima susuro trairis la amason, la pakŝipo alproksimiĝis.

La hemula volontula muzikkorpuso komencis la himnon Protektu Nian frenezetan popolon, kaj la geedziĝa cigno ekiris de la tero. Kelkaj el la mimlidoj falis enakven pro ekscitiĝo, la nebulsirenoj muĝis kaj Kalmulo perdis sian spiritan mastradon kaj fuĝis.

Nur kiam ni trovis la pakŝipon malplena ni ekpensis pri tio ke sepmil klif-meloj apenaŭ enteniĝus en ĝi. Miksitaj krioj pro trankviliĝo kaj elreviĝo aŭdiĝis ĉirkaŭ la bordoj. Unu sola klif-meleto saltis en la geedziĝan cignon kiu rapide proksimiĝis al la tero.

Kio do?! diris la Aŭtokrato kiu ne plu eltenis sed forlasis sian tronon kaj venis ĝis la strando. Unu sola klif-melo?!

Estas nia propra malnova klif-melo! mi ekkriis. Kaj li havas enorman pakaĵon en la brakoj!

Do ŝi tamen estis manĝita, diris Fredrikson.

Silentu! Silentu! Silentu! vokis la Reĝo kaj ekigis la nebulsirenon. Donu spacon al la klif-melo! Li estas Ambasadoro!

La popolamaso cedis flanken lasante spacon al la geedziĝintoj kaj al la klif-melo kiu timide paŝis ĝis ni kaj surterigis sian pakaĵon. Ĝi estis iom ronĝita laŭ la randoj sed cetere en bona stato.

Nuuu? diris la Aŭtokrato.

La onklino de la hemulo salutas... diris la klif-melo furioze serĉante en la poŝoj de sia dimanĉa kompleto.

Ĉiuj saltadis dupiede pro malpacienco.

Rapidu, rapidu! vokis la Reĝo.

Fine la klif-melo elpoŝigis ĉifitan leteron kaj digne deklaris: La onklino de la hemulo instruis al mi skribi. Mi scias preskaŭ la tutan alfabeton! Ĉion krom ŝ, t, u, ŭ, v kaj z! Ŝi recitis kaj mi skribis. Ĉi tiel ŝi diras. La klif-melo enspiris kaj komencis pene laŭtlegi:

KARAJ INFANOJ!
KN SENFINA BEDARO, DOLORIGA KONSCIENCO KAJ SENO DE PERFIDIA DEO MI NOAS ĈI LINIOJN. BEDARINDE NE EBLAS AL MI ENI AL IA GEEDIĜO SED ESPERAS KE I PARDONOS ĈI ERRAN AGOMANIERON. KRED MIN, MI IĜIS EGE FLAAA KAJ ĜOJA KE I SOPIRAS AL MI KAJ MI PLORIS RIEROJN PRO KORIĜO KE LA EA KAPRILO DECIDIS EDIĜI. MI NE POAS SFIĈE DANKI IN, KARAJ INFANOJ, NE ĈAR I SAIS MIN DE LA MINACO ESI MANĜIA DE LA MORHO KAJ POSE KE I PREENIS AL MI LA AMINDAJN KLIF-MELOJN. ESAS MIA MALHEMA DEO KONFESI LA ERRAN ERON; LA KLIF-MELOJ KAJ MI IEL EGE AMIĜAS KNE KE EĈ NE GEEDIĜA FESENO POAS FORLOGI NIN DE HEJME. NI LDAS EDKAJN LDOJN DM LA AJ AGOJ KAJ SOPIRAS JE LA SANIGA INRO KN ĜIA IGLA SALADO EN LA NEĜO. POR CERAGRADE MALPLIIGI IAN ELREIĜON MI AMEN SENDAS ALORAN GEEDIĜAN DONACON. MI ESPERAS KE ĜI EERNE ORNAMOS LA KAFOSKAOLON DE KAPRILO! 
SESCEN NADEK NA SALOJ DE LA KLIF-MELOJ. 
KN DANKEMA SINCERO
LA ONKLINO DE LA HEMLO.

Estiĝis tute silente sur la montetoj.

Kio estas erran? mi demandis.

Teruran, kompreneble, respondis la klif-melo.

Ĉu vi ŝatas edukajn ludojn, scivolis Fredrikson delikate.

Ege multe! diris la klif-melo.

Mi sidiĝis kun iomete konfuza sento.

Malfermu la pakaĵon, mi petas! vokis Kapriulo.

La klif-melo solene disronĝis la ŝnuron kaj elprenis fotografaĵon en natura grandeco pri la hemulonklino en rolo de klif-mela reĝino.

Ŝia nazo restas! kriis Kapriulo. Kiel feliĉa mi estas! Ho, kia bonŝanco.

Karulo, rigardu la kadron, diris Lantulino.

Ni ĉiuj rigardis la kadron kaj ekkriis Ho! Ĝi estis el aŭtenta hispana oro kun rozoj el topazoj kaj krizolito en ĉiu angulo. Plej proksime al la fotografaĵo sidis vico da etaj diamantoj (sur la malantaŭa flanko troviĝis simplaj turkizoj).

Ĉu vi pensas ke eblas forskrapi ilin? scivolis Lantulino.

Certe! ekkriis Kapriulo ekstaze. Ĉu ni ne ricevis ankaŭ truilon donace?

Kaj ĝuste tiam aŭdiĝis terura voĉo el la golfo kaj ĝi vokis: Nu! Sepcent kavoj en mia kesteto! Jen mi atendis, atendadis mian matenan kafon kaj neniu sola el vi memoras esti afabla al maljuna Edvardo!

Kelkajn tagojn post kiam la patro de Mumintrolo rakontis pri la geedziĝo de Kapriulo li sidis kun sia familio en la verando. Estis ŝtorma vespero en novembro. Muminpatrino faris rumpunĉon kaj melasbuterpanojn al ili, kaj ĉiuj ornamis sin en la aparta maniero kiun oni uzis nur je tre solenaj okazoj.

Nu-u? diris Muminpatrino plena de atendo.

Hodiaŭ la memoroj estas kompletigitaj, diris la patro kun obtuza voĉo. La finaj vortoj estis skribitaj je kvardek kvin minutoj post la sesa. La lasta frazo - nu, vi mem decidu kiel trovi ĝin!

Ĉu ĝi enhavas nenion pri via malvirta vivo kun la hatifnatoj? demandis Snufmumriko.

Ne, diris la patro. Ĉi tio estu instrua libro, vi komprenu.

Ĝuste tial! kriis Snif.

Ĉitĉitĉit, diris la patrino de Mumintrolo. Sed ĉu ne mi baldaŭ aperu? kaj poste ŝia vizaĝo iĝis tute rozkolora.

La patro de Mumintrolo trifoje profunde glutis el sia glaso kaj diris: precize. Nun zorge aŭskultu, mia filo, ĉar la lasta parto temas pri kiel mi trovis vian patrinon.

Poste li malfermis la libron kaj eklegis:

La aŭtuno venis kaj grandaj grizaj pluvoj vualis la insulon de la Aŭtokrato en ĉiama nebulo.

Mi estis tiel certa ke nia glora veturo per Marokesto estis nur enkonduko de la granda vojaĝo en la mondon. Sed tiel ne okazis. Ĝi estis pinto, klimakso sen daŭrigo. Tuj reveninte hejmen kaj vidante kvietiĝi la bruon post la geedziĝo de Kapriulo, li komencis plibonigi sian inventaĵon. Li ŝanĝis kaj alkonstruis, li aranĝis kaj poluris kaj glatigis kaj pentris senĉese kaj fine Marokesto aspektis kiel salono.

Kelkfoje Fredrikson faris etajn plezurekskursojn kun la Aŭtokrato aŭ la Reĝa Senleĝa Kolonio, sed li ĉiam revenis por vespermanĝo.

Mi sopiris pluen, mi velkis pro sopirado al la enorma mondo kiu atendis min. Kaj pluvis pli kaj pli aĉe kaj ĉiam necesis aranĝi ion pri la profundeco-rudro aŭ la prilumado aŭ la krankoŝaftuja klapo aŭ io alia kiun oni povus ŝanĝi.

Baldaŭ komenciĝis la grandaj ŝtormoj.

La domo de Mimlino forblovis kaj ŝia filino malvarmumis pro dormado eksterdome. Pluvis en la kafoskatolon de Kapriulo. Mi estis la sola kiu havis stabilan domon kun bona kahelforno. Kion fari? Kompreneble ne daŭris longe ĝis ili ĉiuj loĝis ĉe mi. Kaj ju pli da familia vivo en la navigeja domo, des pli soleca mi sentis min.

Mi ne povas sufiĉe emfazi la danĝeron de tio ke amikoj edziĝas aŭ iĝas reĝaj inventistoj. Iutage oni estas senleĝa kunularo, aventuremaj kamaradoj kiu foriras kiam ili enuas, oni havas ĉion ajn por elekti, la tutan mondmapon –

– kaj jen, subite, ili ne plu interesiĝas. Ili volas vivi varme. Ili timas pluvon. Ili komencas kolekti grandajn aĵojn kiujn ne eblas kunporti en pakaĵo. Ili parolas nur pri etaĵoj. Ili ne ŝatas decidi subite kaj fari male. Pli frue ili hisis velojn, nun ili tajlas etajn bretojn por la vazaro. Ho, kiu povas priparoli tion sen faligi larmojn!

Plej aĉe estis ke tio infektis ankaŭ min, kaj ju pli agrable estis kun ili ĉe la kahelforno, des pli malfaciliĝis esti libera kaj aŭdaca kiel maraglo. Kara leganto, ĉu vi komprenas min? Mi estis enfermita kaj tamen ekstere, kaj fine mi estis nenio ajn, kaj nur ŝtormadis kaj pluvadis.

En la tute aparta vespero pri kiu mi nun rakontos estis terura vetero. La tegmento knaris kaj grincis, jen kaj jen la ŝtormo el sudokcidento rebatis la fumon suben tra la kamentubo kaj la pluvo kuradis kiel rapidaj piedetoj super la verando (mi rekonstruis la komandejon en verandon kaj segis balustradon kun pinkonusa ornamo).

Panjo! Ĉu vi laŭtlegos al ni? demandis la mimlidoj en siaj litoj.

Jes ja, diris Mimlino. Kie ni estis?

Policinspektoro - Twiggs - malrapide - ŝteliris - pli - proksimen! kriis la idoj.

Bone, diris ilia patrino. Policinspektoro Twiggs malrapide ŝteliris pli proksimen. Ĉu la buŝo de revolvero ekglimis tie fore? Glacie decidema li glitis plu sur la piedoj de venĝa justeco, haltis, ŝteliris plu...

Mi foreste aŭskultis la rakonton de Mimlino kiun mi jam multfoje aŭdis.

Mi ŝatas tiun rakonton, diris la fantomo. Ĝi estis okupita brodi ujon por pakovergetoj (ostoj sur nigra flanelo) kun unu okulo direktita al la horloĝo.

Kapriulo sidis antaŭ la fajro tenante la manon de Lantulino. Kalmulo kartludis soliteron. Fredrikson kuŝis surventre rigardante la bildojn de Vojaĝo trans la Oceano. Estis sekure kaj hejmece, vera familia vivo, kaj ju pli mi rigardis ĝin, des pli mi maltrankviliĝis. Miaj kruroj formikis.

De temp' al tempo marŝaŭmo flugis preter la nigraj, tremantaj fenestrovitroj.

Esti surmare en ĉi tia nokto, mi diris foreste.

Ok bofortoj. Se ne pli, konsentis Fredrikson gapante al siaj bildlibraj ondoj.

Mi iros eksteren rigardi la veteron, mi murmuris kaj elglitis tra la pordo ĉe la malventa flanko. Dum momento mi staris senmova aŭskultante.

La minaca batado de la surfo plenigis la mallumon ĉirkaŭ mi. Mi flaris al la maro, faldis la orelojn dorsen kaj ekiris ventflanken.

La ŝtormo atakis min kun hurlado kaj mi fermis la okulojn por ne ekvidi ĉion nedireble teruran kiu eble iras promeni en ŝtorma aŭtuna nokto. Timigaj aferoj pri kiuj oni preferas ne pensi...

Cetere ĉi tio estis unu el la malmultaj okazoj kiam mi entute ne pensis. Mi sciis nur ke nun mi devas iri ĝis la strando kaj ĝia siblanta surfo, estis magia Antaŭsento kiu ankaŭ poste en la vivo ofte kondukis al surprizaj rezultoj.

La luno aperis el la noktaj nuboj, kaj la malseka sablo lumis kvazaŭ metale. La ondoj tondre ĵetiĝis enen kontraŭ la bordo kiel vico da blankaj drakoj, stariĝis rekte supren kun nudaj ungegoj kaj falegis sur la strandon, sible retiriĝis en la mallumon kaj poste revenis.

Miaj memoroj superfortas min!

Kio igis min spiti mallumon kaj malvarmon (la plej aĉa kion mumintrolo konas) por vagi malsupren ĝis la strando ĝuste en tiu sencoplena nokto kiu surterigis la patrinon de Mumintrolo sur nian insulon? (Ho, libereco, miriga afero).

Firme alkroĉiĝante al tabulo, ŝi venis flosante sur la surfo, flugis kiel pilko en la golfon kaj retiriĝis en la maron.

Mi kuregis en la strandan akvon kaj kriis plenforte: Jen mi!

Nun ŝi revenis. Ŝi lasis la tabulon kaj velis inversite kun la kruroj supren. Sen palpebrumo mi vidis la muron el nigra akvo alproksimiĝi. Mi kaptis la ŝiprompiĝinton en miajn brakojn, kaj en la sekva sekundo ni senpove kirliĝis en la agitata surfo.

Per supernatura forto mi ŝovis la krurojn en la sablon, mi fikstenis, forte, forte - mi krablis teren dum la ondoj malsate kaptis mian voston, mi ŝanceliĝis, strebis, luktis - kaj metis mian belan portaĵon sur la strandon sekura de la sovaĝa kruela maro. Ho, jen io tute alia ol savi la hemulonklinon! Mumintrolo, sama kiel mi mem sed eĉ pli bela, eta mumintrolino kiun mi savis!

Ŝi eksidis kaj kriis: savu la mansakon! Savu la mansakon!

Sed tiun vi ja tenas? mi diris.

Ho, ĉu ĝi restas, ŝi ekkriis. Dankon al ĝojo... kaj ŝi malfermis sian grandan nigran mansakon kaj komencis palpserĉadi en ĝi. Fine ŝi eligis sian pudrujon.

Ŝajnas ke la pudro akvodifektiĝis, ŝi diris malgaje.

Ne gravas, vi tamen estas same bela, mi rimarkigis galante.

Tiam ŝi rigardis min kun nepriskribeblaj okuloj profunde ruĝiĝante.

Permesu al mi halti jen, ĉe tiu mirinda turnopunkto en mia ŝtorma junaĝo, permesu al mi fini la memorojn kiam la patrino de Mumintrolo, la plej dolĉa el mumintroloj, ruliĝas en mian vivon! Ekde tiam miaj malsaĝaĵoj estis vidataj de ŝiaj mildaj kaj komprenemaj okuloj, kaj tial ŝanĝiĝis en komprenon kaj prudenton, dum ili samtempe perdis la ĉarmon de sovaĝa libereco kiu logis min verki pri ili.

Ĉio ĉi okazis antaŭ ege longe, sed nun kiam mi revokis miajn memorojn mi sentas ke ĉio povus okazi refoje kvankam en tute nova maniero.

Mi formetas la rakontplumon, certa ke la mirinda epoko de aventuroj malgraŭ ĉio ne finiĝis (tio estus sufiĉe malĝojiga).

Ke ĉiu subteninda mumintrolo konsideru miajn spertojn, mian kuraĝon, mian prudenton, miajn virtojn (kaj eventuale miajn stultaĵojn) - eĉ se li ne zorgas lerni el la speertoj kiujn li iam mem devos akiri en la mirinda kaj peniga maniero karakteriza de ĉiuj junecaj kaj talentaj mumintroloj.

Jen
finiĝas
la memoroj

Nun tamen sekvos
grava epilogo.


EPILOGO

La patro de Mumintrolo metis la rakontplumon sur la verandan tablon kaj rigardis sian familion silente.

Je via sano! diris Muminpatrino emociite.

Je via sano, Paĉjo, diris Mumintrolo. Nun vi sendube estas fama.

Kion vi diras? ekkriis la patro saltetante.

Kiam oni legos tiun libron oni pensos ke vi estas fama, diris Mumintrolo kun certeco.

La aŭtoro svingis la orelojn kun ĝoja mieno.

Eble! li diris.

Sed poste do, kio okazis poste? vokis Snif.

Ho - poste, diris la patro de Mumintrolo farante malprecizan geston kiu inkluzivis la domon, la familion, la ĝardenon, Muminvalon kaj krome ĉion ceteran kio sekvas post la kalkanoj de ies junaĝo.

Kara infano, diris Muminpanjo timide, poste ĉio komenciĝis.

Subita ventpuŝo skuis la verandon. La pluvo intensiĝis.

Esti surmare en ĉi tia nokto, murmuris la patro foreste.

Sed kio pri mia paĉjo, diris Snufmumriko. Kalmulo? Kio okazis al li? Kaj al patrino?

Kaj Kapriulo! vokis Snif. Ĉu vi perdis la solan patron kiun mi iam ajn havis? Se ne paroli pri lia butonkolekto kaj Lantulino!

Estiĝis silente en la verando.

Kaj ĝuste tiam, strange, precize en la momento kiam tio absolute necesis al ĉi tiu rakonto - oni frapetis al la pordo. Tri fortaj, mallongaj frapetoj.

La patro de Mumintrolo salte stariĝis kaj vokis: Kiu estas tie!?

Tiam respondis profunda voĉo: Malfermu! La nokto estas malseka kaj malvarma.

Muminpatro vaste malfermegis la pordon.

Fredrikson! li kriis.

Kaj en la verandon paŝis Fredrikson, forskuis de si la pluvon kaj diris: Rabis iom da tempo trovi la vojon. Saluton, saluton.

Vi tute ne iĝis pli maljuna! ekkriis Muminpatro feliĉe. Ho kiom mi kontentas! Ho kiom mi ĝojas!

Tiam aŭdiĝis eta obtuza voĉo kiu diris: En nokto de l' fatal' kiel ĉi tiu la forgesitaj ostoj raslas pli ol iam ajn! Kaj la fantomo proprapersone kun amika rikaneto elrampis el la dorsosako de Fredrikson.

Bonvenon! diris la patrino de Mumintrolo. Ĉu vi deziras rumpunĉon?

Dankon, dankon, diris Fredrikson. Unu por mi, mi petas. Kaj unu por la fantomo. Kaj ankoraŭ kelkajn por tiuj ekstere!

Ĉu estas pliaj? demandis Muminpatro.

Jes, kelkaj gepatroj, diris Fredrikson ridante. Ili estas iom timidaj.

Snif kaj Snufmumriko kuris eldomen en la pluvon, kaj jen staris iliaj patroj kaj patrinoj frostante kaj embarasite ĉar dum tiom da tempo ili ne donis sciigojn. Jen staris Kapriulo tenante la manon de Lantulino kaj ili ambaŭ kunportis la butonkolektojn en grandaj valizoj. Kaj jen Kalmulo kun estingiĝinta pipo enbuŝe kaj Mimlino kiu ploris pro emocio kaj la filino de Mimlino kaj tridek kvar mimlidoj kaj precipe eta Mim (kiu tute ne pligrandiĝis) kaj kiam ili ĉiuj venis endomen la verando estis tiel plenplena ke ĝiaj muroj ŝvelis.

Jen nepriskribebla nokto!

Tiom da demandoj, ekkrioj, brakumoj, klarigoj kaj rumpunĉoj neniam antaŭe trovis lokon en unu sola verando, kaj kiam la patro kaj patrino de Snif komencis ordigi siajn butonkolektojn kaj subite donacis al li la duonon iĝis tiel malkviete tie ke Mimlino kolektis siajn infanojn kaj komencis kaŝi ilin en la vestejoj.

Silenton! vokis Fredrikson levante sian glason. Morgaŭ...

Morgaŭ, ripetis la patro de Mumintrolo kun junece brila rigardo.

Morgaŭ daŭros la Aventuro! vokis Fredrikson. Ni forflugos per Marokesto! Ĉiuj. Patrinoj, patroj kaj infanoj!

Ne morgaŭ, ĉi-nokte! kriis Mumintrolo.

Kaj en la nebula tagiĝo la tuta kunularo svarmis en la ĝardenon. Oriente la ĉielo sereniĝis atendante ke la suno leviĝos. Ĝi estis preta alveni, post kelkaj minutoj la nokto estos pasinta kaj ĉio povos rekomenciĝi de la komenco.

Nova pordo al la Nekredeblo, la Eblo, nova tago kie ĉio povos okazi se oni ne kontraŭas tion.

